[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Tisztelettel köszöntöm a képviselőtársaimat, a munkatársaimat és mindazokat, akik figyelemmel kísérik a munkánkat.A mai napon napirend előtti felszólalásokkal kezdjük a munkánkat, ezt követően kétórányi időtartamban az azonnali kérdések és válaszok órájára kerül sor, végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett Tordai Bence képviselő úr, a Párbeszéd képviselője: „A Fidesz válasza az alapjövedelemre: Bede Zsolt?!” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Kedves Polgártársak! Szeptember 25-én, pénteken rajtolt el az európai polgári kezdeményezés az uniós alapjövedelemért. A magyarországi kampány ünnepélyes megnyitóját az FNA Egyesület vezetése és a Párbeszéd társelnökei, Karácsony Gergely főpolgármester és Szabó Timea frakcióvezető tartották, ahol elmondták, elmondjuk azóta is sokszor, hogy ez egy ünnep az európai humanisták, emberbarátok számára. Hiszen az európai civilizáció, az európai kultúra, ahogy minden sikeres civilizáció, az egymás iránti szolidaritásra épül, az egymás iránti felelősségvállalásra. Így volt ez már az ókori görög és római időkben, a zsidó-keresztény időkben és a felvilágosult humanista Európában is. Reméljük, hogy ez így lesz egyre inkább a XXI. század Európai Uniójában is, hiszen ha egymillió uniós polgár aláírásával támogatja ezt a kezdeményezést, akkor az Európai Bizottság javaslatot fog tenni európai alapjövedelmek bevezetésére. Ünnepnap ez tehát az európai humanisták számára, és gyászos nap Orbán Viktor és fideszes barátai számára, hiszen ők az emberek kizsákmányolásában, alávetésében, megalázásában hisznek. Egy ilyen rezsimnek nincsenek érvei az alapjövedelem ellen. Láttuk, teljes nonszenszeket hoznak fel, amikor a téma szóba kerül. Orbán Viktornak a mindent vivő érve az, hogy ez a kommunizmus maga. Az a rossz hírem vagy jó hírem tegye mindenki, ahova akarja , hogy a kapitalizmus keretei között remekül be lehet vezetni az alapjövedelmet, ahogy erre a Párbeszéd már számos alkalommal kiszámolt, pontos, programszerű javaslatot tett, és ahogy egyes európai kormányok már el is kezdték az alapjövedelem bevezetését… [[Dr. Rétvári Bence: És be is fejezték! Nacsa Lőrinc: El is törölték!]] Nem, a legkevésbé sem, hiába kiabálnak be fideszes képviselőtársaim. Tehát Olaszországtól Spanyolországon át hamarosan, ha minden jól megy, Skóciáig egyre több helyen van és lesz alapjövedelem [[Dr. Rétvári Bence: Mi a helyzet Finnországgal?]] hiszen ez a jövő. [[Dr. Rétvári Bence: Finnországról beszélj!]] Ez tehát nem a kommunizmus, de még csak nem is a segélyalapú társadalom. Hiszen a másik nonszensz érvük a fideszeseknek, hogy nem segélyt, hanem munkát kell adni az embereknek. Én itt az Országgyűlésben egy gyógypedagógus türelmével magyarázom el önöknek újra és újra, hogy az alapjövedelem nem segély, hanem egy állampolgári járandóság, egy alapvető jog, a létbiztonság joga. Az élethez való jog lefordítása a valóság nyelvére. Ráadásul a Párbeszéd alapjövedelem-programja semmilyen módon nem ellenösztönző a munkára, sőt a kis és közepes jövedelmek emelésével éppen ezek a ma dolgozói szegénységben élő vagy legalábbis méltatlanul alulfizetett magyar munkavállalók lennének a Párbeszéd alapjövedelem-programjának egyik legnagyobb nyertesei. Tehát ez az érvük is megy a kukába. Orbán Viktor a múlt heti agymenésében megosztott egy újabb zseniális meglátást, miszerint neki nem kell a szociális Európa, márpedig mi lenne erősebb megjelenési formája a szociális Európának, mint az európai alapjövedelem bevezetése? És ezzel a saját nemzeti érdekünk ellen politizál Orbán Viktor. Nyilvánvaló, hogy az uniós centrumhoz képest alacsonyabb jövedelmi helyzetben lévő országnak, Magyarországnak és annak minden lakójának érdeke egy minél erősebb szociális Európa közös európai minimálbér, közös európai munkanélküliségi ellátás vagy egy közös európai alapjövedelem. Ezzel mi csak jól járnánk, ideológiai meggyőződéstől függetlenül, azt félretéve, ez a magyar emberek primer anyagi érdeke. És amikor a Fidesznek elfogynak az érvei, amikor a Fidesznek megbuknak az érvei az alapjövedelemmel szemben, akkor nem marad más, mint hogy olcsó besúgókat, huszadrangú provokátorokat küldjenek politikai ellenfeleikre. Annyira eszköztelen a Fidesz az alapjövedelemmel szemben, amelyet a magyarok kétharmada, négyötöde támogat attól függ, hogy melyik felmérést nézzük , hogy ilyen Bede Zsolt-szintű figurákkal próbálják széttrollkodni a Párbeszéd sajtótájékoztatóját. Van egy rossz hírem, kedves Orbán Viktor, kedves Habony Árpád, Rogán Antal és többiek: ez a politika egyszer már megbukott. Ha nincsenek érveik, ha nincs vonzó ajánlatuk Magyarország számára, akkor 2022-ben ugyanúgy meg fognak bukni, mint ahogy ezt a bohóckampánnyal eljátszották már a főpolgármester-választás idején is. Úgyhogy vegyék vissza a bohócaikat, hívják vissza a Bede Zsoltokat, vizsgálják felül az álláspontjukat, még nem késő, még bevezethetik akár önök is Magyarországon történelmi lépésként az alapjövedelmet, és hagyják abba az ezzel kapcsolatos álhírek terjesztését, a valótlan, nem tényszerű érveket és ezek szajkózását, hiszen minden magyar ember érdeke [[Németh Szilárd István: Négy… három…]] hogy bevezessük az alapjövedelmet [[Németh Szilárd István: …kettő, egy…]] Magyarországon és Európában is. Köszönöm szépen. [[Szórványos taps az ellenzék soraiban.]]
Köszönöm szépen, képviselő úr. A kormány nevében Schanda Tamás államtitkár úr válaszol az elhangzottakra.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy ön féltékeny lett. Féltékeny lett, mert versenytársat kapott a provokációban, versenytársat kapott a trollkodásban, aminek ön eddig európai, ha nem pedig világbajnoka volt az elmúlt időszakban.Emlékszünk arra, mit művel ön itt hétről hétre az Országgyűlésben, mit művelt itt tavaly év végén, hogyan zavarta meg az Országgyűlés munkáját, és arra is emlékszünk, tisztelt képviselő úr, hogy ön országgyűlési képviselőként, az Országgyűlés jegyzőjeként fölment a pulpitusra, és egy szótagot ismételgetett hosszú perceken keresztül. Ez az igazi trollkodás, képviselő úr, ez az igazi provokáció, ez az igazi komolytalanság, ez az, amivel igazából foglalkozni kellene. Tisztelt Képviselő Úr! Ne kérjen számon olyan dolgot, amit ön annak a sokszorosával szokott elkövetni. Ön sokkal durvábban provokál, sokkal durvábban trollkodik, mint bárki a magyar közéletben, és teszi mindezt egyébként a Párbeszéd frakciójából, ami pedig mostanra valójában egy fake news-gyárrá, egy álhírgyárrá változott. Tisztelt Képviselő Úr! Az a helyzet, hogy én semmiképpen nem szeretném a gyógypedagógusokat idecitálni, ahogyan ezt ön tette, de valójában önhöz kell türelem. Nagy-nagy türelem kell önhöz, hogy hétről hétre végighallgassuk azokat a fake newsokat, azokat az álhíreket, azokat a valótlanságokat és azokat a provokációkat, amelyeket hétről hétre megenged magának országgyűlési képviselőként. [[11.10]] De, tisztelt képviselő úr, beszéljünk arról a kérdésről is, amit már többször megtárgyaltunk itt az Országgyűlésben, az alapjövedelemről. Amit önök javasolnak alapjövedelemként ugyanis, annak az a lényege és nem más, ezt pontosan tudja ön is, számtalanszor megvitattuk már, hogy önök azt szeretnék, hogy munkavégzés nélkül, érdemi munka nélkül is pénzt lehessen kapni. Azt szeretnék, hogy ne kelljen dolgozni azért, hogy egyébként munkabért kapjon az ember, méghozzá nem is keveset. Ez a megoldás pedig, jól tudjuk, és a világon számtalan helyen láttuk is már, hogy nem ösztönöz munkavégzésre, hanem éppen ellenkezőleg, tartósan is távol tartja az embereket a munkaerőpiactól. Ön ezt akarja. Azt akarja, hogy Magyarország kevésbé versenyképes hely legyen. Magyarország azonban 2010-ben és azóta többször is úgy döntött, hogy munkaalapú társadalomra van szükség. Egy olyan társadalomra, ahol a munkával lehet egyről a kettőre jutni és nem pedig a dologtalan léttel. Éppen ezért az önök által propagált elképzelés semmiképpen nem megfelelő, és nem szolgálja azokat a célokat, amelyeket itt mi közösen kitűztünk. Ráadásul, tisztelt képviselő úr, önnek is tudnia kéne, hogy a pénznek valahonnan jönnie kell. Márpedig az állam kizárólag csak az adókból tud ilyen juttatást biztosítani, azaz a munkából élő embereknek kellene fizetniük azokat a támogatásokat, azokat a segélyeket, amelyeket önök alapjövedelemnek hívnak, és amit azok kapnának, akik nem akarnak dolgozni, hiába tudnának. Ez nem kis lépés, hanem sokkal inkább egy teljes visszatérés lenne abba az időszakba, amikor segélyből jobban megérte élni, mint munkából, egy olyan időszakba, tisztelt képviselő úr, és ezt ön is pontosan tudja, amikor például 12 százalékos volt a munkanélküliség azoknak a politikusoknak és vezetőknek köszönhetően, akikkel ön mostanra teljes mértékben összebútorozott. Ezt a 12 százalék feletti munkanélküliséget sikerült az elmúlt évek kemény munkájával 4 százalék alá letornázni. Azt is látjuk, tisztelt képviselő úr, hogy vannak helyek, ahol már megpróbálták bevezetni ezt a megoldást, és látjuk a tapasztalatokat: Finnországban még a pártok és a szakszervezetek is azt mondják, hogy megbukott ez a javaslat, nem javult tőle a foglalkoztatás. Képviselő úr, ezek tények, ne rázza a fejét, ezek tények, ezek adatokon alapuló állítások. [[Tordai Bence közbeszól.]] Tisztelt Képviselő Úr! Másrészt az alapjövedelem finanszírozási lehetősége még a hitelfelvétel lenne. Önök el akarják adósítani Magyarországot, mi ezt nem fogjuk hagyni. Megköszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Napirend előtti felszólalásra jelentkezett Keresztes László frakcióvezető úr, LMP: „Aktuális ügyekről” címmel.
Köszönöm a szót. Tisztelt Elnök Úr! Tisztelt Országgyűlés! A mai napon napirend előtti felszólalásban két ügyet szeretnék érinteni. Az első ügy természetesen a koronavírus-járvány, azzal összefüggésben szeretnék kérdéseket feltenni. De természetesen a napirend előtti felszólalásomat most is azzal kezdem, mint mindig, hogy tisztelettel megköszönöm a munkáját mindenkinek, aki most az első vonalban a magyar emberek egészségének és biztonságának megőrzéséért és megvédéséért dolgozik. Láthatjuk, hogy nagyon nehéz körülmények között végzik ezt a munkát, és nagyon sokan, nagyon sokszor méltatlanul alacsony fizetésekért teszik meg ezt a nagyon fontos szolgálatot a magyar nemzetnek. Látjuk, hogy a helyzet már most nagyon nehéz és a szakemberek véleménye egybehangzó a tekintetben, hogy ez a helyzet még erőteljesen, rohamszerűen nehezedni fog a következő időszakban is. Jakab Ferenc pécsi virológus professzor, aki az Innovációs és Technológiai Minisztérium koronavírus-kutatók csoportjának a vezetője, egy konferencián azt mondta, hogy amíg tavasszal a döntések gyorsak és helyesek voltak, ezt sajnos most nem látjuk, és a számok nagyon elmentek, nagyon aggasztóak. Arra is utalt a professzor úr, hogy ez egy nagyon-nagyon hosszú időszak lesz, nagyon-nagyon nehéz és elnyújtott védekezés. Ezért is nagyon fontos és aktuális kérdés… Bocsánat! Nagyon fontos még arra is utalni, hogy láthatjuk, hogy sajnos egyre több egészségügyi dolgozó fertőződik meg, sok egészségügyi dolgozó kerül karanténba. Naponta hallhatjuk az aggasztó híreket ezzel kapcsolatban, legfrissebben talán Győrből kaptunk ilyen nagyon-nagyon aggasztó híreket, hogy 60 egészségügyi dolgozó is ilyen helyzetbe, karanténba került, megfigyelés alá került. Tehát a kérdés az, hogy a kormány mikor teszi meg végre azokat az intézkedéseket, amelyeket a szakemberek is kellően hatékonynak tartanak annak érdekében, hogy a járvány lassításáért fel lehessen lépni, illetve mikor adják meg végre a megfelelő anyagi megbecsülést azoknak, akik a frontvonalban, az első vonalban dolgoznak a magyar emberekért, gondolok az egészségügyi dolgozókra, illetve a szociális dolgozókra, akik még az egyszeri 500 ezer forintos juttatást sem kapták meg, és hogy mikor teljesítik az Orvosi Kamarának azt a kifejezett kérését, hogy az egészségügyi dolgozók, akik megfertőződtek vagy karanténba, megfigyelés alá kerültek, teljes értékű, teljes táppénzt kaphassanak, különböző indokolatlan eljárások nélkül a karantén idejére is. Egy másik nagyon-nagyon fontos ügyről is szeretnék beszélni, mert vannak, mondhatjuk, szívmelengető, nagyon komoly előrelépések és fejlemények. Tegnap Romániában, így Erdélyben is helyhatósági választások voltak, és egy nagyon örömteli hírt láttunk. Azt gondolom, hogy egy igazi történelmi siker, hogy húsz év után ismét magyar polgármestere lesz Marosvásárhelynek. Azt gondolom… Azt gondolom, hogy nagyon sok millió magyarnak a tegnapi napon együtt dobbant a szíve és mindannyian elmondhatjuk, hogy ez valóban egy történelmi siker, egy, a magyarok ellen fellépő rezsimet, egy korrupt rezsimet sikerült leváltani egy valódi programmal, egy jó csapattal. Ezért Soós Zoltánnak és csapatának gratulálok, jó egészséget és kitartást kívánok a következő időszakhoz. Természetesen valamennyi, Erdélyben mandátumot, tisztségviselői pozíciót szerző vagy akár helyi, megyei tanácsnoki pozíciót elnyerő magyar jelöltnek gratulálunk, aki tegnap felhatalmazást nyert, nekik is jó egészséget és kitartást kívánok a következő időszakban. Ugyanakkor beszélnünk kell arról is sajnos, így már a választás után egy nappal, hogy voltak egészen méltatlan és gyalázatos kijelentések a kampány során. Nagyon-nagyon durva beavatkozást láttunk a magyar kormány részéről az erdélyi kampányban, és ezzel összefüggésben itt múlt héten, hétfőn Potápi Árpád államtitkár úrtól volt egy egészen gyalázatos kijelentés. Államtitkár úr gyakorlatilag nemzetárulónak nevezte azokat a magyarokat, akik az RMDSZ ellen mertek indulni, függetlenül attól, hogy ez mennyiben veszélyeztette… [[Zaj a kormánypárti padsorokból. – Közbekiáltás a kormánypárti oldalon: Nem, nem! Dr. Gyüre Csaba: De így volt, ne tagadd!]] függetlenül attól, hogy ez mennyiben veszélyeztette a magyar győzelmi esélyeket. Azt gondolom, hogy ez méltatlan, példátlan, egyébként hozzáteszem, hogy példátlan Potápi államtitkár úr szóhasználatához képest is. Tehát azt kérjük, hogy államtitkár úr tisztázza ezt a helyzetet, és ezért a kijelentéséért kérjen elnézést. De nagyon fontos, ha arról beszélünk, hogy egy államtitkár egy ilyen gyalázatos kijelentést tett, akkor arról is beszéljünk, hogy az ellenzék részéről is egészen gyalázatos és a magyar nemzeti érdekekkel ellentétes megnyilvánulásokat hallhattunk. A Momentum elnöke, Fekete-Győr András egy videóban gyakorlatilag kampányt indított azért, hogy az erdélyi magyarok az ő román testvérpártjuknak, az USR PLUS-nak adjanak támogatást [[Dr. Varga-Damm Andrea: Szégyen, szégyen!]] adjanak szavazatot, egy olyan pártnak, amely tagadja az autonómiát, egy olyan pártnak, amelytől az erdélyi magyarok semmiféle támogatásra nem számíthatnak. Az gondolom, egy olyan helyzetben, amikor valóban tényleg nagyon sok helyen hajszálon múlik a magyar képviselet, egy román pártnak kampányolni teljesen egyértelműen a magyar nemzet elleni cselekedet. [[Dr. Brenner Koloman: Így van!]] Ezért, azt gondolom, az LMP-frakció nevében nagyon világosan el tudjuk mondani, hogy mi ezt felháborítónak tartjuk, ettől elhatárolódunk, és azt várjuk Fekete-Győr Andrástól, hogy ezért [[Dr. Varga-Damm Andrea: Kérjen bocsánatot!]] a cselekedetéért is kérjen bocsánatot, valóban. Még egy dologra szeretném felhívni a figyelmet: a határidő sürget. November 7-éig hosszabbította meg az Európai Bizottság a Székely Nemzeti Tanács polgári kezdeményezésének határidejét. Arra kérek mindenkit, hogy az irdala.hu oldalon, aki még nem tette, támogassa ezt a kezdeményezést, és arra kérek minden pártot… [[Az elnök a csengő megkocogtatásával jelzi az időkeret leteltét.]] Elnézést elnök úr! Arra kérek minden pártot, hogy a nemzetközi kapcsolatain keresztül segítse a nemzetközi megfelelést, hogy azt nemzeti szinten teljesíthessük. Én magam száz magyar polgármestert kértem meg levélben…
Köszönjük.
…hogy a városaik nemzetközi kapcsolatait…
Köszönjük.
…felhasználva, európai uniós testvérvárosaikat kérjék meg, hogy kapcsolódjanak. Elnézést, elnök úr, és köszönöm szépen a türelmet. [[Taps a Jobbik padsoraiból.]] [[11.20]]
Köszönjük szépen. A kormány nevében Rétvári Bence válaszol a frakcióvezető úr felszólalására.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Hadd reflektáljak az ön által felhozott két témára. Az egyik a gyorsaság a koronavírus elleni védekezés kapcsán. Itt a parlamentben szavaztunk a T/9790-es koronavírus-törvény kapcsán a házszabálytól való eltérésről, arról, hogy gyorsabban vagy lassabban hozzuk magunkat döntési helyzetbe. Ha megnézem a nemmel szavazó képviselők listáját, tehát akik arra szavaztak, hogy lassabban hozzunk döntést arról, hogy felhatalmazzuke a kormányt a gyors döntéshozatalra, akkor azt látom, hogy a lassúság pártján volt Csárdi Antal, LMP, Hohn Krisztina, LMP, Keresztes László Lóránt, LMP, Ungár Péter, LMP. Tehát ön most azt mondja itt a parlamentben, hogy gyorsan kellene dönteni a koronavírusról, de amikor szavazhatott erről a javaslatról, nem támogatta a házszabálytól való eltérést, és az LMP frakciója nem támogatta utána magát a koronavírus-törvényt sem, amivel a kormánynak nem többhetes parlamenti procedúrával, hanem gyors, pár órás döntéssel volt lehetősége arra, hogy a koronavírus-védekezéssel kapcsolatos fontos kérdéseket meghozza. Tisztelt Képviselő Úr! Jó lett volna, ha szavazatával is a gyorsaságot és nem a lassúságot szolgálja. Ami pedig az önök és párttársainak vagy szövetségeseinek a koronavírussal kapcsolatos mondatait illeti: Jávor Benedek volt LMP-s, párbeszédes, tehát mindenhol volt ő is, aki most Budapest képviselője Brüsszelben, tehát a fővárost képviseli, nos, ő azt mondta, hogy relatíve olcsó, ártalmatlan járvány. Így próbálta kisebbíteni a járványt. Vadai Ágnes, ne feledjük, idén ősszel támadta Müller Cecíliát, hogy mindenféle tájékoztatást kaptunk kézmosásról és megannyi felesleges hülyeségről. Így próbálta csökkenteni azoknak a nagyon fontos higiéniai szabályoknak a sokadszori elismétlését, amikkel valóban lehet egyénileg védekezni a járvány ellen, és megelőzni a gyors terjedését. Niedermüller Péter, az önök baloldali polgármestere azt mondta, hogy „Covid volt a desszert?” Így viccelődött a Facebookon, ilyen kérdést tett fel. A Párbeszéd pártalapítványának kuratóriumi elnöke szerint a válság kezelése nem nemzeti ügy, nem kell nemzeti ügyként foglalkozni azzal, hogy munkahelyeket teremtsenek. A Momentumból Kerpel-Fronius főpolgármester-helyettes, az önök baloldali főpolgármester-helyettese: „Terjed mostanában egy nagyon komoly félreértés, hogy válság idején össze kellene fogni.” Tehát az egy félreértés, hogy amikor válság van, akkor gyorsan kell lépni és össze kell fogni, és ezt ő képes volt így kinyilatkoztatni. Aztán jobbikos politikustársuk, Szotyori-Lázár Zoltán: „Továbbra is tartom azt az álláspontomat, hogy a koronavírus veszélyességét a média erősen eltúlozza.” Ez is egy olyan álhír, a koronavírus a jobbikos politikus szerint, amit csak a média nagyít fel. Emlékezhetünk, hogy Kunhalmi Ágnes a bevándorlással kapcsolatban hasonló módon nyilatkozott, hogy azt is csak a Fidesz kreálja a médiában. Tisztelt Képviselő Úr! Jó lenne, ha a saját politikai szövetségeseikkel beszélnének, és elmondanák nekik, hogy igenis fontos a járványhelyzet, ez egy olyan pillanat, amikor össze kéne fogni. Az önök szavazataiból látjuk, hogy nem fognak össze, de esetleg ez egy olyan pillanat lenne, amikor akár a gazdasági válság kezelésére, de nem lenne rossz, ha itt a parlamentben a járványhelyzet kezelésére is meg tudnák mutatni, hogy ki tudnak lépni abból a hétköznapi politikai adok-kapokból, ami itt a parlamentben minden esetben megvalósult. Hiszen a kormány nagyon fontos döntéseket hozott az elmúlt időszakban akár a maszkhasználattal kapcsolatban, akár a távolságtartási és más szabályokkal kapcsolatban, amiket jó lenne, ha minél szélesebb konszenzus szerint tehetnénk, és nem arról szólna az ellenzék minden napja, hogy támadja a kormány éppen aktuális intézkedéseit. Ami a felkészültséget és az idő kihasználását jelenti: arra használtuk ki a nyarat, tisztelt képviselő úr, hogy a tavaszi 1,6 millió maszk helyett 100 millió maszk van a raktárakban, a tavaszi 20 millió pár gumikesztyű helyett 95 millió pár gumikesztyű van a raktárakban, az akkori 2560 lélegeztetőgép helyett most már jóval több mint 10 ezer lélegeztetőgép van a raktárakban. Sőt, az elmúlt héten Menczer államtitkár úrral és Szijjártó miniszter úrral a Magyarországon gyártott ezer lélegeztetőgép elkészültekor is ott voltunk a váci üzemben, és büszkék vagyunk arra, hogy Magyarország most már ebben is tud önellátó lenni, és magyar emberek munkája révén csúcsminőségű magyar gépeket is tudnak gyártani, el tudnak készíteni. Ennyit arról, hogy jó lenne, ha az ellenzék is komolyan venné a vírushelyzetet és túl tudna lépni a saját árnyékán, bár még az LMP árnyéka is nagyon Gyurcsány Ferencre hasonlít. Ami az erdélyi választásokat illeti: természetesen gratulálunk a határon túli jelölteknek. [[Az elnök a csengő megkocogtatásával jelzi az időkeret leteltét.]]
Köszönöm szépen.
Azt kérem, hogy Potápi államtitkár úr szájába pedig ne adjon olyan szavakat, amelyeket ő nem mondott. Ahol nagyon kicsi a magyar többség, ott fontos valóban az egység és nem az egymás ellen való indulás, de mindenkinek gratulálunk, aki nyert. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Napirend előtti felszólalásra jelentkezett Oláh Lajos, a DK képviselője: „Népszavazás az ingyenes vírustesztről” címmel. Öné a szó.
Köszönöm szépen a szót, elnök úr. Rétvári államtitkár itt azzal vádolta az ellenzék képviselőit, hogy elbagatellizálták a vírussal kapcsolatos dolgokat. Ön mindennap, amikor itt volt a parlamentben tavasszal, elbagatellizálta, mert nem volt hajlandó maszkot felvenni, és példát mutatni a lakosoknak. Tehát amikor arról beszélünk, hogy ki az, aki megtévesztette a magyarok százezreit, ön volt az, tisztelt államtitkár úr, mert macsóságból ön és képviselőtársai nem voltak hajlandók maszkot venni. Amikor külföldre utaztak, csak akkor vették fel a maszkot, amikor olyan nemzetközi találkozón voltak, ahol a partneren maszk volt. Önök úgy utazták végig a világot, hogy nem hordtak maszkot. Akkor ki az, aki rossz példát mutatott, képviselőtársam, államtitkár úr? Önök voltak azok. A VII. kerületben volt egy lakos egy háziorvosnál, ahol elmondta, hogy milyen tünetei vannak, és azt gondolja, hogy tesztre lenne szüksége. A háziorvos, tekintettel arra, hogy nem nagyon tudta elmondani ez a beteg, hogy találkozott koronavírusossal, azt mondta, nem látja szükségességét annak, hogy tesztet végeztessenek el rajta. Elment, saját zsebből megcsinálta a tesztet, és kiderült, hogy vírusos. Iskolaigazgatók panaszkodnak, hogy szívük szerint több esetben le kellene tesztelni a tanárokat, hisz olyan gyerekekkel voltak kapcsolatban, ami után a gyerekek, a családok biztonságát az hozná, ha ez a teszt megtörténne. Önök ezt gyakorlatilag megtagadják, nem hajlandók egyértelmű módon normális rendszert felállítani, hogy amennyiben egy iskolaigazgató, egy tanár úgy érzi, hogy tesztre van szüksége, akkor ezt megtehesse. Ezek a tesztek nem egy-egy ember érdekét jelentik, hanem az itt lévő összes ember családját is segítik ezáltal. Nem önös érdekből csinálják a tesztet, hanem minden teszt a közösség érdekét is szolgálja, hisz így lehet megakadályozni a vírus terjedését. Tudjuk és értjük, hogy az emberek nem szeretnék ugyanazokat a lezárásokat, mint amik voltak itt tavasszal, de az ellen az egyik legfontosabb fegyver, hogy ne legyen lezárás, az, hogyha tömeges és ingyenes tesztelés van. Őszintén nem értem, hogy miért félnek önök ilyen szinten a tömeges teszteléstől. Az önök ostoba és felelőtlen kinyilatkozásai eközben gyakorlatilag csak fokozzák a járvány hatását. Az ország számos pontján iskolák, osztályok zárnak be, a tanárok rettegnek és panaszkodnak. A kórházakban nincs elég orvos és ápoló, ráadásul az egyre súlyosabb leterheltség, az egyre több beteg ellátása közben összevissza küldözgetik önök a betegeket. Ha valaki szóba hozza, hogy nincs elég személyzet a lélegeztetőgépekre, a miniszterelnök belefojtja a szót. Aki elmegy tesztelni, annak a hatósági ár szerint közel egyhavi minimálnyugdíj összegét, 20 ezer forintot kell fizetnie, annak ellenére, hogy ő a tb fizetésével az árat már rég kifizette. A Demokratikus Koalíció szerint is a járvány a következő hetekben, hónapokban egyre súlyosabb lesz. Legalább annyival segíteni kellene az embereket, hogy a tesztelés ingyen legyen. Ha a válság idején van pénz vadászkiállításra, olimpiai centrumra, fociakadémiák támogatására, akkor kell hogy legyen az életmentő tesztelésre is, tisztelt államtitkár úr, tisztelt fideszes képviselők. A DK népszavazást kezdeményez az ingyenes vírustesztért. A kezdeményezés, amelyet már be is adtunk a Nemzeti Választási Irodának, minden magyar ember érdeke. A kormány azzal mentegeti magát és utasítja el a népszavazást, hogy akinél indokolt, annál elvégzik a tesztet. Ez, tisztelt államtitkár úr, színtiszta hazugság. Előfordul, ahogy mondtam, hogy háziorvosok lebeszélik a tünetekkel rendelkezőket a tesztekről, de ha mégis kérik, akkor napokat kell várni, és számtalan olyan példát látunk, hogy akkor érkezik meg a karanténpapír, amikor már gyakorlatilag lejár annak az ideje, tehát még az eljárási rendeket se rakták össze. [[11.30]] Akikkel a beteg kapcsolatban van, családtag, kollégák, általában nem tesztelik, ha tünetmentesek, pedig potenciálisan ők is veszélyeztetettek. Amit önök csinálnak a 20 ezer forintos teszttel, általában a teszt elmulasztásával, az az emberek anyagi kizsigerelése, erkölcsi és egészségügyi semmibevétele. Értjük mi, hogy sok a 20 ezer forint, emiatt inkább nem tesztelnek, vagy lebeszélik őket a tesztelésről, és akkor ki sem derül, hogy betegek, és lehet a statisztikákkal játszani, de nekünk a magyar emberek egészsége, gyógyulása mindennél fontosabb, ezért kell hogy népszavazás legyen az ingyenes vírustesztről. De, tisztelt államtitkár úr, rábeszélheti a kormányát, hogy mutassák meg, hogy önök is fontosnak tartják ezt a dolgot, és hozzanak holnap döntést arról, hogy minden vírusteszt ingyenes. Köszönöm szépen a lehetőséget, elnök úr. Köszönöm.
Köszönöm szépen, Oláh Lajos képviselő úr. A kormány nevében Dömötör Csaba államtitkár úr fog válaszolni az elhangzottakra.
Köszönöm a szót, elnök úr. Tisztelt Képviselő Úr! Engedje meg, hogy két megállapítással kezdjem. Újra az orvosokat támadják, most egészen konkrétan egy orvost. Arra kérem, hogy ne tegye. Másodsorban: hogyha az egészet a pénzügyi terhek felől közelítjük meg, akkor nem tudok nem arra gondolni, hogy ha önök lennének továbbra is kormányon, akkor fizetős egészségügy lenne ma Magyarországon. Ez azt jelenti, hogy bárki, aki teszteltetni szeretné magát, illetve bárki, aki kezelést kap a kórházban koronavírus miatt, vagy bármilyen más betegség miatt, fizetnie kellene. [[Dr. Oláh Lajos közbeszól.]] Na, az lenne a kizsigerelés! Sajnálattal kell megállapítanunk, és ebben a felszólalása megerősít minket, hogy a Gyurcsány-párt álhírjáratán továbbra sincsen fék. Továbbra sem hajlandóak együttműködni; nem hajlandóak részt venni a járvány elleni összefogásban, és rémhíreket terjesztenek. Ezek nem erősítik, hanem gyengítik a járvány elleni küzdelmet. Most ami a népszavazási kezdeményezésüket illeti, az nem más, mint egy tudatos félrevezetési kísérlet; szorosan kapcsolódik Dobrev Klára korábbi kijelentéséhez, miszerint Magyarországon tízből nyolc tesztért fizetni kell. Ez hazugság! Teljesen nyilvánvaló, hogy amit önök mondanak, az nem igaz. A közel 700 ezer elvégzett teszt túlnyomó többsége ingyenes volt. Ha a tesztet a hatóságok, a kórházak vagy a háziorvos kéri, akkor azért nem kell fizetni. A teszteléskor egyébként az Egészségügyi Világszervezet protokollja alapján megyünk, és így tesz az európai országok túlnyomó többsége is. Azt is állította egyébként Dobrev Klára, hogy mindenhol átálltak a tömeges és ingyenes tesztelésre, ön is ebbe az irányba tett felszólalást ez sem igaz! A legtöbb helyen, hozzánk hasonlóan, azokat tesztelik, akik tünetesek. Aki saját maga dönt úgy, hogy teszteltetni szeretné magát, azért a legtöbb országban fizetni kell. Annyit ehhez még hozzátennék, hogy a legtöbb országban nincsen hatósági ár, ami azt jelenti, hogy nem szabnak gátat a nyerészkedésnek. Nálunk pedig egy ideje már hatósági ár is van. Szeretném ezeken túl azt is elmondani, hogy szeptember 21-étől 14-ről 10 napra csökkent a hatósági házi karantén időtartama. Ennek az az oka, hogy már többet tudunk a vírus lappangási idejéről, és ezért is van az, hogy ezt a döntést már más országban is meghozták. A kontaktkutatást változatlanul folytatják a hatóságok, ugyanakkor ez a fertőzések magas száma miatt egyre nehezebb és szerteágazóbb feladat, mert a vírus már közösségben is terjed, bárki bárkitől elkaphatja. Ezért is fontos, hogy mindenki, mindannyian tartsuk be a szabályokat. Most ami a statisztikákat illeti, hogyha más irányból közelítem meg a védekezés eredményességét: a 100 ezer főre jutó halálozások száma azt mutatja, hogy Magyarország még mindig az eredményesen védekező országok között van. 100 ezer főre vetítve Magyarországon heten haltak meg, a hasonló lélekszámú Svédországban 59-en, a gazdagabb Belgiumban 88-an, Romániában, hogy egy térségbeli államot is említsek, arányait tekintve több mint háromszor annyian. Minden országnak eredményes védekezést kívánunk, ettől függetlenül ezek a számok jó támpontot adnak ahhoz, hogy megítéljük a magyar védekezés eredményességét. És amikor önök ezeket az eredményeket elvitatják, akkor az egészségügyi szakemberek munkáját vitatják el, az ő erőfeszítéseiket veszik semmibe. Azt kérjük, hogy ne tegyék. [[Dr. Oláh Lajos közbeszól.]] Nekik most nem a baloldal politikai nyilaira van szükségük, hanem támogatásra, és hogyha önöktől nem is, akkor a kormánytól meg fogják kapni. Mindent egybevetve, egyetlenegy kérésünk lenne, amit talán úgy foglalhatnánk össze, hogy ne keverjék össze a mostani helyzetet a balatonőszödi frakcióüléssel. Már ott és abban az időben sem lehetett következmények nélkül hazudni, és a mostani helyzetben még kevésbé sem lehet. Mindenekelőtt azért nem, mert a hazudozásnak most nemcsak önökre nézve van következménye, hanem az egész országra nézve. Úgyhogy nem késő, hogy leállítsák a hazugság- és álhírgenerátort, sok erőt kívánok önöknek ehhez! Köszönöm, hogy meghallgattak. [[Taps a kormánypártok padsoraiból.]]
Köszönöm, Dömötör Csaba államtitkár úr. Napirend előtti felszólalásra jelentkezett Kunhalmi Ágnes képviselő asszony, MSZP: „Aktuális kérdésekről”. [[Jelzésre:]] Oláh Lajos képviselő úrnak pedig köszönöm a figyelmeztetést.
Köszönöm szépen. Tisztelt Elnök Úr! Először is engedjék meg, hogy magam és az MSZP nevében én is gratuláljak, hogy Marosvásárhelyen húsz év után újra magyar vezeti a várost. Ez egy nagyszerű dolog. Nagyon jó munkát kívánunk! De térjünk haza, térjünk rá a hazai témákra! 2020. augusztus végén az NVI vezetője, Pálffy Ilona bejelentette, hogy visszavonul. Egy pillanatra úgy tűnt, hogy utódlásáról a Fidesz-KDNP-kormány konszenzussal kíván dönteni. Szeptember elején egyeztetésre hívták az ellenzéki pártokat, melyen azonban eredmény nem születhetett. A kormány ugyanis ragaszkodott ahhoz, hogy egy független intézmény élére mégis saját, kizárólagos jelöltjét neveztesse ki, már a helyszínen jelezve azt is, hogy saját forgatókönyvvel rendelkezik. Végül is Orbán Viktor dr. Nagy Attilának, az Igazságügyi Minisztérium helyettes államtitkárának kinevezését terjesztette Áder János elé, aki, ahogy szokta, automatikusan, az államszervezet demokratikus működésével kapcsolatos kérdések mérlegelése nélkül hozta meg a döntését. Sajátos színjátéknak voltunk tehát tanúi. A kormány egy pillanatig sem gondolta komolyan, hogy a választás iránti közbizalom helyreállítása érdekében mégis konszenzus alapján, az ellenzék javaslata alapján, szakmai pályázati rendszerrel válassza ki jelöltjét. Erre pedig nagy szükség lett volna, hiszen közismert, hogy a Nemzeti Választási Bizottság tagjainak többsége Fidesz-közeli, így pártatlan működése iránt rendszeresen és indokoltan merülnek fel kételyek. Természetesen a választási rendszer és a választások lebonyolításának módja is megalapozottan kérdőjelezi meg azok fair jellegét. Az aránytalan választási rendszer, amit lényegében a Fideszre írtak, tette lehetővé, hogy 2014-ben a belföldi és levélszavazatok alapján az ellenzéki pártok 56,45 százalékos, 2018-ban pedig 52,64 százalékos támogatottsággal rendelkeztek, de a Fidesz-KDNP mégis mindkét alkalommal kétharmados többséget szerezhetett. Mindkét alkalommal tehát a többség a Fidesz-KDNP-szövetség ellen szavazott, ezért félrevezető állandóan arra hivatkozni, hogy hatalmas társadalmi támogatottságot élveznek. A 2018-as választásokat értékelve az EBESZ úgy foglalt állást, hogy azon a versenyfeltételek nem voltak egyenlőek. A Fidesz-KDNP óriási médiatúlsúlyt élvezett, a kormány tájékoztatás címén a kormánypártoknak kampányolt; hatalmas, szinte áthidalhatatlan volt a kormánypártok és az ellenzék anyagi erőforrásai közötti különbség. Emellett a választási bizottsági és szavazatszámláló bizottsági tagok különféle visszaélésekről adtak tájékoztatást, különösen az idősotthonok és a mozgóurnás szavazások esetében. Szavazatvásárlásról, szavazók tiltott szállításáról is tájékoztatást adtak. Ezen fejlemények nem véletlenek. A Fidesz-KDNP-szövetség ugyanis oly módon kíván szabadnak tűnő választásokat lebonyolítani Magyarországon, hogy közben meg akarja akadályozni a politikai váltógazdaság érvényesülését, biztosítva ezzel a Fidesz leválthatatlanságát. Mindennek elvi alapja számukra az, hogy nem akarják Magyarország, vagyis a nemzet sorsát a választások véletlenjére bízni; önmagukat tekintik a nemzeti érdekek kizárólagos képviseletének, az ellenzéket pedig pusztán tölteléknek, az európai uniós tagság miatt még eltűrt szükséges rossznak tekintik. Mindez természetesen teljesen ellentmond a demokrácia alapelveinek, melynek egyik döntő eleme az lenne, hogy a politikai ellenfelek egymást egy demokráciában kölcsönösen partnernek elismerik. Tehát mivel tudjuk, hogy ma a kormányzók semmilyen eszköztől nem riadnak vissza egy választási eredmény eléréséért, ezért tartom már most fontosnak felhívni a figyelmet arra, hogy ilyen körülmények között döntő fontosságú, hogy a köztársaságpárti erők már most készüljenek a 2022-es országgyűlési választások tisztaságának a biztosítására. [[11.40]] Tudjuk, hogy azokban a szavazókörzetekben, melyekben 2018-ban a köztársaságpárti erőknek nem volt delegáltja, ott valami miatt az átlagosnál a Fidesz jobb eredményt ért el, mint ott, ahol volt szavazóköri delegáltja az ellenzéknek. Nem véletlen az sem, hogy Orbán 2018-ban még az utolsó pillanatban is a fenyegetettség érzetét keltve, a választások utáni erkölcsi, politikai és jogi elégtételről beszélt, melynek hatására akkor jelentős számú ellenzéki szavazóköri delegált vissza is lépett. Orbán a Magyar Nemzetben megjelent politikai szezonnyitó írásában felhívta a Fidesz-KDNP-szavazók figyelmét arra, hogy nem dőlhetnek hátra, mert az ellenzéki összefogás bizony-bizony valós veszélyt jelent számukra. Akkor most a köztársaságpárti szavazókhoz fordulok innen, a parlamentből, hogy ők is készüljenek, nem lankadhat a figyelmük, mert bár valóban lesz összefogás, és olyan összefogás, amilyen még eddig nem volt az elmúlt tíz évben [[Az elnök a csengő megkocogtatásával jelzi az idő leteltét.]] de ez önmagában még nem elegendő a választások tisztaságának biztosítására. A mai naptól fogva [[Az elnök ismét csenget.]] az MSZP várja minden demokrata jelentkezését, aki demokráciaőrként védeni akarja a 2022-es választások tisztaságát. Köszönöm, elnök úr, a türelmét.
Megadom a szót válaszadásra Orbán Balázs államtitkár úrnak.
Köszönöm a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Ne haragudjon, Kunhalmi képviselő asszony, rendkívül kellemetlen helyzetbe hozták önt a párttársai, ugyanis jól láthatóan önnek egy ötperces performanszot fel kellett olvasnia egy olyan témában, amivel kapcsolatban ráadásul nem is rendelkezik információval. Azon a tárgyaláson, amire ön is utalt a felszólalásában, vagy legalábbis ott volt a jegyzetei között, hogy volt ilyen, azon ön nem vett részt, hanem csak a párttársa vett részt. Én viszont részt vettem, úgyhogy pontosan tudom, hogy mi hangzott el, és mi zajlott azon a tárgyaláson. Képviselő asszony, a helyzet úgy áll, hogy vannak jogszabályok. A jogszabályok megmondják, hogy bizonyos pozícióra milyen jelölési rendszer által lehet egyrészt jelöltet állítani, másrészt ki hogyan tölti be azt a pozíciót. Ezt nem az Orbán-kormány találta ki, hanem amióta komolyan vesszük a jogállamot és a demokráciát, ez 30 éve így van. Ez a korábbi szocialista-szabad demokrata kormányok alatt is így volt. Ebben tehát semmi meglepetés nincsen. Ezek a jogszabályok azt mondják a Nemzeti Választási Iroda elnökének megválasztásával kapcsolatban ez sem eltérő egyébként, mint más országokban megszokhattuk, és nem is eltérő a korábbi magyar hagyományokhoz képest sem , hogy a miniszterelnök jelölésére a köztársasági elnök nevezi ki a Nemzeti Választási Iroda vezetőjét. És akkor innentől kezdve jön a kérdés, hogy mit tegyen a miniszterelnök, mit tegyen a kormány. A parlamentáris hagyományok megosztottak, ugyanis volt olyan közjogi méltóság más pozícióval kapcsolatban a rendszerváltoztatás utáni Magyarországon is, aki azt mondta, hogy ha a törvény egyszer őneki adja a jelölés jogát, akkor ő egyedül eldönti, hogy ezzel a jelölés jogával hogyan szeretne élni. [[Jelzésre:]] Például Sólyom László is ilyen volt segít nekem államtitkár úr, mond egy példát , de más közjogi méltóság is volt ilyen, aki közelebb állt a baloldalhoz, aki kínosan ügyelt erre az autonómiára és erre a feladat- és hatásköri leosztásra. Ehhez képest mi más irányban indultunk el, és azt szerettük volna, mindig azt szeretnénk, hogy ezekben a nemzeti sorskérdésekben, ezekben a fontos kérdésekben a lehető legnagyobb egység jöjjön létre, legalábbis rajtunk ne múljon és a konzultáción ne múljon az, hogy az egység feltételeit nem tudjuk megteremteni. Ugyanígy volt egyébként tavasszal a koronavírus-járvány elleni védekezéssel összefüggésben is. Ott is voltak egyeztetések. Ott is teljesen egyértelmű volt, hogy mi a kormány pozíciója. Azt szerettük volna kérni, hogy önök nem nem szavazatot nyomnak a védekezésre, hanem támogatják a védekezést. Ezt nem tették meg. Most is megvoltak ezek az egyeztetések ahol én ültem, ott , ahova vittem magammal egy üres papírt, és azt a célt tűztem ki magam elé, hogy ha az ellenzéki pártok képesek egyetlenegy jelöltet megnevezni, vagy egyetlenegy olyan szakmai feltételt meghatározni, amely értelmes azzal összefüggésben, hogy a Nemzeti Választási Iroda új elnöke ki lesz, akkor én ezt felírom a papírra, továbbítom, és nyilvánvalóan megfontolás tárgyává fogja tenni a kormány. Tájékoztatom képviselő asszonyt, hogy amellett, hogy a nagy egység, meg a nagy összefogás, meg a nagy „legyen közös döntés” keretében a Demokratikus Koalíció, az önök szövetségesei el sem jöttek, tehát a baloldali pártok között sem tudott egység létrejönni. Képviselő asszony úgy tesz, mint ha semmi köze nem lenne a két pártnak egymáshoz, aztán meg arról beszél, hogy közös listán fognak indulni 2022-ben; ez biztos, hogy nem így van. Tehát egyrészt el sem jöttek részben erre az egyeztetésre, másrészt sajnálatos módon úgy kellett felállnom, hogy a papír üres maradt, és nem azért, mert nem írtam fel semmit, hanem azért, mert egyetlenegy épkézláb javaslatot nem tudtak tenni. [[Kunhalmi Ágnes: A javaslatról beszéltem!]] Egyetlenegy épkézláb javaslatot nem tudtak tenni. Tehát megint azt tapasztaltuk a baloldal részéről, hogy semmilyen módon nem képesek kompromisszumra törekedni, semmilyen módon semmilyen nemzeti kérdésben nem képesek együttműködést mutatni. A másik az, hogy ne haragudjon, képviselő asszony, az hogy van, hogy egyrészt azzal kampányol ön is folyamatosan, hogy megnyerik a választást, a jogállam sem számít, meg a demokrácia, meg semmi nem számít, mindenkit földönfutóvá tesznek, ahogy azt Gyurcsány Ferenc elmondta, aztán meg fél perccel később azt mondja, hogy nem lehet a magyar választási rendszer szerint baloldali győzelem Magyarországon a két állítás közül megint az egyik nem lehet igaz. Önök megint nem mondanak igazat, csak politikai, hatalmi szándékaik szerint kiforgatják a tényeket, és nemzetközi szinten az állampárt utódpártjaként lejáratják az országot. Ez szégyen és gyalázat, fejezzék be! Köszönöm szépen. [[Taps a kormánypárti padsorokban.]]
Köszönöm szépen, államtitkár úr. A következő napirend előtti felszólaló Szilágyi György, jobbikos képviselő úr: „Vicces emberek pártja” címmel mondja el napirend előtti felszólalását.
Köszönöm szépen a szót, elnök úr. Tisztelt Képviselőtársaim! Október 11-én egy nagyon fontos időközi választás lesz Borsodban, az önök kétharmada múlik ezen, és ezt önök is tudják. Sajnos durva kampányt folytatnak Borsodban is, mint ahogy megszoktuk önöktől mindenhol máshol, de most újabb szintet léptek, már nemcsak Bíró Lászlót, az ellenzék képviselőjelöltjét sértegetik durva módon, hanem alpári és durva szavakkal sértegetik a választókat, és közben még ki is nevetik őket.Nemrég került az internetre az a videó, amelyben Koncz Zsófiának, az önök jelöltjének testvére nyomdafestéket nem tűrő szavakat mond telefonálás közben a választópolgárnak, a körülötte lévők pedig ahelyett, hogy rendreutasítanák a fiatalembert, inkább nevetgélnek a vérig sértett választón. Amikor pedig ezt számonkérik tőlük, nem elnézést kérnek, hanem azzal mentegetőznek, hogy csak vicceltek. Ezek után még világosabb, hogy mit gondol Koncz Zsófia és köre a választókról; nekik a borsodi emberek annyit érnek, amennyire tisztelik őket: semennyit. Koncz Zsófia mondhatta volna azt is, hogy bocsánatot kér a testvére viselkedéséért, vagy legalább jelezhette volna, hogy nem ért egyet vele, ő azonban nem ezt tette. Ahelyett, hogy elnézést kért volna a méltatlan mondatokért, csak annyit mondott, hogy a testvére viccelődött. Értik? Viccelődött. Hát, ha már a viccnél tartunk, az is elég viccesnek tűnt, amikor önök Koncz Zsófiát indították ezen a választáson, hiszen Washingtonból valószínűleg tudta Koncz Zsófia, hogy a borsodi embereknek mik a problémái, Washingtonban átérezhette azt, hogy mi a probléma Borsodban, milyen az élet Borsodban; a borsodiak problémáinak megoldását a legjobban egyébként egy ilyen washingtoni felsőbbrendűséggel, lenézéssel lehet valószínűleg egyébként kezelni. De önök ilyen vicces emberek, hiszen gondolom, emlékeznek még Pócs Jánosra, aki egy cigány embert berakott a kazánba, és azzal fenyegette meg, hogy el fogja égetni, és ahelyett, hogy ő is bocsánatot kért volna ettől az embertől, bocsánatot kért volna a választóktól, azt mondta Pócs János, hogy á, ő csak viccelt. Mint ahogy biztos viccelt Balogh József is, szintén az önök volt képviselőtársa, aki amikor megverte az asszonyt, akkor azt mondta, hogy hát, ez csak a vak komondoron esett át. Mert önök ilyen vicces emberek. Biztos viccelt, jól érezték magukat, és viccesnek tartották, amikor, mondjuk, Mengyi Roland, aki azóta börtönben ül, Simonka György vagy Boldog István közpénzekhez nyúlt és ellopta ezeket a közpénzeket. De aztán biztos nagy tréfamesternek tartják az önök soraiban ülő Farkas Flóriánt is, aki 1,6 milliárd forintot vett el azoktól az emberektől, akik rászorulnának, és amit el kellett volna költeni a cigányfelzárkóztatásra. [[11.50]] Mert Farkas Flórián is egy ilyen vicces ember, azért ül itt nyugodtan, önök mögött a padsorokban, annak ellenére, hogy 1,6 milliárdot elsíbolt. Aztán, gondolom, viccből vonják meg a szót a legnagyobb ellenzéki frakcióval rendelkező Jobbik elnökétől, azért, mert azt mondja, hogy elvtárs. Mert ezért meg kell vonni a szót, pedig az MSZP Társadalomtudományi Intézetében is elvtársnak szólították egymást az emberek, akkor onnan mégsem léptek ki. Vagy gondolom, viccnek szánják azt, amikor Potápi Árpád előző héten elmondott mondatait itt most Rétvári Bence letagadja, pedig Potápi Árpád igen, azt mondta, hogy Tőkés László nemzetáruló, és itt most letagadják. Egy héttel ezelőtt mondta ezeket a mondatokat. Én úgy gondolom, tisztelt képviselőtársaim, hogy nincs két Fidesz. Nincs két Fidesz, ez a Fidesz igazi arca! Az van, ami ezen a videón is látható: arrogancia, közöny és lenézés. A magyar emberek nem ezt érdemlik. Az emberek nem kérnek a kormány mocskos szidalmazásaiból, az arroganciájából, megunták, hogy semmibe veszik, lenézik őket, és még inkább elegük van a hazugságból és lopásból. Lenézni és elárulni a választókat, ez a politikában megbocsáthatatlan. Én azt kívánom ennek az országnak, és a Jobbik azt szeretné ebben az országban, hogy fagyjon a mosoly az önök arcára, először október 11-én, amikor elvesztik a kétharmadot, azért, mert a borsodi emberek meg fogják bosszulni azt, hogy lenézik őket, utána pedig fagyjon a mosoly az önök arcára 2022-ben, amikor elvesztik a hatalmukat. És mi azt kívánjuk, hogy a magyar emberek üljenek otthon elégedett mosollyal az arcukon, és ne önök, fideszes képviselők a luxusházakban, a luxus-vadászkastélyokban, a luxusingatlanokban, luxushotelekben és a luxus-repülőgépeken. [[Az elnök a csengő megkocogtatásával jelzi az időkeret leteltét.]] Végre az emberek mosolyogjanak ebben az országban, és ne önök! Köszönöm, hogy meghallgattak. [[Taps a Jobbik soraiban.]]
Köszönöm, képviselő úr. Válaszadásra megadom a szót Dömötör Csaba államtitkár úrnak.
Köszönöm a szót, elnök úr. Tisztelt Képviselő Úr! Ha jól értem, egy, a választáson nem induló tinédzser vagy huszonéves szóhasználatáról szeretne vitatkozni itt a parlamentben. [[Felzúdulás a Jobbik soraiban.]] Most annyit elöljáróban azért megjegyeznék, hogy furcsa lenne, ha az egykori gárdás Jobbiktól vennénk itt stílusleckéket, azok után főleg, hogy most is olyan jelöltet indítanak Szerencsen, aki judapestezik és tetűcsúszdázik, és nem a családtagokról beszélek, nem a barátairól beszélek, hanem magáról a jelöltről. A tinédzser trágárságánál azért tudunk durvább ügyet mondani, amiről már egyébként érdemes itt beszélni a tisztelt Házban.Hetente végighallgatjuk a mostanihoz hasonló, drámai hangvételű, követelésekkel és felháborodásokkal átszőtt felszólalásaikat. Látszólag az emberek megélhetéséért aggódnak, és azonnali lépéseket követelnek. [[Z. Kárpát Dániel közbeszól. Derültség a Jobbik soraiban.]] Igen ám, de amikor a jobbikos politikusoknak van lehetőségük a cselekvésre, akkor sok mindent bizonyítanak, de szociális érzékenységet, azt nem. [[Z. Kárpát Dániel: Mikor voltál egy kilakoltatáson?]] Mert nézzük meg… Hiába kiabál, tisztelt képviselő úr [[Az elnök csenget.]] , érdemes megnéznünk azt, hogy milyen jelöltet indítanak önök Szerencsen, ha már felhozta. Egy agresszív embert, aki a kampányban önhöz hasonlóan tisztes megélhetést követel, csak éppen azoknak nem akarta ezt biztosítani, akikkel ő maga együtt dolgozott korábban. Korábban egy szociális szövetkezetet vezetett, amely 50 millió, ötvenmillió forintot kapott munkahelyteremtésre, de felívelés helyett a cég bedőlt, több varrónőt pedig nem fizettek ki, futhattak a pénzük után. Amikor ezt az ügyet már a múlt héten is felvetettük itt a Házban, Jakab Péter nemes egyszerűséggel „mindenféle varrónőket” emlegetett. Mindenféle varrónők ez a lenézés, tisztelt jobbikos képviselők. [[Z. Kárpát Dániel: Gyenge érv!]] Akiket önök mindenféle varrónőknek neveznek, ők borsodi emberek, akik semmi mást nem szeretnének, csak megkapni azt a pénzt, amit nem fizettek ki nekik, és amiért megdolgoztak. [[Zaj a Jobbik soraiban.]] Olyan emberek, akikre a tükör előtt elpróbált felszólalásaikban naphosszat hivatkoznak, de ha lerántjuk a leplet, akkor rögtön kiderül, hogy otthagyják őket az út szélén. [[Z. Kárpát Dániel: Pont te mondod?!]] Ha netalántán tisztességes bérekre, tisztességes megélhetésre szeretnének hivatkozni, akkor talán előbb fizessék ki a varrónőket, legyenek szívesek! Mindennap, amikor elmulasztják ezt, azzal tovább építik a jobbikos képmutatás szobrát. És van még egy aktuális dolog, ami mindent elmond a szerencsi jelöltjük tisztességszintjéről. Tudjuk, hogy kőkemény antiszemita megjegyzéseket tett, és amikor az egyikről megkérdezték, arra utalt, hogy lehet, hogy egy másik Bíró László tette ezeket a nyilatkozatokat, miközben ott figyelt a képe a bejegyzésnél. Az ész megáll! Ilyen alapon azt is mondhatták volna, hogy egy másik Jakab Péter kötött paktumot egy másik Gyurcsány Ferenccel. [[Derültség a kormánypártok soraiban.]] Ennyire azért ne nézzék madárnak a választókat! Szóval, tisztelt képviselő úr, mindent összefoglalva látjuk, hogy milyen könnyen lépnek a hazugságok útjára, látjuk, hogy milyen könnyedén kötnek elvtelen alkukat, például azokkal, akik idején bezárták a Szerencsi Cukorgyárat, és azt is látjuk, hogy milyen könnyedén fordítanak hátat azoknak, akik két kezük munkájából élnek. Ha ezt egyszer megteszik önök, akkor százszor is meg fogják tenni. Ezt minden borsodi embernek érdemes tudnia, amikor október 11-én új képviselőt választ. Köszönöm, hogy meghallgattak. [[Taps a kormánypártok soraiból.]]
Köszönöm, Dömötör Csaba államtitkár úr. A következő napirend előtti felszólaló Nacsa Lőrinc képviselő úr, a KDNP képviselője: „Aktuális ügyekről” címmel.
Köszönöm szépen a szót. Tisztelt Elnök Úr! Tisztelt Országgyűlés! Először is engedjék meg, hogy gratuláljak a tegnapi időközi polgármester-választásokon megválasztott polgármestereknek. Mohács, ahol a baloldali összefogásról is véleményt mondtak a választók, és helyette a fejlődést, a jövőt, a biztonságot és a partnerséget választották; olyan választáson történt mindez, ahol Jakab Péter Puch László családjának kampányolt. Gratulálunk ehhez, de mi inkább gratulálunk Pávkovics Gábornak, Mohács megválasztott polgármesterének. [[Taps a kormánypártok soraiból.]] [[Taps a kormánypártok soraiból.]] [[Taps a kormánypártok soraiból.]] Karcagon is döntöttek a választók, itt a baloldali jelölt 10 százalékot sem kapott. Gratulálunk Szepesi Tibornak. (Taps a kormánypártok soraiból.) Gánton is nyert a Fidesz-KDNP, gratulálunk Krausz Jánosnak is. (Taps a kormánypártok soraiból.)Romániában, és így Erdélyben is önkormányzati választásokat tartottak tegnap. Bár az elmúlt tíz évben már körvonalazódott a nemzeti egység a határon túli magyarok támogatásának ügyéről, két párt ez alól kivonja magát, sőt a magyarok ellen dolgozik. A DK és a Momentum, bár meg akarják magukat különböztetni egymástól, nagyon is hasonlóak. Fekete-Győr András nem először kampányol a magyarok ellen, és áll be egy román párt mögé. Ez szégyenteljes, és szembemegy a magyar érdekekkel. A parlamenti keret nem engedi meg, hogy a megérdemelt szavakkal illessem a Momentum viselkedését. Hát, mégis kit képviselnek ők?! Ettől függetlenül nagyon szép és megnyugtató magyar eredmények születtek Erdélyben. Húsz év után újra magyar polgármestere lett Marosvásárhelynek, négy magyar megyei tanácselnök lesz, és sikerült megtartani Szatmárnémetit, valamint stabil lábakon áll a székelyföldi magyar képviselet is. Gratulálunk minden megválasztott magyar polgármesternek, megyei elnöknek és tanácsosoknak. Természetesen ők mind számíthatnak a Fidesz-KDNP-re. Október 11-én pedig Szerencsen és környékén lesz időközi országgyűlésiképviselő-választás, itt látjuk, hogy teljes elvtelenséggel kampányol az antiszemita, cigányellenes jelölt mellett Karácsony Gergely, Szabó Timea, Gyurcsány Ferenc, Kunhalmi Ágnes és persze a teljes baloldal. Számukra most már tehát elfogadható a judapestezés vagy épp a dolgozók fenyegetése. Mégiscsak az életünket leginkább befolyásoló, meghatározó helyzet most a járvány második hulláma, az egészségügyi és a gazdasági védekezés. Emlékezhetünk rá, hogy bár sikeresen kezeltük a járvány első hullámát, közösen sikerült túl lenni rajta, de a baloldal kivonta magát a védekezésből, nem lehetett rájuk számítani, aztán megpróbálták akadályozni is a védekezést. Kamuvideók, a védekezésben részt vevő szakemberek támadása személyükben és hitükben, s így tovább. Most, a járvány második hulláma idején ott folytatják, ahol júniusban abbahagyták. Ezúttal az álhírek kreálása és terjesztése az egyik fő elfoglaltságuk. Három álhírt indított el a múlt hét végén is Dobrev Klára a járványhelyzettel és a kormány intézkedéseivel kapcsolatban. Az EP-képviselő hazudott, amikor azt mondta, tíz tesztből nyolcat fizetnek az emberek. Az eddig elvégzett 700 ezer szűrés nagy többsége ingyenes volt. Abban sem mondott igazat Gyurcsány Ferenc felesége, hogy az egész világ átállt a tömeges tesztelésre, és abban sem, hogy Magyarországon nem segít az állam, ha valaki bajba kerül a válság miatt. Újra csak álhírek, erősebben fogalmazva: hazugságok. Nem voltak igazak azok a hírek sem, amelyek szerint nem mérték a szurkolók testhőmérsékletét a csütörtöki Szuperkupa-döntő előtt. Először a Népszava közölte az álhírt, amit aztán természetesen az egész baloldal átvett. A Demokratikus Koalíció külön sajtótájékoztatót is szervezett, de a Jobbik és Szabó Timea is megosztotta azt az álhírt, miszerint a Korányi Intézetben és a Dél-pesti Centrumkórházban nincs elegendő eszköz, és szabad légzést segítő berendezés. Természetesen van, ezt az érintett kórházak és a minisztérium is megerősítette, ennek ellenkezője tehát álhír, erősebben fogalmazva: hazugság. Ugye, emlékszünk még a baloldal piti politikai érdekből váltogatott véleményére? Márciusban azt mondták, nincs elég lélegeztetőgép, júniusban azt mondták, túl sok lélegeztetőgép van, szeptemberben visszatértek ahhoz, hogy nincs elég lélegeztetőgép. [[12.00]] Ugyanígy megannyi álhírt terjesztettek az iskolakezdéssel, a foglalkoztatottak számával, az egészségügy állapotával, az uniós megállapodásokkal vagy éppen a jogállamisággal kapcsolatban. Ez vált az elsődleges politikai tevékenységgé a baloldalon, a recept mindig ugyanaz: kitalálják a hazugságot, valahol megírják, majd megy szépen körbe a baloldal politikusainak közösségi oldalán, a lelkesebbek még sajtótájékoztatót is összehívnak, és aztán mehet tovább a nemzetközi kapcsolatrendszeren keresztül, rágalmazva ezáltal is a hazájukat. Reménykedtünk abban, hogy a második hullám beköszöntével a baloldal viselkedése meg fog változni, de nem ezt látjuk. Mindebből azt a következtetést lehet levonni, hogy a baloldalra továbbra sem lehet számítani a vírus elleni védekezésben. Ezért nagyon fontos, hogy a Fidesz és a KDNP továbbra is minden támogatást megadjon a kormánynak, hogy az emberi életek védelme mellett működőképes állapotban tartsuk az országot, a nemzeti konzultáció eredményei alapján ugyanis ezt várják el az emberek tőlünk: Magyarországnak működnie kell. Együtt legyőztük az első hullámot, közösen most is sikerülni fog. Köszönöm szépen. [[Taps a kormánypártok soraiban.]]
Köszönöm szépen, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Én magam is gratulálok mindazoknak a határon inneni és határon túli magyar helyi vezetőknek, önkormányzati tisztségviselőknek, akiket említett a képviselő úr. A magyar ellenzéknek két meghatározó politikai ereje van: leginkább a Gyurcsány-párt, amely előbb-utóbb maga alá fogja gyűrni és maga alá gyűri a Momentumot, de ez a két, hogy mondjam, szellemi muníciót adó baloldali erő az, amelyik a legegyértelműbben és a leghajmeresztőbb módon a határon túli magyarok ellen képes lépéseket tenni és kampányolni. Az, hogy Fekete-Győr András még a legutóbbi hétvégén is képes volt egy olyan választáson, ahol magyar pártok indulnak, a nem magyar pártok mellett kampányolni, erről a Facebookon bejegyzést, videót közzétenni, hogy határon túli magyarok, ne szavazzatok a magyar érdekképviseletre, hanem szavazzatok egy liberális eszméket követő pártra, amelyik a globalista, szivárványos ideológiában képzeli el Európa jövőjét, és ne a saját nemzeti érdekképviseletetekre szavazzatok, ez elképesztő és józan ésszel felfoghatatlan. De az is felfoghatatlan, hogy ez nem az első eset, hanem a Felvidéken, Erdélyben már többedszerre, visszaeső módon, amikor választás van, akkor a Momentum mindig az ott lévő többségi nemzeti párt mellett kampányol, és így próbálja a magyar szavazatokat a magyar pártoktól elvenni, és az ottani többségi pártok részére megpróbálja átadni. A másik vezető ereje a baloldalnak a Gyurcsány-párt, amelynek a képviselői itt a parlamentben, amikor a határon túliak szavazati jogáról volt szó, a közjogi egység létrehozataláról a Kárpát-medencei magyarság tekintetében, voltak azok, akik akkor is nemet mondtak erre. 2004. december 5-én is a határon túli magyarok ellen kampányoltak, és utána ellenzéki oldalon is, baloldali ellenzéki képviselőkként 2010 után is itt ellene szavaztak a határon túli magyarok szavazati jogának. Mind a Momentum részéről, mind a Gyurcsány-párt részéről tehát semmi nem változott: bármilyen választások jöhetnek bárhol, Erdélyben, Felvidéken, bármelyik Kárpát-medencei utódállamban, ők mindig a magyarok ellen induló erőket támogatják a határon túl, és nem engednének beleszólást a magyar közjogi döntésekbe a határon túli magyaroknak. A képviselő úr is említett sok kérdést a védekezéssel kapcsolatban. Ahogy már egy korábbi felszólalásomban elmondtam, Magyarország arra használta fel a nyarat, hogy jobban felkészüljön a második hullámra, és nyilván, ha bármelyik részét nézzük, a szervezettséget, a védőfelszereléseket, a magyarországi gyártókapacitásokat, ez megtörtént. Az ellenzék részéről napról napra ismételt lemez a több teszt követelése. Magyarország azon WHO-protokoll szerint tesztel, amellyel minden más ország is tesztel. Nem tudom, hogy ha a magyar eredményekkel elégedetlenek, akkor mit szólnának Belgiumhoz, ahol jóval alacsonyabb a tesztek aránya, vagy Svájchoz, ahol alacsonyabb a teszteknek az aránya, vagy Csehországhoz, ahol alacsonyabb a teszteléseknek az aránya, vagy Hollandiához, ahol szintén alacsonyabb, vagy Franciaországhoz, ahol szintén alacsonyabb, vagy Horvátországhoz, Svédországhoz, Spanyolországhoz, ahol mind-mind-mind a magyar arányoknál alacsonyabb az egy igazolt fertőzésre jutó teszteléseknek az aránya. Itt Magyarország még továbbra is azt a WHO-protokollt igyekszik betartani, hogy egy igazolt fertőzésre tíz elvégzett teszt jusson. Ez az ajánlása a WHO-nak a hatékony védekezéshez, ezt a számot igyekszünk tartani, és mindenki számára, akinél a betegség jelei mutatkoznak, vagy szoros kapcsolatba kerül beteg emberrel, a tesztelést elvégezzük; azoknak az esetében tehát, ahol az orvos, a háziorvos vagy a járványügyi hatóság ezt előírja. Ezzel szemben az ellenzék részéről mindig ez ügyben olyan külföldi példákat látunk, amely külföldi példák valójában, mint sokszor kiderült, nem léteznek, és azokban az országokban, amelyekre hivatkoznak, többszöröse az egymillió lakosra jutó elhunytak száma a magyar adatoknak, hiszen Magyarországon ez egymillió lakosra vetítve 75, ami jóval kisebb, mint Németországban, ahol 114, de alatta van akár a kanadai 248-nak, feleannyi, mint Svájcban, ötödannyi, mint Írországban vagy Hollandiában, ötödannyi, mint Franciaországban, nyolcadannyi, mint Olaszországban vagy Svédországban, és kilencedannyi, mint mondjuk, Amerikában, az Egyesült Királyságban vagy Spanyolországban. Ezekhez az országokhoz képest védekezünk eredményesebben, de az ellenzék, mivel kivonta magát a vírus elleni összefogásból, összevissza beszél. Ma már ismertettem az ellenzéknek a vírustagadó vagy vírusrelativizáló megszólalásait [[Az elnök csengetéssel jelzi az időkeret leteltét.]] de egyik pillanatban egyik szélsőségbe esik, a másik pillanatban a másik szélsőségbe esik. [[Az elnök ismét csenget.]] A lényeg: a vírus elleni védekezésben sem lehet rájuk számítani. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szintén napirend előtti felszólalásra jelentkezett Böröcz László, a Fidesz képviselője: „Aktuális ügyeink” címmel.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! A Magyarországon 2010-ben alakult polgári kormány rendkívül nehéz helyzetben találta magát, hiszen az országot gazdaságilag a tönk szélére sodorta a baloldal: nyakunkon volt az IMF-től felvett hitel, az államháztartási hiány az egekben volt, és Brüsszelnek hirtelen fontos lett a hiánycélok betartása. Ebben a helyzetben is világos és egyértelmű vállalásai voltak a polgári kormányzatnak, amelyeket meg is valósítottunk az elmúlt tíz évben. Nyilván ez meglepetés a baloldal számára, hiszen Gyurcsány Ferencnél ígéretekből nem volt hiány, a megvalósításig azonban soha nem jutottak el. Azt ígértük, hogy csökkentjük az államadósságot és a hiányt, segélyek helyett munkát adunk az embereknek, és kiemelten támogatjuk a családokat. Az elmúlt nyolc évben nem is 3, hanem 2,5 százalék alá szorítottuk az államháztartási hiányt, amit a baloldalnak egyetlenegyszer sem sikerült. Emlékeznek még az 5, 6, sőt 8 százalék fölötti hiánycélokra, amelyeket a Medgyessy- és a Gyurcsány-kormányok produkáltak? Csökkentettük az államadósságot: a GDP 80 százaléka volt az eladósodás mértéke 2010-ben, mára ezt 67 százalékra sikerült lefaragni, és ha nem szólt volna közbe a járvány okozta válság, akkor minden bizonnyal a ciklus végére 60 százalék alatt lett volna az adósság szintje. A korábbi segélyalapú baloldali politika konzerválta sok százezer ember nyomorúságos helyzetét. A polgári kormányzat ezzel szemben közel egymillió új munkahelyet hozott létre, pont úgy, ahogyan azt 2010-ben ígérte. A magyar családok a gazdaság teljesítőképességéhez mérten a legnagyobb támogatást kapják Európában ezt az ígéretét is teljesítette a kormány. A koronavírus, illetve annak gazdasági hatásai azonban ismét veszélybe sodorják a családokat és az országot. Az elmúlt évtized is azt bizonyította, hogy a magyar emberek dolgozni szeretnének, és munkából akarnak megélni. Nekünk az a feladatunk, hogy a legtöbb munkahelyet védjük meg, és amennyi munkahelyet a vírus tönkretesz, legalább annyit hozzunk létre. A baloldaltól ma sem hallunk mást, mint amit 2002 és 2010 között csináltak, és amiért aztán kegyetlen árat fizettünk, amikor megérkezett a válság: növeljük a segélyeket, vegyünk fel hitelt, adósítsuk el magunkat. Csupa olyan javaslat, ami aláásná az emberek önmagukba vetett hitét, és spekulánsoknak szolgáltatná ki az országot. A baloldal a kormányzása alatt válságkezelés címén egymillió embert tett munkanélkülivé, megsarcolta a fiatalokat, a családokat és a nyugdíjasokat is. A baloldal úgy kezelte a válságot, hogy megszüntette a tizenharmadik havi nyugdíjat, csökkentette a gyes időtartamát, az áfa általános kulcsát 5 százalékponttal emelte, bevonta az adózásba a családi pótlékot, megemelte a nyugdíjkorhatárt, csökkentette a táppénzt, elvett egyhavi bért a közszférában dolgozóktól, ingatlanadót akart bevezetni, és mindemellett még IMF-es gigahitellel adósította el az országot. Ezek után ne csodálkozzanak, ha sem mi, sem az emberek nem kérnek az önök tanácsaiból; egyébként sem, de különösen akkor nem, amikor baj van. [[12.10]] A kormány valamennyi eszközt bevet a válságkezelés során, amit az Európai Unióban is használnak. A középpontban a munkahelyteremtés áll: bértámogatással, adósságcsökkentéssel, nullaszázalékos hitellel és hiteltörlesztési moratóriummal is segítjük a járvány miatt bajba került vállalkozásokat. A kormány a napokban jelentette be, hogy 2021. január 1-jétől további hat hónappal hosszabbítja meg a hitelmoratóriumot. A lehetőséggel a gyermekeket nevelő családok, a nyugdíjasok, a munkanélküliek, a közfoglalkoztatottak, sőt még a vállalkozások is élhetnek. De ha a baloldalon múlna, hitelmoratórium sem lenne, ők ugyanis a vészhelyzet megszűnésekor azokat az átmeneti szabályokat sem voltak képesek megszavazni, amelyek az év végéig tartó hitelmoratóriumot biztosították. A magyar emberek nem számíthatnak a Gyurcsány vezette baloldalra, csak a politikai akciókkal és a védekezés akadályozásával vannak elfoglalva; ott folytatják, ahol az első hullámkor abbahagyták: kamuvideók után kamuhíreket gyártanak, támadják az egészségügyi szakembereket, az egészségügyi intézményeket és a védekezéshez szükséges gazdasági döntéseket. A polgári kormány mindent megtesz, hogy megvédje a munkahelyeket, az otthonokat és a családok életszínvonalát. Ehhez pedig a Fidesz továbbra is megad minden támogatást. Köszönöm szépen, hogy meghallgattak. [[Taps a kormánypártok soraiból.]]
Köszönöm szépen, Böröcz László képviselő úr. Az elhangzottakra a kormány nevében Schanda Tamás államtitkár úr fog válaszolni.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az elmúlt évtized bebizonyította mindannyiunk számára, hogy a magyar emberek munkából tudnak és munkából akarnak is megélni. A kormány pedig mindent megtesz most is és mindent megtett a veszélyhelyzet ideje alatt is, hogy a lehető legtöbb munkahelyet megvédje, és amennyi munkahelyet pedig a vírus mégis elpusztít, annyi új munkahelyet hozzon létre. Ennek érdekében indult egyébként az ön által is említett gazdaságvédelmi akcióterv. 2010 után is együtt jöttünk ki a válságból, és most újra együtt meg fogjuk ezt csinálni. Tisztelt Képviselő Úr! Kiemelt célunk tehát a magyar emberek munkahelyeinek a védelme és új munkahelyek teremtése, hiszen egy olyan válsággal kellett szembenéznünk az elmúlt hónapokban, amely átformálja a közeljövőnket, átformálja az eddigi életmódunkat, és nagy veszélyt jelentett a gazdaságra. Éppen ezért volt szükség az összefogásra, határozott intézkedésre és egymás segítésére. A baloldal, az a helyzet, tisztelt képviselő úr, hogy ebben az összefogásban azonban nem vett részt, nemcsak velünk, hanem a magyar emberekkel sem fogtak össze. Azt mondhatjuk, hogy ezt most már rendszeresen megtapasztaljuk: a baloldal soha nem lesz része az összefogásnak; amikor ők kormányoztak, akkor sem fogtak össze az emberekkel, megszorítottak. Az első hullám idején pedig szintén nem lehetett rájuk számítani, nem számíthattak rájuk a magyar emberek és a magyar családok. Például hiteltörlesztési moratórium sem lenne, ha rajtuk múlna. Ezzel szemben azonban megpróbálták rombolni az összefogást, amikor kamuhíreket terjesztettek az egészségügyről és külföldön rágalmazták az országot. Tisztelt Képviselő Úr! Tehát valóban igaza van abban, hogy a baloldal hiteltelen, amikor a munkahelyek megvédéséről és a magyar családok megvédéséről beszél, hiszen korábban ahogy ön ezt részletesen ismertette is megszorításokkal kezelte a válságot, újabb és újabb terheket raktak az emberek vállára, ahelyett, hogy segítséget nyújtottak volna nekik. Ezt ismerjük mindannyian akár a Bokros-csomag, akár a 2009-es megszorítások óta. Tisztelt Képviselő Úr! Valóban az a helyzet, hogy a baloldali pártoknak a frakciójában most is ott ülnek 14-en, akik személyesen megszavazták az egyhavi bér és egyhavi nyugdíj elvételét, a fizetős egészségügyet [[Arató Gergely: Visszaadtátok azóta?]] és az 5 százalékpontos áfaemelést, valamint a tandíj és az ingatlanadó bevezetését. Tisztelt Képviselő Úr! Én értem, hogy önnek ez fáj és szégyelli, de ez a helyzet, ez történt, önök ezekhez a döntésekhez a nevüket és a szavazatukat adták. Tisztelt Képviselő Úr! Tisztelt Országgyűlés! Az elmúlt tíz év egyértelműen bizonyította számunkra, hogy annak a gazdaságnak az ellenálló képessége az erősebb, amely önálló és saját gazdaságpolitikát folytat. Ennek a sikerreceptje pedig a munkaalapú gazdaság. Ezért van az, amiről már korábban beszéltem, hogy a vírussal folytatott háború idején a munkahelyek védelme, helyreállítása és új munkahelyek létrehozása a vezérfonalunk, legalább annyi munkahelyet teremtünk, mint amennyit a vírus tönkretesz. Tisztelt Képviselő Úr! Tisztelt Országgyűlés! Újabb és újabb intézkedésekkel segítjük a magyar gazdaságot, a gazdaságvédelmi operatív törzs folyamatosan monitorozza a magyar gazdaság helyzetét és javaslatot tesz a szükséges intézkedésekre. A célunk nem kevesebb, mint hogy a gazdaság mielőbb növekedési pályára álljon. A koronavírus-járvány által veszélyeztetettek számára fél évvel éppen ezért meghosszabbítjuk a törlesztési moratóriumot, ezzel tovább halaszthatják a meglévő hiteltartozásuk törlesztését a nyugdíjasok, a munkanélküliek, a gyermeket nevelő családok és a közfoglalkoztatottak. A hitelmoratórium eddig 1,6 millió családnak és 60 ezer vállalkozásnak adott segítséget. Ez pedig azt jelenti, hogy decemberig 2000 milliárd forint marad a családoknál és a vállalkozásoknál. Köszönöm megtisztelő figyelmét. [[Taps a kormánypártok soraiból.]]
Köszönöm szépen, Schanda Tamás államtitkár úr. Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett Z. Kárpát Dániel, Jobbik; Sneider Tamás, független; Rétvári Bence, KDNP; Keresztes László Lóránt, LMP; Tordai Bence, Párbeszéd; Varga-Damm Andrea, független; Varju László, DK, és Rig Lajos jobbikos képviselő úr. Tisztelt Országgyűlés! Most, 12 óra 17 perckor elkezdjük az azonnali kérdések tárgyalását. Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ. [[Szilágyi György: Elnök úr, megvárom Orbán Viktort. Köszönöm.]] Köszönöm szépen, képviselő úr. Csányi Tamás és Lukács László György, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. A miniszter távolléte miatt válaszadásra Rétvári Bence államtitkár urat jogosította fel. Kérdezem a képviselő urat, hogy elfogadjae a válaszadó személyét, vagy a minisztertől személyesen kéri a választ.
Inkább megvárnám Kasler akarom mondani, Kásler miniszter urat. Köszönöm szépen. [[Derültség a Jobbik soraiban.]]
Köszönöm szépen. Miniszter úrnak a soron következő azonnali kérdések órájában kell válaszolni.Tisztelt Országgyűlés! Lukács László György, a Jobbik képviselője, azonnali kérdést kíván feltenni a belügyminiszter úrnak: „Mennyire hiteles a kormány politikája?” címmel. A miniszter úr távolléte miatt válaszadásra Gulyás Gergely miniszter urat jogosította fel. Kérdezem képviselő urat, hogy elfogadjae a válaszadó személyét.
Igen, elfogadom, annak ellenére, hogy a belügyminiszter úrhoz címezném. De elfogadom, hogy haladjon a munka. Köszönöm szépen.
Köszönöm szépen. Akkor öné a szó, képviselő úr.
Köszönöm szépen a szót. Tisztelt Elnök Úr! Tisztelt Miniszter Úr! Hazánk belső és külső védelme létfontosságú a mai világban. Ezért a biztonságért tart fenn az állam, így hazánk is hadsereget, rendőrséget, titkosszolgálatokat. Ha minden jól működik, ezek a szervek képesek a fenyegető veszélyt elhárítani. De vajon miként dolgozhatnak ezek a szervek például Miskolcon? [[12.20]] A kérdés azért merült fel, mert augusztusban állami ünnepség keretében Demeter Ervin, az egykori titokminiszter egy álomról, az ő álmáról, majd a valóra vált jövőről beszélt, amelyben a román Securitate szeretné eltávolítani őt beosztásából, és helyére saját emberét ültetni. A jegyzőkönyv érdekében és elnézést kérve a stílusért, de idézni csak pontosan szabad Demeter Ervin mondatait idézem. Demeter Ervin azt mondta: „Álmomban a fejemhez kaptam, és a szar, szemét szekusok alliteráló kifejezés pattant ki belőle. Ekkor a másik oldalamra fordulás miatt vagy egy szúnyog zizegése miatt, már nem tudom pontosan, de felébredtem. Az álom eltávolodott, de a rossz érzés megmaradt. Vajon csak egy rossz álom volt, vagy jövőbeli történés előérzete?” Demeternek egyébként helyes volt az előérzete, ugyanis ahhoz, hogy pozíciójából eltávolítsák, nem is kellett sokat várnia. Lényegében szeptember 10-én a korábbi önkormányzati választáson vesztes, fideszes polgármesterjelöltet nevezték ki a Borsod-Abaúj-Zemplén Megyei Kormányhivatal élére, leváltva őt. Tehát a Fidesz volt titokminisztere néhány nappal azelőtt, hogy leváltották a megyei kormányhivatal éléről, arról beszélt: megálmodta, hogy a Securitate kitúrja posztjáról. Érdemes komolyan venni Demeter Ervin kijelentéseit, egyrészről azért, mert egy gyakorlott exminiszterről van szó, másrészről, mert a miskolciaknak joguk van tudni, hogy a román titkosszolgálat jogelődje beférkőzötte a helyi közéletbe, és joguk van, hogy megtudják, miként befolyásolja azt. Felmerül tehát a kérdés, tisztelt miniszter úr: Demeter beszéde kapcsán és gyors leváltása alapján beépülhetette a miskolci Fideszbe a román titkosszolgálat? Várom őszinte válaszát. [[Taps a Jobbik soraiból.]]
Köszönöm szépen, képviselő úr. Válaszadásra megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Talán szerencsésen is alakult, mert miután kormányhivatali ügyről van szó, ezért illetékességből is indokolt, hogy én válaszoljak. Szerencsére Demeter, korábbi kormányhivatal-vezető úr nem álmodott meg semmi olyat, amit már ne tudott volna, ugyanis augusztus 17-én személyesen találkoztunk, és akkor jeleztem neki, hogy szeptember 10-ével a kormányhivatal-vezetői pozícióban váltásra kerül sor. Tehát a 20-án vagy 20-át követően elhangzott mondatokban semmilyen jövendölés nincsen. A többi viszont valóban az álom kategóriájába tartozik, amiről talán jobb, ha közszereplők a nyilvánosság előtt nem számolnak be. Köszönöm szépen. [[Taps a kormánypártok padsoraiból.]]
Köszönöm szépen. Megadom a szót képviselő úrnak egyperces viszonválaszra.
Köszönöm szépen a szót. Akkor, ha jól értem, két dolog lehet. Egyrészről az, hogy önt is becsaphatták, vagy önt is megvezették ezek a szolgálatok akár. Vagy a másik az, de ezt nem feltételezem önről, hogy önmaga az, akiről ezt feltételezni kellene. [[Derültség a Jobbik soraiban.]] De tekintettel arra, hogy miniszter, és átvilágításon biztosan átesett, én ezt a feltételt kizárnám. Egyébként azért sem szabad félvállról venni az egész ügyet, mert mindannyian emlékezhetünk, hogy a miskolci városházáról most kerültek elő azok a video-, illetve mikrofoneszközök, amelyek lehetőséget nyitottak egyébként a gyűlésen kívüli megfigyelésére az ott tartózkodóknak, beszélgetéseknek a rögzítésére, és ezeket a készülékeket 2016 augusztusában vásárolta Kriza Ákos, az akkori fideszes polgármester kérésére maga a kinevezett kormánytisztviselő, Alakszai Zoltán, méghozzá úgy, hogy a képviselő-testület erről semmit sem tudott. Ez az ügylet, azaz hogy megfigyeljék ott az embereket, 3,7 millió forintjába került az embereknek. Kérdés, biztonságban vannake a miskolciak az idegen nemzet titkosszolgálati eszközeitől, történike bármilyen, akár szekus vagy más típusú befolyásolás a helyi közéletben. [[Taps a Jobbik soraiból.]]
Köszönöm. A viszonválasz megilleti a miniszter urat is.
Köszönöm a szót. Képviselő úr, ha ismerné a jogszabályt, akkor pontosan tudná, hogy én ugyan felügyelem a kormányhivatalokat, de még csak nem is én nevezem ki a kormányhivatal-vezetőt, hanem a miniszterelnök. Tehát úgy gondolom, hogy ezeknek a vádaknak a megfogalmazása sokszorosan alaptalan, különösen egy olyan párt részéről, ami egy olyan szövetségnek a részese, ahol magyar politikai erőkkel szemben román politikai erőket támogatnak, ahol, ha magyar és román között kell a politikai érdekképviselet tekintetében választani, akkor a románokat támogatják. Önök egy ilyen politikai szövetségnek a részesei pillanatnyilag. Tehát ha valahol a Securitate befolyását és román fenyegetést vagy nemzetbiztonsági kockázatot kell keresni, akkor azt a saját szövetségükben tegyék meg. [[Dr. Brenner Koloman közbeszól.]] Sok sikert ehhez! [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Harangozó Tamás, az MSZP képviselője azonnali kérdést kíván feltenni a miniszterelnök úrnak: „A kiskunhalasi kórházról ...” címmel. A miniszterelnök úr távolléte miatt válaszadásra Gulyás Gergely miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ. [[Dr. Harangozó Tamás: Elfogadom. Köszönöm.]] Köszönöm szépen. Akkor öné a szó, Harangozó képviselő úr.
Köszönöm a szót, elnök úr. Mielőtt rátérnék a témára, azért azt hadd jegyezzem meg miniszter úr előző válaszával kapcsolatban, hogy nem lennék most Orbán Viktor helyében, ahol ön védi meg így. Szóval, tisztelt képviselőtársaim, az RTL Híradó az elmúlt héten számolt be képekkel is arról, hogy milyen állapotok vannak a Kiskunhalasi Semmelweis Kórházban, „Omladozó vakolat, pókhálós kórtermek fogadják Kiskunhalason a betegeket” címmel, és miután illusztráció is volt a híradás alatt, amit az ott bent betegeskedő betegek juttattak el a tévéhez, azt gondolom, hogy ezt megkérdőjelezni dőreség lenne. Mindazonáltal kérdezném miniszter urat, hogy pont Kiskunhalason, ahol ez egy járványkórház, és ahol a tavaszi időszakban több milliárd vagy több tíz milliárd forintért, senki nem tudja, ezt is titkolja jelenleg a kormány, éppen egy új járványkórházat építettek a város szélén, mintegy néhány kilométerre ettől a kórháztól, miért kell a betegeket ilyen körülmények között úgymond gyógyítani. Miniszter úr, azóta hozzánk is érkezett jelzés, volt olyan beteg, aki a műtétje másnapján inkább hazament, mert nő létére azt mondta, hogy nem kívánja azokat a körülményeket végigélvezni úgymond, ami ott a kórházban jelenleg van. Azt szeretném kérdezni miniszter úrtól, hogy egyrészt tudjae ön, illetve tudjae a kormány, hogy valójában a nem covidos részlegen az embereket milyen körülmények között úgymond gyógyítják, vagy gyógyításra nem alkalmas körülmények között próbálják gyógyítani ebben a kórházban. Ha igen, akkor mit kívánnak tenni, hogy ezt azonnal megszüntessék? És, miniszter úr, mondja meg nekem meg az egész országnak, legyen kedves, ha onnan néhány kilométerre egy nullkilométeres, tök üres, betegeket nem fogadó járványügyi kórházat építenek, minden orvosi felszereléssel, amiről naponta, mint a vízállásjelentés, számolnak be, mint büszkeségről, akkor miért kell az embereket ilyen körülmények között a kórház központjában, a kórházban tartani. Várom válaszát.
Köszönöm, Harangozó képviselő úr. A válaszadásra megadom a szót Gulyás Gergely miniszter úrnak.
Köszönöm a szót. Tisztelt Képviselő Úr! Az előző azonnali kérdésre adott válaszhoz fűzött mondanivalójára azt tudom csak mondani, hogy én sem lennék az önök helyében, amikor olyan szövetségesei vannak önöknek, akik a román érdekképviselet meg a magyar érdekképviselet közül a románt támogatják. Ez nekem biztos, hogy nagyon kínos érzés lenne.Ami a kérdését illeti, azt tudom mondani, hogy a kiskunhalasi felnőtt fertőzött épületben kialakított járványkórház szobáit 2019-ben a kórház a járványtól teljesen függetlenül újrafestette. Amit ön a televízióban vélhetően látott, az annak volt a következménye, hogy a közelmúltban a kétemeletes épületben csőtörés volt, így ennek elhárításához két kórterem fürdőszobáját meg kellett bontani, és ennek teljes helyreállítása a gyorsan emelkedő betegszám miatt részben nem volt lehetséges. Egyébként az épületben nem új, de folyamatosan karbantartott betegellátó helyiségeket biztosít a kórház. Azt tudom mondani, hogy van egy vezénylési terv. Ha a koronavírusos betegek száma eléri a vezénylési tervben meghatározott számot, akkor a mobil járványkórházat aktivizálni fogják. Sajnos, az adatokból úgy tűnik, hogy ez hamarabb el fog következni, semmint hogy ön egy újabb azonnali kérdést feltehetne. Köszönöm szépen. [[Taps a kormánypártok padsoraiból.]]
Köszönöm, miniszter úr. Egyperces viszonválaszra van lehetősége.
Miniszter úr, a válasza teljesen elfogadhatatlan, pontosan azért, amit elmondott. Ön azt állítja, hogy van egy vezénylési terv, és amíg a vezénylési terv, mit tudom én, nyolcadik oldala hatodik pontjáig nem érnek el, addig az embereket ilyen körülmények között tartják a kiskunhalasi kórházban, ha csőtörés volt, ha nem? A múltkor is ezt kérdeztem már: a józan ész hol van, miniszter úr? Melyik szinten akad meg? Hát, ha ott van néhány kilométerre egy nullkilométeres járványkórház mindennel felszerelve, üresen, akkor miért túráztatják a magyar embereket műtét után összezsúfolva, gyógyításra alkalmatlan körülmények között? Azért, mert egyikük családtagja sincs ott? Hát, gondoljanak már bele, legyenek kedvesek, egy kicsit! Hagyják azt a vezénylési tervet a fenébe, miniszter úr, és legyenek kedvesek azt a kórházat elindítani, és a kiskunhalasi kórházban az embereknek tisztességes ellátást adni! Köszönöm, hogy meghallgattak. [[12.30]]
Köszönöm, képviselő úr. Viszonválaszra van lehetősége a miniszter úrnak.
Köszönöm a szót. Tisztelt Elnök Úr! Tisztelt Képviselő Úr! Az egészségügyi vezénylési tervet nem a minisztérium állítja össze, illetve az EMMI közreműködésével történik, de nyilván helyben az orvosok, orvosigazgatók azok, akik ebben közreműködnek. [[Arató Gergely, dr. Harangozó Tamás: Nem igaz! Nem igaz!]] Nyilvánvalóan ahhoz, hogy egy új kórházat megnyissunk, ahhoz ott orvoskapacitást kell biztosítani, amit a kórházból kell átrendelni. Ezért az a racionális döntés történt, hogy amíg néhány koronavírus-fertőzött van, addig ezt a kórházon belül kell megoldani. Még azzal is egyetértek, hogy illene nem azt a két szobát igénybe venni, ahol ilyen méltatlan állapotok vannak, de az logikus, hogy amíg el lehet hermetikusan zárni és ez megtörtént a kórházon belül a koronavírus-betegeket a nem koronavírus-betegektől és az ő számuk alacsony, addig indokolt nem külön orvoskapacitást fenntartani erre. Amikor ez a szám magasabb lesz, akkor természetesen az épített járványkórházat be fogjuk üzemelni, és normálisan fog működni. Az más kérdés és mondom, ebben hajlamos vagyok önnel egyetérteni , hogy bizonyos körülmények között nem kell betegeket tartani, ezért ha ilyen munkálatokat nem tudtak befejezni [[Az elnök a csengő megkocogtatásával jelzi az időkeret leteltét.]] akkor másik két szobát kell találni. Köszönöm a figyelmet. [[Taps a kormánypárti padsorokban.]]
Köszönöm, Gulyás miniszter úr. Tisztelt Országgyűlés! Arató Gergely, a DK képviselője, azonnali kérdést kíván feltenni a miniszterelnök úrnak: „Ki gépen száll fölébe, annak térkép e táj?” címmel. A miniszterelnök úr távolléte miatt válaszadásra Gulyás Gergely miniszter urat jogosította fel. Kérdezem a képviselő urat, hogy elfogadjae a válaszadó személyét, avagy a miniszterelnök úrtól személyesen kéri a választ.
Elfogadom.
Köszönöm szépen. Öné a szó, Arató Gergely.
Tisztelt Ház! Az utóbbi időben nagy érdeklődéssel figyelhetjük, ahogy sorra kiderül, hogy az ön külügyminiszter kollégája fontos feladatai ellátása közben annyira elfoglalt, hogy nem egyszerűen autóval, ne adj’ isten, tömegközlekedéssel jár, mint az egyszerű földi halandók, hanem helikopterrel repked időnként még ebédelni is, meg borkóstolóra. Azt is tapasztalhattuk, hogy időnként annyira elfoglalt az uniós partnerek sértegetésében, hogy még a munkából haza is helikopterrel utazik, ezért valószínűleg sok ingázó irigyli őt az agglomerációban. De ez a fajta magaslati perspektíva nemcsak rá jellemző, hanem a miniszterelnökre is, aki, úgy tűnik, hogy a focimeccsekre menő magángépek ablakából nem látja a magyar valóságot, hiszen egyébként nem mondana olyasmiket, hogy a kabinet intézkedéseinek hatására ma már többen dolgoznak, mint januárban. Hogy egy másik klasszikust idézzek, még magasról nézvést megvolna az ország, de hát a földközeli valóság nagyon más. A Matolcsy-féle jegybank elemzése szerint gondolom, őket még önök sem tartják liberális fészeknek a bértámogatási program kifutása, valamint a járvány elhúzódása miatt a munkanélküliségi ráta várhatóan 5,2-6,3 százalékig emelkedik. Más, a kormánytól független felmérések szerint már ma is az emberek 15 százaléka vesztette el az állását, a munkáját. Azt is tudjuk, hogy a munkanélkülieknek több mint a fele, 170 ezer álláskereső már semmilyen pénzügyi ellátást sem kap, s akik kapnak valamit, azoknak is csak a fele részesül álláskeresési támogatásban, a többieknek csak szociális juttatások jutnak. Mit tesz tehát a kormány? Semmit. Még azt a szerény munkahelyvédelmi támogatást is megszüntették, ami mostanáig járt a vállalkozásoknak. Nyakunkban van a járvány második hulláma, amely az egészségügy mellett a munkahelyeinket is fenyegeti. Mikor száll ki a kormány végre a helikopterekből és a repülőgépekből? Mikor foglalkozik végre az ország érdemi problémáival? Mikor tesz valamit a munkanélküliség ellen? [[Taps a DK padsoraiban.]]
Köszönöm szépen, képviselő úr. Válaszadásra megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Képviselő Úr! A kérdése egész egyszerűen megválaszolható, ha valaki hitelesnek tartja a KSH statisztikáit, és eddig a KSH azon kevés intézmények közé tartozott önöknek talán azért is, mert szigorú európai uniós kontroll alatt áll maga a statisztikai módszertan is , amelynek az adataival mi is érveltünk, meg önök is érveltek, tehát ezeket eddig mindenki elfogadta. Lehet, hogy a válság sok minden más mellett ezen is változtatott, és önök már az európai uniós ellenőrzés alatt álló KSH-adatokat sem fogadják el, de ha ez mégsem változott volna meg, akkor javaslom, hogy tekintse meg a legfrissebb foglalkoztatottsági KSH-adatokat, és azt fogja látni, hogy az augusztusi adat, az augusztusi foglalkoztatotti szám szerint 4 millió 510 ezernél többen dolgoznak ma Magyarországon. Ez az adat valóban azt mutatja, hogy több tízezer emberrel többen dolgoznak, mint idén januárban, a koronavírus-válság által okozott gazdasági helyzet előtt. [[Z. Kárpát Dániel: Nem igaz! Beleszámoljátok a diákmunkásokat és a közmunkásokat is!]] Tehát azt tudjuk mondani, hogy az ország munkaerőpiaca számtalan nehézséggel, számtalan szektorban sokat veszítve, részben kétségkívül részmunkaidővel, de viszonylag jó állapotban élte túl eddig a járvány első hullámát, és pillanatnyilag úgy tűnik, a most kezdődő második hullámot is. Ettől még a kormány több mint egymillió álláshely megőrzéséhez járult hozzá célzott támogatással. Arra szeretném még fölhívni a figyelmét, hogy miután ön Gyurcsány Ferenc pártjának a tagja, az azt jelenti, hogy most egy világgazdasági válság időszakában, egy koronavírus-járvány által okozott világgazdasági válság időszakában Magyarországon mintegy 900 ezerrel dolgoznak többen, mint az önök kormányzása alatt. Ehhez mérje képviselő úr azt a mércét, amit rajtunk számon kíván kérni! [[Taps a kormánypárti padsorokban.]]
Köszönöm szépen, Gulyás miniszter úr. Egyperces viszonválaszra van lehetősége Arató képviselő úrnak.
A kormány tehetetlenségének mindig biztos jele, amikor a válaszukban nem a kérdésre válaszolnak, hanem visszafelé mutogatnak. Ideje lenne már a saját felelősségükkel is szembenézni!Az a probléma, miniszter úr, hogy az önök helikopteres kereszténydemokráciájából nem látszanak a hétköznapi emberek, az ő problémáik, nem látszanak azok a családok, melyek lehetetlen szociális helyzetbe kerülnek, mert elvesztik a munkájukat. Lehet statisztikákkal takarózni, de az a helyzet, képv…, miniszter úr bocsánat, majdnem megsértettem , hogy érdemes elolvasni a statisztikák tartalmát is. Azt, hogy ebben például benne vannak a részmunkaidőben foglalkoztatottak is, miközben a teljes munkaidőben foglalkoztatottak száma csökken, hogy ebben benne vannak azok is, akiknek most éppen önök közmunkaprogramot kínálnak; az a helyzet, hogy önök nem néztek szembe sem a gazdaságot fenyegető válsággal, sem a munkanélküliséggel. Csehországban készülnek a második hullámra. Most hosszabbították meg a bértámogatási programot. Önöknél azonban csak vadászati világkiállítás van, hitéleti támogatás [[Az elnök a csengő megkocogtatásával jelzi az időkeret leteltét.]] meg stadionépítés. Ez az önök gazdaságvédelme! [[Taps a DK padsoraiban.]]
Köszönöm szépen, képviselő úr. Viszonválasz megilleti a miniszter urat is.
Tisztelt Képviselő Úr! Ha ön a DK-n belül valószínűleg megszokott, kedvelt és népszerű pártpropagandát adja elő itt a parlamentben, akkor jobb, ha nem keres hozzá partnert és nem kér hozzá válaszadót, mert amit elmondott, az semmiben nem cáfolta meg az általam elmondottakat. Tehát a helyzet az, hogy a közmunkások száma szintén követhető, és tudjuk, hogy mintegy tízezerrel, sőt most már kevesebbel, de a legrosszabb pillanatban is mintegy tízezerrel nőtt a közmunkások száma. Tehát ez azt a 900 ezres munkavállalói létszámkülönbséget, ami fennáll a Gyurcsány-kormány időszaka meg a jelenlegi válságidőszak között, semmiképpen nem indokolja; és a részmunkaidő ugyan valóban bővült, de szintén nagyságrendi a különbség ahhoz képest, mint amilyen különbség egyébként az elmúlt évtizeddel összevetve ma a munkaerőpiacon fennáll.A kormány hatékony és célzott intézkedéseket hozott. Továbbra is az az elvi álláspontunk, hogy ahány munkahely megszűnik a válság miatt, annyit fogunk újrateremteni, és az eddigi eredmények azt mutatják, hogy a kormány ennek az ígéretének [[Az elnök a csengő megkocogtatásával jelzi az időkeret leteltét.]] eleget tud tenni. Köszönöm a figyelmet. [[Taps a kormánypárti padsorokban.]]
Köszönöm szépen, Gulyás Gergely miniszter úr. Tisztelt Országgyűlés! Keresztes László Lóránt, az LMP frakcióvezetője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” címmel. A miniszterelnök úr távolléte miatt válaszadásra Gulyás Gergely miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr, megvárom a miniszterelnök urat.
Igen, köszönöm szépen. A miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Demeter Márta, az LMP képviselője, azonnali kérdést kíván feltenni a külgazdasági és külügyminiszter úrnak: „Miért fontosabb a kormánynak a multik érdeke, mint a magyar emberek jövője?” címmel. A miniszter úr távolléte miatt válaszadásra Menczer Tamás államtitkár urat jogosította fel. Kérdezem a képviselő asszonyt, elfogadjae a válaszadó személyét, vagy a miniszter úrtól személyesen kéri a választ. [[12.40]]
Köszönöm, elnök úr. Abban a reményben, hogy esetleg államtitkár úrtól tartalmi választ fogok kapni, elfogadom az ő személyét. Köszönöm.
Elfogadja, öné a szó, képviselő asszony.
Köszönöm. Tisztelt Elnök Úr! Képviselőtársaim! Államtitkár Úr! Az önök totálisan elhibázott gazdaságpolitikájával az elmúlt tíz évben teljes mértékben kiszolgáltatottá tették Magyarországot a multinacionális tőkének. Voltaképpen két pilléren nyugszik ez a politika: az autóipar kizárólagosságán és a magyar munkavállalók bérének tudatos alacsonyan tartásán. Csak szemléltetésképpen: önöknek annyira fontos a multinacionális tőke mindenáron való kiszolgálása, hogy például az Audi az elmúlt tíz évében a NER-nek 1800 milliárdnyi osztalékot vitt ki az országból, a tulajdonosok ennyi pénzhez jutottak. Tehát az önök politikája csak arról szól, hogy a magyar adófizetők pénzéből a multinacionális cégek tulajdonosait támogatják. A magyar gazdaságot ma kirívó egyensúlytalanság jellemzi, a kormányzati támogatások egyértelműen a multinacionális tőke és a NER nagykutyái felé irányulnak, miközben a hazai kis- és közepes vállalkozásoknak be kell érniük mindössze propagandaszöveggel. Önök nem egyszerűen magukra hagyták a magyar munkavállalókat, hanem elárulták őket. Önöknek semmi nem drága, hogy elnyerjék a multinacionális nagytőke jóindulatát, ennek során az sem számít, hogy a dolgozói szegénység sajnos tartóssá lett Magyarországon. Itt van egy újabb ötlet, erre szeretném felhívni a figyelmet, ugyanis egy friss kormányhatározat a Nemzeti Foglalkoztatási Alap képzési alaprészéből nyújtott képzési támogatások rendszerének beruházásösztönzési célú képzési támogatási rendszerré történő átalakításáról szól. Ezt gyorsan lefordítom, ugyanis nagyon kacifántos dolog. Lefordítva: éppen úgy alakítják át a szakképzési rendszert, hogy lényegében olcsó munkaerő-kibocsátási üzemmódra állítják, tehát a multik számára képzik a magyar embereket. A kormányhatározat persze magas hozzáadott értékű munkahelyekről beszél, de az összeszerelő üzemek mióta számítanak magas hozzáadott értékű munkahelynek? Inkább a szokásos pénzkiszerelő akcióról lehet szó. Ezért államtitkár urat arról kérdezem: miért akarják már a magyar szakképzési rendszert is teljesen a multinacionális nagytőke szolgálatába állítani? Köszönöm.
Köszönöm, képviselő asszony. Válaszadásra megadom a szót Menczer Tamás államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Bár nem ezzel akartam kezdeni a felszólalásomat, de ön azzal, valami olyasmivel zárta, ami megütötte a fülemet, szeretném kérni, hogy ne nézze le a munkavállalókat. Függetlenül attól, hogy valaki egy autógyárban dolgozik vagy másutt, függetlenül attól, hogy milyen munkát végez, ne nézze le őket, ne beszéljen olyan módon róluk, ami nem megfelelő. A munkavállalókat és mindenkit meg kell becsülni, és tisztelni kell, aki munkát végez, legyen ez bármilyen típusú munka. [[Közbeszólások az ellenzék soraiból.]] Felszólalása egyéb részével kapcsolatban kénytelen vagyok azt gondolni, tisztelt képviselő asszony, hogy ön a közelmúltban túl sok időt töltött Gyurcsány Ferenc közelében, mert ilyen hévvel a magyar munkahelyeket legutóbb 2010-et megelőzően Gyurcsány Ferenc pusztította, mint ahogyan most ön azt tenni szeretné. Ön a munkavállalókról akart beszélni. Szeretném néhány tényre felhívni a figyelmét. Nem szívesen szeretném tényekkel összezavarni, de azért mégis a figyelmébe ajánlom azt, hogy 2010-ben 11,5-12 százalék volt a munkanélküliség, számos magyar embernek, magyar családnak nem volt biztos bevétele, nem volt biztos jövőképe, és ezt az önök politikai szövetségesei még súlyosbították devizahitel-csapdával, államcsőddel, valamint azzal, hogy elvettek egyhavi bért és egyhavi nyugdíjat. Most a vírust megelőzően 3,3 százalék volt a munkanélküliség Magyarországon, vagyis aki akart dolgozni, az tudott is dolgozni, és ahogyan Gulyás miniszter úr is utalt rá, 900 ezerrel dolgoztak és dolgoznak többen most Magyarországon, mint az önök szövetségesei kormányzása alatt, illetőleg annak a végén. A külügyi és külgazdasági intézményrendszerrel kapcsolatban szeretném felhívni a figyelmét arra, hogy 2014 óta 538 beruházást hoztunk be az országba, 92 ezer munkahely létesült ezeknek a beruházásoknak köszönhetően. És ha már a magyar cégeket kérdezte, a tavalyi évben 101 projekt volt összesen, a magyar cégek a negyedik helyen voltak, ha a projektek darabszámát tekintjük, és ha a projektek volumenét tekintjük, akkor is [[Az elnök a csengő megkocogtatásával jelzi az idő leteltét.]] Magyarország, a magyar cégek a negyedik helyen voltak. És arra is szeretném felhívni a figyelmét [[Az elnök ismét jelzi az idő leteltét.]] hogy jelenleg 86 stratégiai partnerünk van, 70 százalékos a magyar beszállítói arány. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra van lehetősége képviselő asszonynak.
Köszönöm, elnök úr. Sajnos sejtettem, hogy államtitkár úr összevissza fog beszélni, ugyanis nem hajlandó válaszolni a kérdésre. Baromi kényelmetlen maguknak az, hogy megígérték a magyar embereknek, hogy őket megvédik, és ehelyett a multi cégeket szolgálják ki olyannyira, hogy lényegében közpénzből kiképzik a multik számára az embereket, és az EU leggyengébb munka törvénykönyvével odalökik őket a munkaerőpiacra úgy, hogy kifejezetten ezeknek a multinacionális cégeknek lökik oda ezeket az embereket. Lényegében a magyar emberek fizetik azt az alacsony bérükből, hogy a nagy multi cégek tulajdonosai elképesztő extraprofitra tesznek szert, amit a tulajdonosok kivisznek Magyarországról.Mi sem bizonyítja ezt másként, mint hogy egy adatigénylésemre egyébként a NAV-tól kaptam választ, ebből egyértelműen kiderül, hogy az elmúlt években, egyik évben harmad-, a másik évben pedig feleannyi adót fizettek a 750 millió eurót meghaladó árbevételű cégek, mint a korábbi években. Tehát a hiányzó adót megint csak a magyar adófizetők fizetik meg [[Az elnök a csengő megkocogtatásával jelzi az idő leteltét.]] vagyis ennyire nemzetiek önök.
Köszönöm, képviselő asszony. Egyperces viszonválaszra van lehetősége államtitkár úrnak is.
Köszönöm szépen a szót. Tisztelt Elnök Úr! Tisztelt Ház! A koronavírus-járvány a gazdaságot is megtámadta, és ugye, a képviselő asszony a munkahelyekről, munkalehetőségekről beszélt, Magyarországnak működnie kell, ezt az emberek egyértelműen kinyilvánították, és a kormány ennek megfelelően cselekszik. Szeretném tájékoztatni a tisztelt képviselő asszonyt, hogy úgynevezett versenyképesség-növelő támogatást most a válságos időszakban a külügyi intézményrendszeren keresztül 904 vállalkozás igényelt, több mint 150 ezer magyar munkahely megőrzését teszik lehetővé ezzel. Ha a beruházási volument vagy a megítélt támogatás összegét nézzük, így is, úgy is 75 százalék feletti a magyar tulajdonú cégek aránya.Szeretném még valamire felhívni a figyelmét. Ha már engem nem tart hitelesnek, Schiffer András, az LMP korábbi vezetője azt mondta: „A Jobbikkal, az MSZP-vel és az LMP-vel kapcsolatban a legjobb lenne, ha beszüntetnék holnap a működésüket. Ezzel nagyon sok adóforintot megspórolnának a magyar választóknak, tudniillik ez a trió semmi másról nem szól, mint az ott lévő emberek egzisztenciájáról, pitiáner, konkrét személyes túlélésről van szó.” [[Az elnök a csengő megkocogtatásával jelzi az idő leteltét.]] Én híve vagyok a többpárti demokráciának, de ajánlom megfontolásra korábbi vezetőjének mondatait. Köszönöm a figyelmet. [[Taps a kormánypártok soraiban. Közbeszólások az ellenzéki sorokból.]]
Köszönöm, államtitkár úr. Tisztelt Országgyűlés! Burány Sándor, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. A miniszterelnök úr távolléte miatt válaszadásra Gulyás Gergely miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Elfogadom a válaszadó személyét.
Köszönöm szépen. Burány képviselő úré a szó.
Köszönöm, elnök úr, a szót. Tisztelt Miniszter Úr! Már hosszú hónapok óta a járvány különböző hatásairól beszélünk és vitatkozunk itt az Országgyűlésben, és ez így is van rendjén, hiszen mi sem lehet ennél most fontosabb.A mai felszólalásomban a járvány gazdasági vonatkozásaival szeretnék elsősorban foglalkozni. Az Orbán-kormány hónapokig büszke volt arra, hogy Európában a magyar gazdaság a legerősebbek közé tartozik, valóságos tündérmeséről, magyar gazdasági csodáról van szó. Ehhez képest mintegy hideg zuhanyként érte még a pesszimista elemzőket is a magyar gazdaság második negyedévi adata. Ebből világosan kiderült, hogy az előző negydévhez képest több mint 14 százalékkal esett vissza a magyar gazdaság. Ilyen súlyos visszaesést nem produkált még egyetlen negyedévben sem, még a 2008-2009-es gazdasági világválság idején sem, és bizony ez a mélyrepülés Európa egyik legrosszabb adata, alig van olyan ország az Unióban, amelyik ennél nagyobb gazdasági visszaesést szenvedett volna el. Ha ezzel párhuzamosan, de nem véletlenül megnézzük, hogy hogyan alakult a forint árfolyama ugyanebben az időszakban, akkor azt látjuk, hogy a forint a legsebezhetőbb és a leggyengébb régiós valuta. Az euróhoz képest egyetlen más régiós valuta sem veszített annyit az értékéből, mint a magyar forint. Ha eközben megnézzük az árakat, mert ugye, a Magyar Nemzeti Bank és Matolcsy György azt mondja, hogy nem árfolyamcélja van a Magyar Nemzeti Banknak, hanem az infláció a legfontosabb célja, akkor pedig azt látjuk, hogy a magyar inflációs adat Európa legrosszabb inflációs adata. Összegezve tehát, lélegeztetőgépen van a forint, mélyrepülésben van a gazdaság, az árak viszont az egekben vannak. Azt kérdezem miniszter úrtól, hogy vane erre nézve a kormánynak valami kilábalási politikája. Köszönöm szépen. [[12.50]]
Köszönöm szépen, Burány képviselő úr. Válaszadásra megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Természetesen a kérdésben vélelmezett állítás, hogy a magyar gazdaságnak sem tett jót vagy kifejezetten rosszat tett a koronavírus-járvány, ez vitán felül áll, ahogy talán az is, hogy ennek a válságnak a kezdetén a 2010-ben még 12 százalékos munkanélküliség 3,3 százalékra csökkent, és a foglalkoztatottsági adatokban pedig mintegy 900 ezer új munkahelyet teremtettünk. És ahogy az előbb ezt itt sikerült többé-kevésbé megvitatni más ellenzéki képviselőkkel, ezt a számot a járvány közepette is tudjuk tartani.Ami a makrogazdasági adatokat illeti, azt tudom mondani, hogy bármilyen negatív is az a negyedéves szám, amit ön idézett tizenhárom egész néhány tized százalék a gazdaság csökkenése a második negyedévben , ez az európai uniós átlag alatt van, az európai uniós átlagnál még így is jobb, az első félév egészét nézve pedig sokkal jobb, tehát a 6 vagy 6,1 százalékos recesszió is jobbnak tekinthető. Az a helyzet, hogy ebben az évben, ha megnézzük az európai gazdaságokat, akkor szerintem az év végére Magyarország jól fog szerepelni, az első harmadban lesz, de miután a világon mindenhol recessziót okozott a koronavírus-járvány, így örülünk annak, ha a munkahelyeket meg tudjuk őrizni ezen a területen eddig jól állunk , örülünk annak, ha az államadósság növekedése és a gazdasági recesszió mértéke pedig az Európai Unióban a jobbak között lesz. Mind a kettőre jó esélyünk van. Azt az állítást megfogalmazni talán felelőtlenség lenne, hogy a magyar gazdaságra ne gyakorolna komoly és negatív hatást mindaz, ami történt. Egyet tudunk mondani: az európai átlaggal összevetve még a valóban vártnál rosszabb második negyedév is jobb volt, mint az európai átlag, az év egészére pedig ez sokkal inkább vagy még inkább igaz lesz. A foglalkoztatottsági számok és a munkanélküliségi adatok pedig a legjobbak között vannak Európában itt tartunk ma. Köszönöm szépen. [[Taps a kormánypártok soraiban.]]
Köszönöm, miniszter úr. Egyperces viszonválaszra van lehetősége a képviselő úrnak.
Csak hogy egy nyelven vitatkozzunk: én arról az adatról beszéltem, ami a második negyedév visszaesése az első negyedévhez képest, ez több mint 14 százalékos, és ennél csak három ország produkált rosszabbat: Horvátország, Spanyolország és az Egyesült Királyság, tehát szó nincs arról, hogy az európai uniós átlagnál mi ebben a tekintetben jobbak lennénk.De ha már a foglalkoztatást szóba hozta: a járvány miatt több mint 400 ezerrel nőtt azon emberek száma, akik valamilyen módon állást keresnek ma Magyarországon. Ha megnézzük ugyanakkor, hogy munkavédelem címén a magyar kormány ugyanebben az időszakban mit produkált, akkor azt látjuk, hogy ellentétben az európai gyakorlattal, a hazai munkavállalóknak mindössze 5 százalékát részesítette a magyar kormány valamilyen védelemben, ugyanez az arány Németországban több mint 20 százalék, a szomszédos Ausztriában pedig meghaladja a 30 százalékot is. Tehát miközben a gazdaság a második negyedévben a legrosszabb adatot produkálta, az egyik legrosszabb adatot produkálta egész Európában [[Az elnök a csengő megkocogtatásával jelzi az időkeret leteltét.]] aközben önök alig fordítottak pénzt munkavédelemre. Köszönöm szépen. [[Kocsis-Cake Olivio tapsol.]]
Köszönöm szépen. Viszonválasz megilleti a miniszter urat is.
Köszönöm szépen a szót. Tisztelt Képviselő Úr! Miután a memóriámra voltam kénytelen hagyatkozni, ezért csupán egy kávéban fennálló fogadást akartam önnek ajánlani, de miután a Miniszterelnökségnél vannak felkészültebb tárcák, így például a Külügyminisztérium, a kezemben tartom a hivatalos adatokat. A második negyedévben a magyar gazdaság szemben azzal, amit ön állít, hogy 14 százalék fölött 13,5 százalékkal csökkent. Erre mondtam, hogy ez valóban egyébként a vártnál rosszabb. Ez a második negyedév. Ezzel szemben az Eurostat becslése alapján az uniós tagállamok gazdaságai átlagosan 14,1 százalékkal csökkentek. Tehát az európai uniós átlagnál a magyar gazdaság, bár természetesen ez az adat rossz, mindenhol rossz láthatóan, de az átlagnál csekélyebb mértékben esett vissza. Az első negyedév pedig egy kifejezetten jó adat volt, ezért a féléves adat tekintetében is értelemszerűen a jobbak között vagyunk. Érdemes egyébként év/év adatot nézni, de ahhoz pedig meg kell várni az év végét; nyilván a recesszió mértéke csak a kérdés, de a recesszió mértékét tekintve Magyarország a jobbak között lesz. Ezenkívül több mint egymillió munkahely megőrzéséhez járult hozzá tevékenyen, pénzügyi támogatással a magyar kormány. Köszönöm a figyelmet. [[Taps a kormánypártok soraiban.]]
Köszönöm szépen, Gulyás Gergely miniszter úr. Tisztelt Országgyűlés! Riz Gábor, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Hogyan biztosítható az állampolgárok emberi méltósága?” címmel. Öné a szó, képviselő úr.
Köszönöm szépen. Tisztelt Elnök Úr! Tisztelt Ház! Tisztelt Miniszter Úr! Ahogyan az előbbiekben elhangzott, a pártcsaládunk számára örömteli tegnapi választási eredmények születtek, melyhez hasonlóan fontosnak ítéljük meg, hogy október 11-én Tiszaújvárosban is hasonló eredményt tudjunk elérni. A tragikus hirtelenséggel, szomorú körülmények között eltávozott Koncz Ferenc képviselőtársunk emberbarát, energikus munkáját valakinek folytatnia kell, méghozzá hasonló lelkesedéssel, odaadással, empátiával. A Gyurcsány Ferenc által gründolt baloldal jelöltjéről nagyon súlyos dolgok derültek ki. Kezdődött mindez a judapestező és tetűcsúszdások jelzőkkel ellátott antiszemita megnyilvánulásokkal, az ezekhez hasonló cigányellenes kirohanásokkal, majd mindez folytatódott a homályos cégügyekkel, megfélemlített, kisemmizett dolgozókkal és fegyverrel való fenyegetéssel. Megbotránkoztató azonban, hogy annál a baloldalnál állt be a pálfordulat, akik naponta kígyót-békát kiabálva temetik a demokráciát és a jogállamiságot, álszent módon mégis egy olyan jelöltet támogatnak, aki nyíltan antiszemita hangnemet üt meg. A Fidesz-KDNP számos kérdést szegezett a baloldal jelöltjének, ám ő érdemben egyikre sem válaszolt, csak perek sokaságát helyezte kilátásba. Viszont most új helyzet állt elő: sajtóhírek alapján több irat is igazolja, hogy Bíró visszatartotta alkalmazottai bérét. Bérgarancia-biztos kijelöléséről írnak [[Közbeszólások a Jobbik soraiból.]] [[Közbeszólások a Jobbik soraiból.]] , és több hivatalos dokumentumra is hivatkoznak, amelyek rögzítik az elmaradt bérek összegét. Vajon hány embert nem fizetett ki? Vajon hány család megélhetése került veszélybe? Álságos, hogy pont az a Bíró László beszél munkahelyekről, tisztességes bérkifizetésekről, aki a hírek szerint ahelyett, hogy saját dolgozóit kifizette volna, az 50 millió forintos munkahelyvédő támogatással kitömött cégét strómanok kezére játszotta át. Elég a lapításból, a sunyításból (Közbeszólások a Jobbik soraiból.), valljon színt a baloldal jelöltje! Az elhangzottak alapján kérem a miniszter urat, mondja meg nekem, hogyan biztosítható az állampolgárok elemi joga a bérhez, fizetéshez, illetve az emberi méltóságukhoz. [[Tállai András tapsol.]]
Köszönöm szépen, Riz Gábor képviselő úr. Válaszadásra megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, az ön által említett ügy éppen azért súlyos, mert az a baloldal, amely a munkahelyek megőrzéséről, a munkavállalói jogokról beszél, jelölt egy olyan jobbikos politikust, aki egyébként a varrónőket nem fizeti ki. Tehát ennél nehéz felháborítóbb ügyet mondani. Állami támogatásra szükség van [[Közbeszólások a Jobbik soraiból.]] , az állami támogatást köszönettel elfogadja, de ugyanakkor bért már a legszegényebbeknek nem fizet. Nyilván erről a választópolgároknak kell véleményt mondani. Mi arról most is tudunk véleményt mondani, hogy ez egy egészen újfajta jelenség a magyar politikában, talán ’90 óta nem is láttunk rá példát, hogy ma ott tartunk, hogy a Jobbik jelöltjét nem csupán jelöli a baloldal, hanem a baloldal azokkal az antiszemita megnyilvánulásokkal is képes azonosulni és egy ilyen jelöltet támogatni, amelyeket a jelölt korábban elmondott. Az pedig már külön egy sajátos magyar unikum, hogy a budapesti főpolgármester az egyébként antiszemita szövegekben a budapesti zsidóságon gúnyolódó jelöltet jó szívvel tudja támogatni; ezzel Karácsony Gergely főpolgármester úrnak kell elszámolni. Egyet viszont nyugodtan mondhatunk: az az aggódás soha nem őszinte, amit a baloldal a munkavállalókért bemutat itt az Országgyűlésben. Hiszen látjuk, a gyakorlatban nem akadálya egy jelölt támogatásának az, ha a saját munkavállalóit semmizi ki, és azt is látjuk, hogy mindenféle szélsőségtől való elhatárolódás is teljesen hiteltelen és alaptalan, ha ezt a baloldal teszi, hiszen szívesen támogat olyan jelölteket is, akiknek a megnyilatkozásaival jóízlésű és jóérzésű ember nem tud azonosulni. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra van lehetősége Riz Gábor képviselő úrnak.
Köszönöm szépen, miniszter úr. Többen illettek azzal a váddal bennünket, hogy hamisítjuk a híreket, és hogy ez nem igaz. Hadd cáfoljam meg annak ismeretében, hogy én vagyok annak a választókerületnek a választott országgyűlési képviselője. A csernelyi embereket és a varroda volt dolgozóit is kiválóan ismerem, sok-sok éves kapcsolat fűz össze bennünket. Tehát amit elmondtak a televízió nyilvánossága előtt, szóról szóra igaz. Sőt, annál súlyosabb dolgokat is mondtak. Kérdezem ezek után, hogy hogyan lehet rábízni az ilyen Bíró-féle emberekre egy ország sorsát. Hogyan lehet rábízni Bíró-féle emberekre munkahelyeket és a munkahelyeken lévő embereknek a tisztességes bérkifizetését? És hogyan lehet rábízni az erkölcsöt, a tisztességet, és kapni attól a Jobbiktól, amely beolvadt a szemkilövetők pártjába, elvárni azt, hogy tisztességet és becsületet adjanak a magyar munkának és annak ellenértékének, a bérnek? Köszönöm, elnök úr. [[Taps a kormánypártok soraiban.]] [[13.00]]
Köszönöm szépen, Riz Gábor képviselő úr. Egyperces viszonválaszra van lehetősége a miniszter úrnak.
Köszönöm a szót. Tisztelt Elnök Úr! Tisztelt Országgyűlés! Demokráciában a végső szó természetesen a választópolgároké. Azt azonban már most is mondhatjuk, bízva a választópolgárok bölcsességében a szerencsi választókerületben, hogy ennek a helyi választásnak a jelentősége és az ottani baloldali jelöltek jelentősége aki a Jobbiké, ha egyébként ezt még érdemes kiemelni túlmutat a választókerület határain. Azt mondhatjuk, hogy nyilvánvaló, hogy a hatalom megszerzése érdekében semmilyen eszköztől nem riad vissza a baloldal, és azt is mondhatjuk, hogy semmilyen morális kifogása nincs olyan személyekkel szemben sem, akiknek a tevékenysége minden elemében szemben áll azzal, amit egyébként ezek a pártok magukról hirdetnek. Úgyhogy ezt a tanulságot a választópolgári döntés előtt és attól függetlenül is levonhatjuk, de nyilvánvaló, hogy a végső döntés a választópolgárokat illeti meg. Köszönöm szépen a figyelmet. [[Taps a kormánypártok padsoraiból.]]
Köszönöm, Gulyás Gergely miniszter úr. Tisztelt Országgyűlés! Aradszki András, a Kereszténydemokrata Néppárt képviselője azonnali kérdést kíván feltenni a pénzügyminiszter úrnak: „Hogyan segíti a magyar embereket a hiteltörlesztési moratórium meghosszabbítása?” címmel. A miniszter úr távolléte miatt válaszadásra Tállai András államtitkár urat jogosította fel. Kérdezem a képviselő urat, elfogadjae a válaszadó személyét. [[Dr. Aradszki András: Elfogadom.]] Igen, öné a szó, képviselő úr.
Tisztelt Államtitkár Úr! Tisztelt Ház! Több mint fél éve már, hogy a világon, Magyarországon is új időszámítás szerint élünk, hiszen sajnos az elmúlt hónapok átalakították mindannyiunk életét. Ma a világjárvány elleni küzdelemben az élet megóvása az elsődleges feladatunk, a Fidesz-KDNP-kormány pedig minden döntésével ezt igyekszik elérni.Fontos, hogy az életek védelme mellett a gazdasági folyamatok és a családok életét is támogassuk. A kormány ebben a fél évben a járványügyi és gazdaságvédelmi intézkedésekre kiemelkedő mértékű összegeket fordított. Márciusban, tehát a törvény hazai megjelenését követően szinte azonnal hitelmoratóriumot hirdetett meg, és a hitelek törlesztésének felfüggesztését jelentette be az év végéig. Ez pedig sok millió magyar honfitársunk életében hozott könnyebbséget, a hitelidő kitolása vállalható kompromisszumot jelentett. Ez azt jelentette, hogy a hitel visszafizetésének időtartama meghosszabbodik, de a törlesztőrészletek mértéke a jövőben nem változhat meg. Ezzel a lehetőséggel 2000 milliárd forint maradt a bankok ügyfeleinél, az adósoknál ezekben a nehéz hónapokban, ami az álláshelyek megőrzését és a fogyasztás bővülését is szolgálta. [[Az elnöki széket dr. Latorcai János, az Országgyűlés alelnöke foglalja el.]] Tisztelt Miniszter Úr! Alig egy hete a kormány a hitelmoratórium meghosszabbítása mellett döntött. Ez vonatkozik az egyes társadalmi csoportokra és talán a legnehezebb, legsebezhetőbb személyekre, így a családok számára, valamint a gyermekeket nevelő szülők, nyugdíjasok, álláskeresők, közfoglalkoztatottak élhetnek ezzel a lehetőséggel. Ezért kérdezem tisztelt miniszter urat, illetve államtitkár urat, várhatóan mekkora összegben és hányan veszik igénybe idén a hitelmoratórium lehetőségét. Várhatóan mekkora összeg marad a családoknál jövőre a hitelmoratórium kiterjesztésével? Várom megtisztelő válaszát. [[Taps a kormánypártok padsoraiból.]]
Köszönöm szépen, képviselő úr. Szeretettel köszöntöm képviselőtársaimat, és Tállai András államtitkár úr válaszol, mint ahogy ezt a megelőzőkben alelnök úr már felvezette.
Köszönöm, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Márciusban megjelent a világjárvány sajnos Magyarországon is. A kormány az európai országok közül elsőként ismerte fel, hogy ez milyen egészségügyi és gazdasági problémákat jelenthet, mit kell tenni a családok érdekében. Európában is egyedülálló módon nagyon gyors és a családok széles rétegét érintő döntést hozott, ez az a döntés, amelyet már ön is ismertetett. Ennek a moratóriumi döntésnek a hatása az érintett ügyfelek mintegy 60 százalékát érinti, 1,6 millió adóst. Ez összegszerűen, beleszámítva a 60 ezer vállalkozást, amely élt ezzel a lehetőséggel, 2000 milliárd forint megtakarítást jelent, persze átmenetileg, év végéig a vállalkozásoknak és a családoknak. Látva a világjárvány további hatásait, a második hullám várható gazdasági nehézségeit, annak következményeit, a kormány és a gazdasági operatív törzs arról döntött, hogy 2021. június 30-ig meghosszabbítja a törlesztési moratóriumot. Ez, ahogy mondta, bizonyos társadalmi rétegeket érint, a gyermeket nevelő családokat, a nyugdíjasokat, az álláskeresőket és a közfoglalkoztatottakat fogja érinteni. Ez az érintettek mintegy 50 százaléka, 752 ezer főt fog jelenteni. Ebből 512 ezer gyermeket nevelő család, 160 ezer nyugdíjas, 64 ezer álláskereső és 16 ezer közfoglalkoztatott, akit érinthet az említett kormánydöntés. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Aradszki András képviselő úré a szó. Parancsoljon!
Köszönöm szépen államtitkár úrnak a választ. Magyarország Kormányának mindenkor, így a világjárvány idején is különösen feladata támogatni a bajba jutott állampolgárait. Most hirtelen milliók életét kellett segítenünk és kell segíteni a jövőben is, amíg ez a járvány tart. Ehhez, azt tudom mondani, a Kereszténydemokrata Néppárt minden támogatást meg fog adni a parlamenti munkában, az ilyen segítséghez szükséges törvényalkotásban. A családok megsegítése ezekben a rendkívüli időkben óriási feladat, ahogy az elvárás is az. Úgy kell úrrá lennünk a vírusjárványon, hogy az eddig elért közös eredményeink ne vesszenek el, és ebben segíteni fog a meghosszabbított hitelmoratórium is. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Egyperces viszonválasz illeti meg Tállai András államtitkár urat is. Parancsoljon!
Köszönöm szépen. Tisztelt Képviselő Úr! Nemcsak a családokat érinti a kormány döntése a moratórium meghosszabbításával kapcsolatban, hanem a vállalkozásokat is, azokat a vállalkozásokat, amelyek munkahelyeket óvnak meg, munkahelyeket hoznak létre.Azok a vállalkozások, ahol az árbevétel 25 százalékkal csökkent a vállalatok tekintetében mintegy 10-12 ezer munkahely minősíthető ilyennek , tovább élhetnek a moratórium lehetőségével. Ez az érintett vállalkozások 15-20 százalékát jelenti, és így 400-450 milliárd forint maradhat a vállalkozásoknál. Ez azt jelenti, hogy pénzügyileg könnyebbé teszi a működését, és így valószínűleg könnyebben meg tudja tartani a munkahelyeket és tovább folytatni a termelését, a szolgáltatását. Bízunk benne, hogy azok, akiket érint, tudnak ezzel a kormányzati döntéssel, a moratórium lehetőségével tovább élni. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Varga-Damm Andrea képviselő asszony, független képviselő azonnali kérdést kíván feltenni a miniszterelnök úrnak: „Hol vannak a szakemberek, miniszterelnök úr?” címmel. Tisztelt Képviselő Asszony! A miniszterelnök úr távolléte miatt válaszadásra Gulyás Gergelyt, a Miniszterelnökséget vezető minisztert jogosította fel. Tisztelettel kérdezem a képviselő asszonyt, hogy elfogadjae a válaszadó személyét. [[Dr. Varga-Damm Andrea: Igen, elfogadom a válaszadó személyét.]] Köszönöm szépen. Varga-Damm Andrea képviselő asszonyé a szó. Parancsoljon, képviselő asszony!
Köszönöm a szót, elnök úr. Tisztelt Ház! Tisztelt Képviselőtársaim! Remélem, Gulyás Gergely miniszter úr választ is fog adni érdemben, nem úgy, mint ahogy Rétvári Bence államtitkár úr szokta.Magyarország 15 825 darab lélegeztetőgépet vásárolt 2020 tavaszán 300 milliárd forintért. Hétről hétre röpködtek a számok itt a parlamentben arról, hogy miket vásároltak. Gyakran úgy éreztük magunkat, hogy nem is a parlamentben, hanem nagyotmondó versenyen vagyunk. Merthogy az Országgyűlés egy komoly intézmény, ahol minden kérdésről szakmailag felkészülten, az adott témát teljeskörűen feltárva és bemutatva lehet csak beszélni. [[13.10]] Ehhez képest a lélegeztetőgép-ügy a kormányzat képviselői részéről messze volt a szakmaiságtól és a felkészültségtől. Ezért van az, hogy ugyan vettek ilyen nagyszámú eszközt iszonyú drágán, de már pánik van az egészségügyben, ha 35 lélegeztetőgépre szoruló covidos embert kell ápolni. Miért is? Azért, mert minden egyes ilyen eszközhöz kell orvosi oxigén, sűrített levegő vezetékhálózaton, alapos mérnöki tervezés, gyógyszeradagoló pumpa, betegőrző monitor, speciális támogató gyógyszerek, szakorvosok, szakápolók speciális tudása, a gépekhez pedig kompatibilis csatlakozórendszer. Minden egyes típusú géphez más szaktanfolyamot kell elvégezni a személyzetnek azért, hogy biztonságosan tudják ellátni. A 15 825 lélegeztetőgéphez kell 7900 intenzív terápiás szakápoló, 3100 intenzív terápiás szakorvos, és kellenek azok a műszaki feltételek, amelyekről az előbb beszéltem. Attól függően, hogy a betegek milyen súlyos állapotúak, a lélegeztetőgép mellé 2 ágyanként egy intenzív terápiás szakápoló, és 5-10 ágyanként egy, inkább két szakorvos kell. Az az én nagy kérdésem a tisztelt kormány képviselőjéhez, hogy ehhez a lélegeztetőgéphez hol vannak a szakemberek. Volt egyáltalán egyetlen ember a kormányzati rendszerben, akinek eszébe jutott volna a döntések meghozatalakor, hogy ezek az eszközök a feltételrendszer kialakítása nélkül semmi mások, csak tárgyak? Várom a választ.
Köszönöm szépen, képviselő asszony. A válaszra megadom a szót Gulyás Gergely miniszter úrnak. Parancsoljon, miniszter úr, öné a szó. [[Gulyás Gergely felcsatolja a mikrofonját.]] Megvárjuk, miniszter úr; semmi probléma, tessék csak nyugodtan. Kérem visszaállítani az időt. Köszönöm. Miniszter úré a szó.
Köszönöm a szót. Tisztelt Elnök Úr! Ha nem állítjuk vissza az időt, akkor is be tudom fejezni a válaszadást, mert képviselő asszony egy egyenes kérdést tett fel. Legfeljebb még az elismerésemet tudom kifejezni, hogy jogászként milyen mértékben járatos az egészségügyi kérdésekben, vagy legalábbis az egészségügyi beszerzésekkel kapcsolatos kérdésekben. Azt tudom mondani, hogy mindenhol biztosított az egészségügyi szakszemélyzet ott, ahol lélegeztetőgépre van szükség. Tavasszal nem volt vita köztünk abban, hogy mindenhonnan, ahonnan lehet, bármilyen körülmények között lélegeztetőgépet kell szerezni. Ma is bármilyen számú megbetegedés lesz, a lélegeztetőgépek működtetéséhez szükséges szakszemélyzet abban a számban áll rendelkezésre. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Viszonválaszra megadom a szót Varga-Damm Andrea képviselő asszonynak. Parancsoljon, képviselő asszony!
Köszönöm a szót. Mind a mai ülésen, mind a hétvégi sajtóban arról hallhattunk, hogy a kiskunhalasi járványkórházat lassan be fogják üzemelni a betegszám növekedése miatt. A kérdésem az, miniszter úr, ennek aspektusából, hogy ott megvane minden ágyhoz a kiépített lélegeztetőgép az infrastruktúrával, megvane az a gyógyszermennyiség, ami ahhoz kell, hogy a tüdőkapacitás elősegítését ezek a gépek valóban meg tudják tenni, megvane ott a megfelelő szakápoló személyzet és a szakorvoshálózat. S ami nagyon fontos, amiről soha nem beszélünk ebben a Házban: kórházi osztályok, ahol akár műtéti beavatkozásra is sor kerülhet, nem lehetségesek intenzív terápiás ellátó külön személyzet nélkül. Tehát nemcsak a covidosoknak kell az intenzív ellátás, hanem kell pluszban egy esetleges szükséges műtét esetén ott helyben olyan intenzív ellátás, ami azokat a betegeket szolgálja. Azt mondja meg nekem, miniszter úr, hogy a kiskunhalasi ideiglenes járványkórházban minden feltétel rendelkezésre álle ahhoz, hogy úgy működjön, amely módon működnie kell a klinikumban minden ellátórendszerbeli résznek. Köszönöm szépen.
Köszönöm szépen, képviselő asszony. Egyperces viszonválasz illeti meg Gulyás Gergely miniszter urat is. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! A válaszom: igen. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Képviselőtársaim! Z. Kárpát Dániel képviselő úr, a Jobbik képviselője, azonnali kérdést kíván feltenni a pénzügyminiszternek: „Meddig fizettetik a magyarokkal a Fidesz különadóját?” címmel. Tisztelt Képviselő Úr! Miniszter úr távolléte miatt válaszadásra Tállai András államtitkár urat jelölte ki. Képviselő úr jelzi, hogy elfogadja a válaszadó személyét. Köszönöm szépen. Z. Kárpát Dániel képviselő úré a szó. Parancsoljon!
Tisztelt Elnök Úr! Tisztelt Ház! Magyarország jelenlegi miniszterelnökét szeretném idézni: „Gyenge forintot csak gyenge emberek akarhatnak.” Kérdezem én, hogy mennyire gyenge az a kormány, amelynek regnálása alatt 2010 óta, de legyünk jóindulatúak, bő 15 év alatt a forint harmadával értéktelenedett el az euróhoz képest, és ebből kifolyólag egy brutális különadót zúdít ez a kormány az emberek nyakába, hiszen minden egyes létező importterméken keresztül indokolatlanul fizetteti meg az összes magyar vásárlópolgárral, aki a bankkártyáját vagy a készpénzét használja, annak a gyenge forintnak az árát, amely egyedül azoknak jó, akik Orbán Viktor kormányának a parancsokat adják. Egyedül az exportáló multiknak jó a gyenge forint, lényegében senki másnak, és annak a sok közületnek, amelyek jellemzően adózatlanul szállítják ki a profitot ebből az országból, miközben magyar emberek a luxuscikknek már egyáltalán nem számító okostelefontól kezdve az alapvető élelmiszerekig folyamatosan ezermilliárdos nagyságrendű indokolatlan kiadásra vannak kényszerítve, pusztán azért, mert vagy minden behozott áruféleség ára magasabb a gyenge forint miatt, ha azt euróban vagy más valutában vásárolják meg, vagy éppen azért, mert a hazai előállítású áruféleségekhez is külföldi eszközt, alapanyagot, vegyszert, permetezőgépet vagy éppen markolót kell használni. Mindennek indokolatlanul megy fel tehát brutálisan az ára, és Magyarország Kormánya béna kacsaként tötymörög ebben a kérdésben. Nem azt akarom mondani, hogy kizárólag önöket teszem felelőssé egy forint/euró árfolyamért, hiszen tudjuk, hogy ezek sok összetevős folyamatok, de azt el szeretném mondani, hogy ugyanebben az időszakban a cseh korona 20 százalékkal erősödött, a lengyel złoty 10 százalékkal erősödött, Magyarország forintja pedig értékének a harmadát veszítette el. Kérdezem tehát miniszter urat: valóban ennyire gyenge emberek önök? [[Taps a Jobbik soraiban.]]
Köszönöm szépen, képviselő úr. Mint ahogy említettem a felvezetőben, a választ Tállai András államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen, elnök úr. Tisztelt Képviselő Úr! Tisztelt Országgyűlés! Először is szeretném leszögezni, hogy az árfolyam stabilitásának a védelme a Magyar Nemzeti Bank feladata, a kormány nem kíván ebbe beavatkozni, eddig sem tette, és ezután sem áll szándékában. A Magyar Nemzeti Bank, amely forintpiaci tranzakcióval is beavatkozott, vagy júniusban és júliusban 0,6 százalékkal csökkentette az alapkamatot, jelenleg úgy látja, hogy az inflációs cél elérése érdekében, a gazdasági növekedés újbóli beindítása érdekében a korábbinál alacsonyabb kamatra van szükség. Ezt a kormány nem kívánja minősíteni. Ami a kormányzati tevékenységet illeti a devizával kapcsolatosan: úgy gondolom, a kormányzat nagyon sokat tett annak érdekében, hogy az állam, a kormány devizakitettsége kevesebb legyen, kisebb legyen. 70 százalékról 1 százalék alá ment a lakossági hitelállomány. Tisztelt Képviselő Úr! A régiós devizák gyengülése nem a magyarországi gazdaságpolitika következménye. A Moody’s hitelminősítő éppen a minap, Európában egyedülálló módon, Magyarországot minősítette fel, és pozitív kategóriába tette. Az indoklásban is az szerepel, hogy Magyarország megfelelő lépéseket tett a koronavírus idején a gazdaság védelme érdekében, és ezért kapta ezt az új felminősítést, amely a magyar gazdaság további erősödését jelenti. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Z. Kárpát Dániel képviselő úré a szó. Parancsoljon!
Tisztelt Elnök Úr! Tisztelt Ház! Államtitkár úr, ne szédelegjen már itt a mondatok között! Én harminc éve azt hallgatom, hogy a hitelminősítőknek akarnak megfelelni. Én a magyar állampolgárok pénztárcájáról érdeklődtem, államtitkár úr. A helyzet az, hogy 275 forint környékén vették át a kormányrudat, és most 360 forint környékén vagy afölött vagyunk. Elképesztően gyenge produktum az, amit letettek, tudatos stratégiájuk önöknek a forint gyengítése. Amiért azt mondtam, hogy ne szédelegjen: államtitkár úr, itt a parlamentben a Magyar Nemzeti Bank elnöke nemegyszer elmondta, hogy ők annyit tehetnek a magyar forintért, amennyit a jogalkotó a törvényeivel megenged. Ki módosíthatja a Magyar Nemzeti Bankról szóló törvényt, államtitkár úr? Önök. Ne próbálja már áthárítani a felelősséget! Az önök, a gyenge emberek, a gyarmati kormány kiszolgálóinak a felelőssége az, hogy a magyar emberek ezermilliárdos különadót fizetnek. Nem tudják ennek a felelősségét levetni magukról. Ha le akarják, akkor holnap változtassák meg a Magyar Nemzeti Bankról szóló törvényt, mi partnerek leszünk. Minden egyéb üres duma. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg Tállai András államtitkár urat is. Parancsoljon! [[13.20]]
Köszönöm szépen. Valószínűleg képviselő úr felkészületlenségét jelzi, hogy a Magyar Nemzeti Bank-törvény megváltoztatása nem irányulhat abba az irányba, hogy a Magyar Nemzeti Bank függetlenségét ez érintse. [[Z. Kárpát Dániel közbeszól.]] Akárhogy módosíthatjuk a törvényt, a Magyar Nemzeti Banknak az önálló döntési jogkört igenis meg kell hagyni [[Közbeszólások és zaj az ellenzéki pártok padsoraiból.]] akármilyen kormánya van vagy lesz Magyarországnak. [[Z. Kárpát Dániel: Blabla…]] [[Z. Kárpát Dániel: Blabla…]] [[Z. Kárpát Dániel: Blabla…]] Azért azt szeretném elmondani, hogy mégiscsak az ön szövetségesei, akikkel együtt indulnak többek között a szerencsi választáson (Z. Kárpát Dániel: Blabla…), és Gyurcsány Ferencék idejében szaladt el a devizahitel (Z. Kárpát Dániel: Blabla…), amikor magyar családok milliói kerültek bajba [[Z. Kárpát Dániel: Gyáva ember, gyáva kormány gyáva államtitkára!]] és ezt, akár tetszik, akár nem önnek, a Fidesz-kormánynak kellett 2010 után a Magyar Nemzeti Bankkal együttgondolkodva [[Z. Kárpát Dániel: Ti meg lepaktáltatok…]] a helyére tenni, akárhogy ordítozik [[Z. Kárpát Dániel: Bankárkormány!]] a válaszom közepette. [[Az elnök csenget.]] Köszönöm szépen. [[Z. Kárpát Dániel: Bankárkormány! Taps a kormánypártok padsoraiból.]]
Köszönöm szépen, államtitkár úr. Tisztelt Ház! Tisztelt Képviselőtársaim! 13 óra 20 perc van. Emlékeztetem önöket, hogy az elfogadott házszabálytól való eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket nem köteles személyesen megváltoztatni [[Sic! Derültség az ellenzéki pártok padsoraiból.]] amennyiben mégis nem teszi föl… megválaszolni , amennyiben mégsem tenné föl a kérdést a képviselő úr, mert erre joga van, akkor a kérdést visszavontnak kell tekinteni. Ezek előrebocsátása után tisztelettel kérdezem Szabó Sándor urat, az MSZP képviselőjét, az Országgyűlés jegyzőjét, aki azonnali kérdést kíván feltenni az innovációért és technológiáért felelős miniszternek: „Újabb csapás az önkormányzatokra?” címmel. Tisztelt Képviselő Úr! Miniszter úr távolléte miatt válaszadásra Schanda Tamás államtitkár urat jelölte ki. [[Szabó Sándor jelzésére:]] Nagyon szépen köszönöm, hogy jelzi, hogy elfogadja, de ennek megfelelően az előbb elmondottak alapján is Szabó Sándor képviselő úré, az Országgyűlés jegyzőjéé a szó, parancsoljon!
Köszönöm a szót, elnök úr. Tisztelt Államtitkár Úr! Az ez évi költségvetés még tartalmazza azt a több mint 2 milliárd forintot, amit a települési önkormányzatok a helyi közösségi közlekedés támogatására fordíthatnak, Budapest város kivételével. Nem ilyen rózsás a helyzet a következő év tekintetében, hiszen ez az összeg már a 2021-es költségvetésben nem szerepel, ami, azt gondolom, hogy beláthatatlan következményekkel fog járni a települések szolgáltatási ellátásában. Ezt az összeget egyébként a települések pályázat útján az önök szaktárcájától igényelhették meg, és én biztos vagyok benne, hogy mind a 23 megyei jogú város, mind az érintett 48 település közel 1 millió embert érintve idén is megpályázta volna már, hogyha egyébként ez a pályázat kiírásra került volna. Ez nem történt meg. A tavalyi évben ilyenkor már a döntés is megszületett, és a települési önkormányzatok számláján volt a pénz. Választókerületem egyébként, Szeged városa a tavalyi évben 328 millió forint támogatást kapott, amelynek elmaradása komoly érvágás lenne a település számára, de nemcsak Szegednek, hanem mint mondtam, az érintett további 70 településnek, hiszen a járványhelyzet miatt a települési önkormányzatok jelentős bevételkiesést szenvedtek, és az önök kormánya is jelentős pénzügyi elvonásokkal sújtotta a településeket. Nyugtasson meg, államtitkár úr, nem arról van szó, hogy folytatódik az önkormányzatok további pénzügyi ellehetetlenítése, a pénzügyi forrásainak elvonása, és egyáltalán, nem is akarják már odaadni ezt a 2 milliárd forintot a települési önkormányzatoknak. Mindezek miatt kérdezem akkor államtitkár urat, hogy mikor kerül sor a helyi közlekedés támogatására szolgáló pályázat kiírására. Mikor jutnak hozzá a települések a központi költségvetésben szereplő pénzügyi forráshoz? És ugye, nem fogja azt mondani remélem a válaszában, hogy egyébként ebben az évben már nem is kapják meg a települések ezt a pénzt? Várom válaszát.
Köszönöm szépen, képviselő úr. A válaszra Schanda Tamás államtitkár úrnak adok szót. Parancsoljon, államtitkár úr!
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, engedje meg, hogy felhívjam a figyelmét arra, hogy a helyi közlekedés, a helyi személyszállítási közszolgáltatás biztosítása az önkormányzatoknak, valamint az önkormányzati társulásoknak az önként vállalt feladatai. Tisztelt Képviselő Úr! Engedje meg, hogy arra is felhívjam a figyelmet, hogy az önkormányzatok iparűzésiadó-bevételének a növekedése az elmúlt években kimagasló volt, csak az elmúlt öt évben több mint 50 százalékkal emelkedett az önkormányzatoknak az iparűzésiadó-bevétele. Azt is gondoljuk, és ez is világos tény, hogy az önkormányzatok számára a magyar kormány minden támogatást és minden lehetőséget megad, amivel segíteni tudja a munkájukat. Ma Magyarországon minden magyar település számíthat a kormányra, éppen ezért azt gondolom, hogy nem lehet eléggé hangsúlyozni, hogy az ön által sugalltaknak az ellentéte az igaz, mind a 2020-as, mind a 2021-es költségvetésben jelentősen emelkedett a helyi önkormányzatok támogatása. A helyi önkormányzatok támogatására jövőre 16 százalékkal nagyobb összeg szerepel, mint az idei esztendőre. Tisztelt Képviselő Úr! Azt gondolom, hogy ez önt is megnyugtathatja, hiszen nem a mi kormányzásunk volt az, amelyik csődközeli helyzetbe sodorta az önkormányzatokat; ez a baloldal kormányzása volt, az önök kormányzása volt, amelyet követően 2011-2014 között csaknem 1400 1400! milliárd forintnyi adósságot kellett átvállalnia a kormánynak az eladósodott önkormányzatoktól. Ez volt az önök teljesítménye, és az pedig, amit látnak, az a mienk. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Viszonválaszra Szabó Sándor képviselő úré a szó. Parancsoljon, képviselő úr!
Köszönöm a szót, elnök úr. Államtitkár úr mellébeszél. Ön is pontosan tudja, hogy sokkal több pénzt fognak elvonni az önkormányzatoktól a következő évben, mint ez a korábbi években volt. Ha csak a gépjárműadót tekintem, amit teljes egészében elvonnak, a szolidaritási hozzájárulást, ami nagyobb mértékben fogja érinteni az önkormányzatokat, és még beszélhetünk további pénzügyi elvonásokról. A jelenlegi költségvetés tartalmazza, még egyszer mondom, azt a több mint 2 milliárd forintot, amit a közösségi közlekedésre a települési önkormányzatok számára a költségvetésben mindannyian elfogadtunk. Kérem, hogy adják oda ezt a pénzt a települési önkormányzatoknak, pontosabban az embereknek, hiszen ha ez a pénz nem lesz ott a települési önkormányzatoknál, akkor ez a szolgáltatás minőségében fog jelentkezni, és akár kormánypárti, akár ellenzéki szavazókat, de a településen élőket fogják büntetni. Úgyhogy kérem, adják oda ezt a pénzt a települési önkormányzatoknak.
Köszönöm szépen, képviselő úr. Egyperces viszonválasz illeti meg Schanda Tamás államtitkár urat is. Parancsoljon, államtitkár úr!
Tisztelt Elnök Úr! Tisztelt Országgyűlés! Tisztelt Képviselő Úr! Képviselő úr, nem tudom, feltűnte önnek, hogy az elmúlt fél évben Magyarország, Európa és a világ számos országához hasonlóan, egy járvány elleni védekezés közben van. Ennek a védekezésnek vannak költségei, és azt gondoljuk, hogy az helyes, ha egyébként ennek a védekezésnek a költségeihez minél több szereplő hozzájárul: hozzájárulnak a bankok, hozzájárulnak a multinacionális cégek, hozzájárulnak az önkormányzatok, hozzájárulnak a pártok és hozzájárul a magyar kormány is.Tisztelt Képviselő Úr! Én azt szeretném kérni, hogy legyen világos az ön számára, hogy az elmúlt években és a jövő évben is mi növeljük az önkormányzatok támogatását, ellentétben azzal a helyzettel, amit az önök kormányzása alatt ezeknek az önkormányzatoknak el kellett szenvedniük; és legyen kedves elfogadni azt is, hogy az önkormányzatoknak is hozzá kell járulniuk a járvány elleni védekezéshez. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Varju László képviselő úr, a DK képviselője, azonnali kérdést kíván feltenni a Magyar Nemzeti Bank elnökének: „Miért hagyták magukra az embereket, miért engedték el a forint kezét?” címmel. Tisztelt Képviselő Úr! A Magyar Nemzeti Bank elnöke távolléte miatt válaszadásra Virág Barnabás alelnök urat jelölte ki. Tisztelettel kérdezem, hogy elfogadjae a válaszadó személyét. [[Varju László bólint.]] Nagyon szépen köszönöm a jelzését. Varju László képviselő úré a szó, parancsoljon!
Elnök Úr! Köszönöm szépen a szót. Tisztelt Alelnök Úr! Most, hogy a forint megközelítette az áprilisi történelmi mélypontját, amikor 369 forintba került egy euró, hadd idézzek önnek Orbán Viktortól azokból az időkből, amikor a mostani miniszterelnök még egy kicsit jobban a szívén érezte a magyarok sorsát. Éppen ezért hallgassa meg, hogy mit mondott ő akkor: „A gyengébb forint egyértelműen ellentétes az emberek érdekeivel; a gyengébb forint gyengébb államot jelent, és gyenge forintot csak gyenge emberek akarhatnak.” [[13.30]] Folytatom az idézetet: „A forint gyengítésével tulajdonképpen ellopják a pénzt az emberek zsebéből, mivel a bérből, fizetésből és egyéb járulékokból élők gyengébb forint esetén kevesebb árut tudnak megvásárolni a boltban, a nyugdíjasok juttatása is kevesebbet ér.” Így aggódott Orbán Viktor a forintért 2004-ben a Hír TV-n. Tudja, hogy akkor mennyibe került egy euró, tisztelt alelnök úr? 262 forintba. Orbán Viktor szerint a 262 forintos euróárfolyam maga a gyenge forint beteljesülése. Tisztelt Ház! Hát, hogyan lett ebből a mai napra egészen pontosan 363,98 forint, és hogyan lehet az, hogy az az ember, aki a 262 forintos euróárfolyamon annyira aggódott, most mit tesz annak érdekében, hogy a több mint száz forinttal drágább helyzetben hogyan védi meg a magyarokat? Adódik a kérdés, hogy ha ez gyenge forint volt akkor, akkor ezt most minek hívja, tisztelt alelnök úr. Szívesen venném a magyarázatukat. De hát a Gyurcsány-kormány idején, amikor jóval erősebb volt a forint, önöknek… A magyaroknak ma egy válsággal kell megküzdeniük, és éppen ezért akadályozza őket az, hogy ez a küzdelmük eredményes legyen, amit önök tesznek. Miért hagyták magukra az embereket? Miért engedték el a forint kezét végül? Milyen mély a nyúl ürege? Meddig fog még gyengülni a magyar forinteszköz? Köszönöm szépen. [[Taps a DK és az LMP soraiból.]]
Köszönöm szépen, képviselő úr. Tisztelettel kérem, hogy máskor jobban ügyeljen az időkeretre. Köszönöm szépen. A válaszra megadom a szót Virág Barnabás alelnök úrnak. Parancsoljon, öné a szó.
Köszönöm, elnök úr. Tisztelt Képviselő Úr! Tisztelt Országgyűlés! Engedjék meg, hogy én is egy nagyon rövid idézettel kezdjem! A jegybanktörvényből szeretnék idézni, amely így szól: „A Magyar Nemzeti Bank elsődleges célja az árstabilitás elérése és fenntartása. A jegybank elsődleges céljának veszélyeztetése nélkül támogatja a pénzügyi stabilitás fenntartását és a kormány gazdaságpolitikáját.” Fontos tudni, hogy az árstabilitást úgy definiáljuk Magyarországon, hogy az inflációs célérték egy 3 százalékos érték, és az az elvárásunk, hogy az infláció 3 százalék körül, plusz-mínusz 1 százalékos sávban, tehát 2-4 százalék között alakuljon.Engedjen meg megint csak néhány tényértéket az elmúlt négy évből! 2017-ben az átlagos infláció Magyarországon 2,4, 2018-ban 2,9, 2019-ben 3,4, 2020-ban a jelenlegi elemzések szerint 3,5-3,6 százalék lehet, tehát látható, hogy folyamatosan ebben a jegybanki célérték körüli sávban alakul az infláció. 2001 óta működteti Magyarország az úgynevezett inflációs célkövetés rendszerét. Azóta első alkalommal látjuk azt, hogy a jegybank képes elérni négy éven keresztül ezt az inflációs célértéket, amivel megjegyezném Európában is egyedülálló teljesítményt tudtunk felmutatni, hiszen általában 2010 óta, tehát a legutóbbi válság óta az európai jegybankok nem tudják elérni a céljaikat. Engedje meg még azt, hogy természetszerűleg nem szeretném azt sugallni, hogy az árfolyam alakulása nem fontos és nem kell vele foglalkozni. Folyamatosan vizsgáljuk, folyamatosan nézzük, hogy hogyan hat az inflációra, és hogyan hat a gazdaságra. Az infláció tekintetében az látható, hogy az elmúlt időszakban, az elmúlt tíz évben csökkent a hatása az infláció esetében, természetszerűleg más csatornák is vannak, a makrogazdasági GDP alakulása, illetve a külső sérülékenység tekintetében, amelyeket majd folyamatosan figyelembe kell vennünk. Köszönöm szépen. [[Taps a kormánypárti padsorokból.]]
Köszönöm szépen, alelnök úr. Egyperces viszonválaszra Varju László képviselő úré a szó. Parancsoljon!
Elnök úr, még egyszer köszönöm a türelmét, de alelnök úrnak azt azért el kell mondanom, hogy a politikai kommunikációban láthatóan önöket nem hatják meg a tények. Arra az egyszerű állapotra, hogy száz forinttal többe kerül egy euró, az nem magyarázat, amit ön elmondott. Nyugtasson meg, hogy az alsó osztályos matematika tananyaga továbbra is megfelel, és használják a Magyar Nemzeti Bankban, mert ha igen, akkor az előbbi matek ki kell hogy jöjjön önöknek. A baloldal önök által eltemetett forintja tehát pontosan száz forinttal volt erősebb az euróhoz képest, mint most az önöké. Amennyiben ez így van, és még nem sikerült újraalkotniuk egyébként a matematika szabályait, akkor kérem, mondja el, milyen azonnali intézkedéseket hoznak a gyenge forint megerősítésére. Megduplázzák a családi pótlékot? Azonnali nyugdíj-kiegészítést adnak az időseknek? Csökkentik esetleg az üzemanyagokat terhelő adókat? Mert ennek jött el az ideje, hogy segítsenek azoknak az embereknek, akik rászorulnak. Köszönöm szépen.
Köszönöm szépen, képviselő úr. Egyperces viszonválaszra Virág Barnabás alelnök úré a szó.
Köszönöm szépen a kérdéseket. Természetszerűleg a matematikai szabályokat abszolút betartva szeretnék még néhány tényt elmondani. 2019-ben ezen inflációs értékek mellett a magyarországi reálbérek 7,7 százalékkal emelkedtek, tehát a bérek vásárlóereje 7,7 százalékkal emelkedett, ami a régióban a legmagasabb, az idei év első félévében annak ellenére, hogy egy ilyen súlyos koronavírus-helyzettel terhelt az idei év 6,4 százalékkal, ami szintén európai összevetésben egy magas érték. Nem véletlen az, hogy a lakossági fogyasztás az első félévben 1,6 százalékkal csökkent, ami az Európai Unióban a harmadik legkedvezőbb adat. Tényleg megint csak ismétlésképpen: 2009-ben ez az érték 7-9 százalék körül volt.Talán még egy fontos tényező az árfolyam kapcsán, ami talán megint a lakosság, illetve a magyar vállalkozások szempontjából a legfontosabb: sikerült az elmúlt években megszüntetni a lakossági devizaadósságokat. Ilyen módon az az árfolyam-ingadozás, amely egy ilyen időszakban természetszerűleg bekövetkezik a világban mindenütt, nem érinti a megemelkedett adósságon keresztül a magyar háztartásokat és a magyar vállalkozásokat. Köszönöm szépen. [[Taps a kormánypárti padsorokból.]]
Köszönöm szépen, alelnök úr. Tisztelt Képviselőtársaim! Képviselőtársaim! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Meddig még?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat jogosította fel. Ungár Péter képviselő úré a szó. Parancsoljon!
Köszönöm a szót. Tisztelt Államtitkár Úr! Tisztelt Országgyűlés! Magyarországon az egyik legnagyobb probléma a jelenlegi gazdasági rendszerrel az, hogy nem fizetjük meg azt a gondoskodó munkát, amely megalapozza az elsődleges munkaerőpiacon való részvételt, tehát nem fizetünk eleget azoknak az embereknek, akik akár otthon, akár intézményben végeznek egy olyan munkát, ami nélkül nem tudnának pénzt keresni mások. Az a helyzet, hogy a kormányzat egyik legjobb döntése volt, hogy a gyodot, a gyermekek otthongondozási díját bevezette, és a minimálbér szintjére emelte az otthonápolási díjat, ugyanakkor közel sem rendeződött ezzel az otthonápolók helyzete. A Lépjünk, hogy Léphessenek! Közhasznú Egyesület és társszervezetek nyílt levéllel fordultak az összes országgyűlési képviselőhöz és a kormányzathoz. Ha jól tudom, ezt a nyílt levelet államtitkár úrnak átadták. Ebben azt mondják, hogy mivel rengeteg olyan nyugdíjas szülő, hozzátartozó ápol embert, akik a nyugdíj miatt nem tudják megkapni a gyodot, hogyha az egy bizonyos összegen felül van, ez egy rettentő igazságtalanságot jelent, hiszen ez azt jelenti, hogy vannak emberek, akik 0-24 órában munkát végeznek, és nem részesülnek kellő számú juttatásban. Emellett el kell mondanom, hogy a Fidesz-kormányban valamiért nem kívánnak azon változtatni, és nem lehet egyszerűen megérteni, hogy miért történik ez, hogy az idősgondozók, tehát akik nem a gyermeküket gondozzák otthon, ők 38 vagy 58 ezer forintot kapnak a mai napig, az az 5-10-15 százalékos emelés, amit válaszként el fog mondani, és már álmomban is tudom, 5, 7, illetve 8 ezer forintot jelent konkrétan. Tehát az lenne a kérdésem, hogy amellett, hogy az érintett szervezetek módosítását a nyugdíjjal kapcsolatban mikor fogják figyelembe venni, mikor vezetik be végre a minimálbért a nem gyermeküket otthon gondozók részére is. Köszönöm szépen.
Köszönöm szépen, képviselő úr. A választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, mindnyájan elismerjük azoknak az embereknek a munkáját, akik a gyermeküket vagy más hozzátartozójukat, akik sokszor önellátásra is képtelenek, vagy csak részben képtelenek, otthon gondozzák a nap 24 órájában, az év minden napján. Éppen ezért fontos értékmérő egy-egy kormányzat kapcsán, hogy az ő támogatásukra, az ő segítésükre mekkora részt vállal a költségvetésből. Volt a baloldalnak is erre egy összege, és van egy összeg, amit mi erre fordítunk. Amikor a baloldal utoljára költségvetést állított össze, ennek a munkának az anyagi elismerésére 15 milliárd forintot fordított, mi 55 milliárd forintot fordítunk minderre. Jól látható tehát, hogy ki az, aki valóban nemcsak beszél, és nemcsak petíciókat vesz át, hanem cselekszik, és a gazdasági többletből, amely egy országban megtermelődik, amikor jobboldali kormány van hallottuk az előző felszólalásban, hogy a baloldali kormány alatt mekkora visszaesések voltak , nos, akkor igyekszik többet adni ezeknek a családoknak is, hiszen valóban emberfeletti az az áldozat, amit ők vállalnak. [[13.40]] Tisztelt Képviselő Úr! Hogy ez az emelkedés megtörténjen, önnek is megvolt a lehetősége, mint a baloldal összes országgyűlési képviselőjének, ezelőtt körülbelül szűk kettő esztendővel, itt a parlamentben, amikor arról döntöttünk, hogy a gyermekek otthongondozási díját bevezetjük, a gyermeküket otthon gondozók számára először 100 ezer forintos díjat vezetünk be, majd ezt felemeljük a minimálbér összegére, de sem ön, sem egyetlenegy baloldali képviselőtársa sem támogatta itt a parlamentben ezt, mert éppen akkor fontosabb dolguk volt. Éppen akkor szelfizgettek és sípoltak itt a parlamentben, ami lényegesen fontosabb önök szerint egy országgyűlési képviselőnek, mind a szelfizés, mind a sípolás, mind a Facebook online-közvetítés, mintsem hogy ezt a javaslatot megszavazzák. Már a korábbiakban is bevezettük azt, hogy aki legalább húsz évig otthon ápolta a gyermekét, az egy 50 ezer forintos nyugdíj-kiegészítést kap. Azért is fontos döntés volt ez, mert emellett olyan döntéseket hoztunk, amelyek ezt a fajta tevékenységet [[Az elnök a csengő megkocogtatásával jelzi az időkeret leteltét.]] az egészségbiztosítási járulék és a nyugdíj szempontjából is beszámítandó időszaknak minősítette. Innen fogom folytatni az egy percben. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Ungár Péter képviselő úré a szó. Parancsoljon!
Tisztelt Államtitkár Úr! Szeretném azzal kezdeni, hogy legutoljára, mikor a baloldal kormányzott Magyarországon, és a Toldi Ferenc Gimnáziumban az érettségimet írtam, tehát nem gondolom, hogy egy velem való vitában miért releváns az, hogy akkor mi történt. [[Dr. Orbán Balázs közbeszól.]] Az a helyzet, hogy ön nem válaszol soha arra a kérdésre, hogy mi alapozza meg azt, hogy a nem gyermeküket otthon gondozók és a gyermeküket otthon gondozók között önök a törvényben különbséget tettek. Tehát miért nem jár a nem gyermeküket otthon gondozóknak ugyanúgy a minimálbér? Egyszer tényleg, írásban már vagy háromszázszor megkérdeztem , egyszer egy okot mondjon, hogy mi ennek a megkülönböztetésnek az oka ez az egyik.A másik pedig: jó dolog az, hogy kapnak kiegészítést, de az a helyzet, hogy nem értjük, a nyugdíj önmagában miért kell bármilyen szinten kizáró tényező legyen az otthongondozási díj megítélésére. Arra kérném, hogy ne a panelgyűjteményt folytassa, hanem válaszoljon, kérem, erre a két kérdésre. Köszönöm.
Köszönöm szépen, képviselő úr. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Azért érdemes összehasonlítani az önök teljesítményét, tisztelt képviselő úr, a jelenkori juttatásokkal, mert ha megnézik az elmúlt vasárnapi választásokat, önök Gyurcsány Ferenccel közös jelöltet állítottak, ha megnézzük a következő választásokat, közös jelölteket állítanak minden választáson. Tehát önök felsorakoztak a mögött a Gyurcsány Ferenc mögött, aki 15 milliárd forintot fordított erre a célra, azzal szemben, azzal a kormányzattal szemben, amelyik 55 milliárd forintot fordít erre, tisztelt képviselő úr. Mind az ápolási díj, mind a gyermekek otthongondozási díja az idei évben is emelkedett, a tavalyi évben is emelkedett, és a jövő évben is emelkedni fog, ez a kormányzatnak fontos célkitűzése. Az idei évben 23 százalékkal emelkedett a gyermekek otthongondozási díja. Ha ön összehasonlítja, hogy egy gyermekét otthon gondozó, súlyos állapotú gyermekét otthon gondozó szülőnek a juttatása mekkora most, és mekkora volt 2010-ben, most több mint háromszor nagyobb juttatásra számíthatnak, és ez így lesz a továbbiakban is. Igyekszünk mindent megtenni. Akikkel szemben a baloldal érzéketlen volt, azoknak a problémáit mi átéreztük [[Az elnök a csengő megkocogtatásával jelzi az időkeret leteltét.]] a helyzetükön próbálunk segíteni, s ezért fordítunk nem 15, hanem 55 milliárd forintot az ő támogatásaikra. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Kocsis-Cake Olivio képviselő úr, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. Tisztelt képviselő úr, tájékoztatom önt, hogy miniszter úr távolléte miatt válaszadásra Rétvári Bence államtitkár urat jogosította fel. [[Jelzésre:]] Öné a szó, tisztelt képviselő úr. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! A tesztelési protokollal kapcsolatban vannak kérdéseim. A kormány azt állítja, hogy ez ügyben kezdetektől fogva a világszervezet ajánlásait követi, de sajnos a teszteléssel kapcsolatban ez nem valósul meg, hiszen a világszervezet ajánlása az, hogy akkor megfelelő a tesztelési stratégia, ha az elvégzett tesztek kevesebb mint 5 százaléka pozitív, és Magyarországon már jó pár napja nem teljesül ez, 10 százalék körül van ez az arány. Ez azt jelenti, ez valószínűleg azt jelenti, hogy kevés tesztet végzünk. Kérdés az, hogy miért nem tesztelünk többet. Még mielőtt államtitkár úr azt a primitív szöveget nyomná, hogy én most az egészségügyi dolgozókat támadom meg kritizálom, nem őket támadom, a kormányt se akarom támadni, de kritizálom ezt a tesztelési protokollt.Az biztos, hogy az emberek tesztelni akarnak, mert dolgozni akarnak, mert meg akarják látogatni a családtagjaikat, nem akarnak másokat megfertőzni, ezért is lenne fontos az önkéntes, ingyenes tesztelés, amit már többször fölvetettünk. Tehát egyre inkább úgy tűnik, hogy azért végzünk kevés tesztet, mert nincs elég kapacitás, ezért is lett, ha jól tudom, fölállítva a 17 új ambuláns mintavételi pont, mert a mentősök már nem bírták a tesztek elvégzését. De úgy tűnik, hogy ez is kevés, ezért a kérdésem az, államtitkár úr, hogy kívánjáke bővíteni a tesztelési kapacitást, ha kívánják bővíteni, akkor hogyan. Köszönöm válaszát.
Köszönöm szépen, képviselő úr. Kétperces válaszra Rétvári Bence államtitkár úrnak adok szót. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Először is beszéljünk pár szót a WHO protokolljairól! Ön is ismeri talán Ledia Lazerinek, a WHO magyarországi vezetőjének egy korábbi nyilatkozatát, amelyben azt mondta, elég koronavírustesztet végez el Magyarország, hatékony a szűrés. A WHO szerint az az optimális, ha minden egyes kimutatott és igazolt fertőzés mellett még 10 tesztet végeznek el. Ez az arány Magyarországon ennél jóval magasabb, tehát jóval jobb az arány, mint egy a tízhez. Ez az optimális mérték. Amit ön idéz, az egy másik dokumentumból van, amelyik arra vonatkozik, hogy mikor lehet enyhíteni a korlátozásokon. A kettőt nem szabad összekeverni, hogy melyik az, amelyik az enyhítések léptéke, és melyik az, amelyik a hatékony tesztelésnek. Az egy a tízhez az, ami hatékony. Azt is mondta a WHO magyarországi irodavezetője, hogy amit Magyarország tesz, az összhangban van a WHO ajánlásaival.Nézzük meg, hogy mely országok azok, amelyek Magyarországnál rosszabb arányban végeznek teszteket. Itt felsorolhatom önnek Belgiumot. Ezek a 28-ai adatok, ha visszanézi az elmúlt időszakot, és ezt szeptember 28-áig végignézi, Magyarországon a magyar arányhoz képest rosszabb a belga, a bulgáriai adat, a svájci, a cseh, a holland, a francia, a román, a horvát, a svéd, a spanyol, és még lehetne további országokkal folytatni, hogy hol rosszabbak az adatok a magyar adatoknál. Ahogy növekedett az igény, nyilván úgy növekedtek a kapacitások is. A napi tesztelések száma ma már jóval nagyobb, mint ami a nyár derekán volt. Ön is látja, hogy messze meghaladta a 600 ezret a tesztelések száma, közelít a 700 ezerhez, és ráadásul, szemben más országokkal, Magyarországon döntő többsége ezeknek ingyenes, hiszen mindenki, akinek a háziorvosa vagy a járványügyi hatóság rendeli el a tesztelését, az ingyenesen tudja ezeket a teszteket elvégezni. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Kocsis-Cake Olivio képviselő úré a szó. Parancsoljon, képviselő úr!
Köszönöm a szót. Tisztelt államtitkár úr, nem válaszolt a kérdésre. Tehát ön szerint akkor most minden rendben van ezzel a tesztelési protokollal, minden nagyon szuper, mert nagyon sok embertől nem ezt hallani. Tehát tényleg őszintén kérdeztem, hogy tervezneke önök. Akkor önök szerint ez teljesen rendben van, miközben egyébként esetenként a teszteredményekre és azok kiértékelésére akár egy hetet is kell várni, és nyilvánvalóan ezek az ambulánspontok is azért lettek felállítva, mert a mentősök nem tudták elvégezni ezt a rengeteg tesztet. Lenne még másik konkrét kérdésem, mert látom, hogy az ingyenes, önkéntes tesztelést nem hajlandók támogatni. Merkely Béla professzor javaslatára a fővárosi fenntartású idősotthonok dolgozóit rendszeresen tesztelik. Ez alapján hasonló intézkedést terveze a kormány a közoktatásban és az egészségügyi dolgozók számára? Illetve a miniszterelnök úr többször hangsúlyozza azt, hogy kiemelten fontos az, hogy az iskolák működjenek. Ez alapján elsőbbséget kapnake a gyanús tünetekkel háziorvosuknál bejelentkező pedagógusok a teszt levételénél és a minták kivizsgálásánál? Hiszen ezzel lehetne az iskolák működését fenntartani. Megfontoljáke ezeket a javaslatokat?
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Az ellenzék folyamatosan változó álláspontját jól mutatja, hogy egyik pillanatban azt követelték önök, hogy érettségit se tartsunk, most pedig azt kérdezik, hogy hogyan lehet még hatékonyabbá tenni az oktatás működését. [[13.50]] Ebből látszik, hogy semmilyen koncepciójuk nincs, csak éppen ellenzik azt, amit a kormány adott pillanatban mond. Azért indul el október 1-jétől, csütörtöktől az iskolákban, a belépési pontokon a testhőmérséklet-mérés, hogy minél hatékonyabban tudjunk védekezni a járvánnyal szemben. Ez is egy olyan intézkedés, hogy amint meghozta a kormány, máris a baloldali szervezetek tiltakoztak ellene, pontosabban látványintézkedésnek meg hangulatjavítónak mondták. Idézném önnek továbbra is a WHO irodavezetőjének a Klubrádióban Klubrádióban! elmondott nyilatkozatát: az az irányelv, hogy tíz tesztenként egy betegnél többet ne szűrjenek ki, ekkor elmondható, hogy hatékony a tesztelés. Tehát önnek is akkor el kell mondani a matematika szabályai szerint, hogy jelenleg hatékony a tesztelés. Hogyan lehet gyorsítani? Nyilvánvalóan itt a háziorvossal való minél intenzívebb kapcsolat az, ami tudja gyorsítani a tesztelés elrendelését, lemenetelét, illetőleg az, ha valaki a digitális egészségügyi térben [[Az elnök csengetéssel jelzi az időkeret leteltét.]] , az EESZT-ben folyamatosan ellenőrzi a saját oldalát. De továbbra is, mondom, ingyenes mindenki számára a tesztelés, aki a betegség bármilyen tünetét mutatja Magyarországon, vagy a kontaktkutatásba bekerül. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Böröcz László képviselő úr, a Fidesz képviselője, azonnali kérdést kíván feltenni a Miniszterelnökséget vezető miniszternek: „Miként biztosítható a helyi közélet tisztasága?” címmel. Tisztelt Képviselő Úr! Miniszter úr távolléte miatt válaszadásra Orbán Balázs államtitkár urat jelölte ki és jogosította fel. Ennek megfelelően Böröcz László képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Már bő egy éve nem akad ember az országban, aki ne ismerné Lackner Csaba nevét. Igen, ő az a kispesti szocialista politikus, akinek az anyagi helyzete szokatlan egy átlagos önkormányzati képviselőhöz képest: százmilliós ingatlan, luxusórák, százezres bulik havonta, valamint ventilátor előtt lóbált fehér poros zacskók. A botrány azonban nem csitul, most egy szemtanú állt elő, aki igazolni tudja a kispesti baloldal alvilági üzelmeinek létezését. A helyi baloldal sofőrje nyíltan beszélt a sajtónak a Lackner-Kránitz-Gajda háromszögben folyó korrupciós ügyekről. A sofőr számtalan alkalommal részt vett a Lackner-féle bulikon, amelyeknek része volt a kábítószer-fogyasztás és a visszaosztási pénzeket érintő elszámolások, sőt gyakran vendégül láttak az összejöveteleiken konzumlányokat is. Aggasztó, hogy ezek a dolgok Gajda Péter MSZP-s polgármester tudtával és részvételével történtek, de még ennél is felháborítóbb, hogy azóta sincs semmilyen következménye a történteknek, hisz a Krinyóként ismert Kránitz Krisztián mind a mai napig a kispesti vagyonkezelő élén áll, pedig Lackner mondja azt, hogy mindenki tudja, mennyit rakott zsebre. De ugyanúgy kérdőre lehetne vonni a polgármestert is amiatt, hogy miért nem mondatja le Lacknert a mandátumáról. Vajon sakkban tartjae valamivel? Idézném a sajtónak nyilatkozó sofőr szavait, amelyek mindent elmondanak arról a visszataszító helyzetről, ahogy a kispesti elöljárók visszaélnek a választók bizalmával: „Felháborító, ami Kispesten folyt, ahogy bántak az emberekkel, ahogy viszonyultak az emberi sorsokhoz, és az is, ahogy a botrány kipattanása után tagadtak.” Ráadásul megerősíti, hogy a hangfelvételek nem manipuláltak, az ott elhangzottak hűen tükrözik a valóságot. A baloldalon is feltűnően nagy a hallgatás, Gyurcsány, Karácsony, az MSZP és a többi kis párt is félrenéz [[Az elnök csengetéssel jelzi az időkeret leteltét.]] , következmények pedig nincsenek. Tisztelettel kérdezném államtitkár urat az elhangzottakra tekintettel, hogy miként biztosítható a helyi közélet tisztasága. Köszönöm. [[Taps a kormánypártok soraiban.]]
Köszönöm szépen, képviselő úr. A válaszra Orbán Balázs államtitkár úrnak adok szót. Parancsoljon, államtitkár úr!
Köszönöm a szót. Elnök Úr! Tisztelt Képviselő Úr! Tisztelt Hölgyeim és Uraim! Valóban, egyetértünk abban, hogy ez a korrupciógyanús ügy, ami már, azt lehet mondani, hogy több mint egy éve mérgezi a magyar közéletet, beárnyékolja és lejáratja a budapesti önkormányzati rendszert, úgyhogy mindannyiunk számára, minden jóérzésű ember számára politikai hovatartozástól függetlenül az lenne a kívánatos és az ország számára üdvös, ha mielőbb lezárulhatna és pont kerülne erre a szomorú ügyre. Ehhez két dologra van szükség. Egyrészt egy ilyen típusú korrupciós ügynek lehetnek jogi következményei. Ahogy a képviselő úr is említette, itt ráadásul új fejlemények is vannak, ugyanis a sajtóhírek szerint megjelent egy tanú, aki ismét megerősítette, immáron többedik helyről, hogy a videofelvételen látottak és hallottak megfelelnek a valóságnak, és azokat a szereplőket látjuk és halljuk, akikről a sajtóhírek szólnak. Ha ez így van, akkor a hatóságoknak e tekintetben dolguk van. Én Magyarország Kormánya nevében csak azt tudom mondani önöknek e helyütt, hogy azt remélem, a hatóságok, amelyek függetlenek e tekintetben, tenni fogják a dolgukat. Van egy politikai következménye is, vagy politikai felelősségeket is felvet ez a korrupciós ügy, ami független egyébként a jogi felelősségre vonástól. Itt a baloldali ellenzéki pártok egyetemleges felelősséget viselnek ezen korrupciós ügy érintettjeivel, ha nem sikerül rávenni őket arra, hogy vonják le a következtetést, és távozzanak a közéletből. Ez mind a mai napig nem történt meg, és ez a baloldalnak az egyik szégyene, hogy mind a mai napig a magyar parlamentben és a helyi közéletben ezzel az üggyel kell foglalkozni, és az érintettek nem távoztak mind a mai napig a közéletből. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Böröcz László képviselő urat illeti a szó. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Államtitkár Úr! Természetesen egyetértünk ebben. Már csak azért is furcsa ez az egész helyzet, mert azért ezeken a felvételeken elég egyértelműen látható és hallható Lackner Csaba, és egészen egyértelmű kijelentések és mondatok hangzanak el a kispesti korrupciós ügyekről. Ehhez képest a teljes baloldal, a DK, az MSZP is nemcsak hogy hallgatott, hanem még azt a szemenszedett hazugságot is előhozták, hogy nem ismerhető fel, hogy Lackner Csaba lenne a felvételeken. Ez az ügy mérgezi a magyar politikát, mérgezi a magyar közéletet, és nem kellene, hogy a Hagyó Miklós nevével fémjelzett önkormányzati menedzsment folytatódjon akár Kispesten, akár máshol, úgyhogy remélem, minél gyorsabban megoldódik ez az ügy. Köszönöm szépen.
Köszönöm szépen, képviselő úr. Tisztelt Képviselő Úr! Tisztelt Ház! Egyperces viszonválasz illeti meg Orbán Balázs államtitkár urat is. Parancsoljon, államtitkár úr!
Köszönöm szépen a szót, elnök úr. Képviselő Úr! Azt kell mondanom, hogy igazságtalanok voltunk a baloldallal kapcsolatban az előbb, mert itt a kollégáim a háttéranyagban írták, hogy a baloldali önkormányzat bizony felállított egy bizottságot, amely kivizsgálta az ügyet, és a következő megállapításra jutottak: „A hangfelvételen egy baráti társaság oldott hangulatú beszélgetése hallható, a háttérben különböző zeneszámok mellett, pohárcsörgés, italtöltés, egyéb zajok mellett többségében magánjellegű, időnként közéleti témák hallhatóak.” Ez az a bukolikus leírás, amit az ügyeket kivizsgáló szocialista többségű, összetételű önkormányzati bizottság meg tudott állapítani. Én bátorítanám a baloldali ellenzéki pártokat, hogy vizsgálódjanak tovább, van ott több is, mint baráti jellegű vidám eszmecsere. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Juhász Hajnalka képviselő asszony, a KDNP képviselője, azonnali kérdést kíván feltenni a külgazdasági és külügyminiszter úrnak: „Mit tesz a Kormány a munkahelyek bővítése érdekében?” címmel. Tisztelt Képviselő Asszony! Tájékoztatom önt, hogy miniszter úr távolléte miatt válaszadásra Menczer Tamás államtitkár urat jogosította fel. Juhász Hajnalka képviselő asszonyé a szó. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! Amikor a Fidesz-KDNP-kormány 2010-ben átvette a kormányzást, akkor elkötelezte magát a munkaalapú társadalom mellett a munkahelyek megőrzése érdekében és az új munkahelyek megteremtése érdekében. Az elmúlt tíz év azt bizonyítja, hogy a magyar kormány megteremtette annak a hátterét különböző munkahely-támogatásokkal és beruházásösztönző programokkal, hogy aki magyar emberként dolgozni akar, az tud dolgozni.2020 azonban megrázta az egész világot, a koronavírus-járvány következtében gazdasági ágazatok roppantak meg, és a magyar kormány elkötelezetten kiállt annak érdekében, hogy egyetlen magyar sem marad magára, és nemcsak hogy megőrizzük a munkahelyeket, hanem annyi új munkahelyet teremtünk, amennyi a vírus következtében megszűnt. És ez nemcsak egy gyakorlati, hanem egy sokkal mélyebb üzenetet is hordoz, mégpedig azt, hogy elkötelezett a magyar kormány a beruházások ösztönzése érdekében, hiszen mindannyian tudjuk, és természetesen várjuk azt a pillanatot, amikor a koronavírus-járványnak vége lesz, de abban a pillanatban a világgazdaságban egy nagyon éles és kemény harc indul a kapacitások újraelosztása érdekében, és fontos, hogy a világ csúcstechnológiájával rendelkező vállalatok bízzanak a magyar kormányban, bízzanak Magyarországban. Ezért nagyon fontos a működőképesség, a munkahelyek megőrzése és az új munkahelyek megteremtése. Szeretném államtitkár urat megkérdezni, hogy mit tesz a magyar kormány a munkahelyek bővítése érdekében. [[14.00]]
Köszönöm szépen, képviselő asszony. Mint hallhatták az imént, a választ Menczer Tamás államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Teljesen egyetértek önnel a kérdés megvilágítását illetően; valóban, a munkahely kiemelten fontos, ha munka van, minden van, ha munka van, akkor van biztos bevétel, van biztos jövőkép, kiszámítható jövőkép. Ellenben, ha nincs munkahely, akkor mindez elvész, és a bizonytalanság és a kiszámíthatatlanság lép a helyére. Valóban, ahogy ön is utalt rá, 2010-ben 11,5-12 százalékos munkanélküliséggel találkozott a kormány, így tehát nyilvánvaló volt, hogy az egyik legfontosabb feladat munkahelyek teremtése, illetőleg annak a segítése, hogy munkahelyek tudjanak létrejönni. Ennek egyik fontos eszköze volt az adócsökkentés. Ma Magyarországon a társasági adó 9 százalékos, ami a legkisebb az Európai Unióban, a személyi jövedelemadó 15 százalék, ami szintén a legkisebb adatok közé tartozik. Tehát az adócsökkentések végrehajtása is a munkahelyek létrehozását segítette. Már csak azért is, mert a mi felfogásunk szerint munkát kell adni az embereknek, munkába kell segíteni őket, nem pedig segéllyel kell a problémát kezelni, már csak azért sem, mert az nem valós kezelés. Tehát a munkahely, ha úgy tetszik, a felfogásunk szerint is és praktikusan is természetesen az egyik legfontosabb. Így tehát, ahogyan arra utalt is, a külgazdasági intézményrendszert egyfelől létrehoztuk, másfelől a munkahelyek és a beruházások létrehozásának szolgálatába állítottuk. 2014 óta, amióta ez az intézményrendszer működik, amely három lábon áll beruházásösztönzés, exportsegítés, illetőleg a beruházás, valamint az export hitelezése, tehát a finanszírozás segítése , több mint 500, 538 beruházást tudtunk megvalósítani, illetve született róla döntés. Ez több mint 90 ezer munkahelyet teremt. És most, a koronavírus-válság idején is arra törekszünk, hogy a beruházásokat meg tudjuk valósítani, és így a munkahelyek meg tudjanak maradni. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Juhász Hajnalka képviselő asszonyé a szó. Parancsoljon!
Köszönöm, elnök úr. Köszönöm államtitkár úrnak a válaszát. A KDNP számára is kiemelten fontos a munkahelyek megőrzése, új munkahelyek teremtése és a beruházásösztönzés, hiszen azt látjuk, hogy minden nehéz gazdasági helyzetben mindig ott a lehetőség. És ott a lehetőség egy gazdasági dimenzió irányába nyitásra, ez pedig a tudás által irányított kutatás-fejlesztés is például, amely egy nagyon fontos új gazdasági tevékenység, és fontos része a kormány munkájának, hiszen a magyar gazdaság sikere a magyar emberek tudásán, munkáján és tehetségén alapul. Köszönöm szépen. [[Taps a kormánypártok soraiból.]]
Köszönöm szépen, képviselő asszony. Egyperces viszonválasz illeti meg Menczer Tamás államtitkár urat is. Parancsoljon!
Tisztelt Képviselő Asszony! Tisztelt Elnök Úr! Tisztelt Ház! Valóban, a beruházásokért folytatott versenyben, amely egyébként öldöklő és elképesztő a világban, az volt az elmúlt években és most is az, az egyik legnagyobb előnyünk a magyar emberek tehetsége és szorgalma, kétségkívül így van. Emellett mellettünk szól az adókörnyezet, az adócsökkentések, mellettünk szól, ahogy említettem, a megfelelő infrastruktúra, és a megfelelő oktatás, képzés is segít bennünket abban, hogy a beruházásokat ide tudjuk hozni. Ugye, most van egy válság, ezt mindannyian tudjuk, ebben feladatunk az, hogy ahol lehet, ott megőrizzük a munkahelyeket, ahol nem lehet, ott újakat teremtsünk. Már több mint 900 cég, 904 cég jelentkezett a Külügyminisztériumnál az általunk indított pályázatokhoz, illetve ezek során több mint 150 ezer munkahely megvédését vállalták. És arra is törekszünk, hogy abban az átrendeződésben, amely most zajlik a világban a koronavírus-válság miatt, ebből jól jöjjünk ki, és lehetőség szerint, ahol esetleg bezárnak egy gyárat más országban, azt tudjuk idehozni, és nálunk nyissák meg. Köszönöm a témafelvetését. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Steinmetz Ádám képviselő úr, a Jobbik képviselője, azonnali kérdést kíván feltenni az agrárminiszternek: „Igen vagy nem?” címmel. Tisztelt Képviselő Úr! Tájékoztatom önt, hogy miniszter úr távolléte miatt válaszadásra Farkas Sándor államtitkár urat jogosította föl. Steinmetz Ádám képviselő urat illeti a szó. Parancsoljon!
Köszönöm a szót, elnök úr. Tisztelt Országgyűlés! Igen tisztelt Miniszterhelyettes Úr! Magyarország Kormánya júliusban döntött arról, hogy MotoGP-pályát építtet Hajdúnánáson. A pálya helyszínének kijelölése során bizonyára számos szempontot mérlegeltek, de vajon felmerülteke természetvédelmi és mezőgazdasági szempontok is? Igen vagy nem?Nagy István agrárminiszter úr felhívtae a kollégái figyelmét arra, hogy az építkezés során több száz futballpályányi termőföldet kell véglegesen kivonni a művelés alól? Igen vagy nem? Tudtake önök arról, hogy korábban Sávolyon 195 hektáron valósult meg a MotoGP-pálya nyomvonalának kialakítása 4 ezer tonna kő bedolgozásával? Ezen a területen soha többé nem lehet már mezőgazdálkodni. És most ugyanez a sors vár a hajdúnánási földekre is, melyek jelentős része egyébként védett, Natura 2000-besorolású. Miközben minden egyes hektár szántóföld termelésből kivonása átlagos kukoricaterméssel számolva évi 400 ezer forint bevételkiesést jelent a gazdáknak, tisztelettel kérdezem ezért miniszterhelyettes urat mint a hazai agrárium és környezetvédelem második számú vezetőjét, MotoGP-pálya építésére ön szerint a mezőgazdasági művelésre alkalmatlanná vált sávolyi terület vagy a Hajdúnánás határában fekvő több száz hektárnyi termőföld leaszfaltozása jelent észszerű megoldást. Tisztelettel várjuk válaszát. [[Z. Kárpát Dániel: Nehéz kérdés! Taps a Jobbik soraiból.]]
Köszönöm szépen, képviselő úr. A választ Farkas Sándor államtitkár úrtól, miniszterhelyettestől fogjuk hallani. Parancsoljon!
Köszönöm szépen. Tisztelt Elnök Úr! Tisztelt Képviselőtársaim! Tisztelt Képviselő Úr! Az ön által felvetett kérdést, gondolom, úgy is feltette mint korábbi sportember, aki a sportért elkötelezett ember. Akkor, amikor egy sávolyi pályáról beszélünk, sajnos el kell mondani, hogy ez 2008-ban került megtervezésre, és azóta ennek a versenynek a helyszíne akár vonalvezetésben, akár kiépítésben, infrastruktúrában már nem felel meg a mai kor feltételeinek, követelményeinek. Éppen ezért az a döntés született, hogy valóban, a Hajdúságban egy másik pálya kijelölése fog megtörténni. Ennek a pályának a kijelölését három nagyváros, szeretném pontosan mondani, Debrecen, Miskolc, Nyíregyháza volt, amely egyértelműen támogatta. Úgy gondolom, akkor, amikor a Forma-1-es versenyautózásról beszélünk, akkor a motorsportban egy újabb lehetőség, a térség felzárkóztatásában, a térség infrastrukturális fejlesztésében, nem utolsósorban sportban, nézőközönségben, odalátogatók szempontjából egy komoly helyszín lehet ennek a pályának a kialakítása. Az ön által feltett kérdésnél környezetvédelem, földtörvény s a többi kérdésre vonatkoztatva el kell hogy mondjam, hogy ez a terület valóban kivonásra fog kerülni a termőföldalapból. De ha megnézzük azt és tudom, hogy ön ezt így nem fogja elfogadni , hogy a rendszerváltás óta hány hektár került ki mezőgazdasági művelésből, akkor ez ezredeknek az ezrede [[Közbeszólások a Jobbik soraiból.]] mert körülbelül egymillió hektár került kivonásra az elmúlt harminc évben a mezőgazdasági művelésből. [[Közbeszólás a Jobbik padsoraiból: Sajnos!]] Sajnos. Ugyanakkor azt is el kell mondani, hogy nemcsak hogy sajnos, hanem ezek a területek valóban akár új utakat, autópályákat, új ipari létesítményeket, ipari parkokat eredményeztek, most legújabban természetesen pedig azokat a naperőműveket, amelyek jelentős részben nem termőföldkivonást jelentenek, de mégis átalakulást. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Steinmetz Ádám képviselő úré a szó. Parancsoljon!
Igen tisztelt Miniszterhelyettes Úr! Móring József Attila után, most komolyan, ön is Sávoly ellen kampányol?És nem válaszolt, újra megkérdezem: felhívták a figyelmet a környezetkárosításra? Engedje meg, hogy átadjam somogyi honfitársaink üzenetét: ha a BMW tesztpályát akar Kelet-Magyarországon, akkor építsen magának! Ne önök építsenek tesztpályát a BMW-nek a mi adóforintjainkból egy válság idején több száz milliárdért! Ez mégiscsak nonszensz! És ön szerint rendben van az, hogy elveszik a gazdák megélhetését, elveszik a földművesek földjét, és szemrebbenés nélkül leaszfaltozzák azt? Miközben lenne más megoldás is, ha MotoGP-versenyeket akarunk. A sávolyi pályát kell befejezni, sokkal kevesebb pénzből és környezetkárosítás nélkül. Tisztelettel várjuk válaszát. [[Közbeszólások a Jobbik soraiból: Így van! Taps a Jobbik padsoraiból.]] [[14.10]]
Köszönöm szépen, képviselő úr. Egyperces viszonválaszra Farkas Sándor urat illeti a szó. Parancsoljon, államtitkár úr!
Tisztelt Képviselő Úr! Akkor ön ezek szerint a sávolyi autópálya mellett kampányol? most visszakérdezek. Mert engem azzal bizonyít hogy egyáltalán ki kampányol, hogy én mi mellett kampányolok. Én egyetlenegy dolog mellett kampányolok, amellett, hogy azok a beruházások, amelyek elkészülnek, ilyen szempontból teljesen mindegy, hogy a Dunántúlon vagy Kelet-Magyarországon, de mégse mindegy, mert azért Kelet-Magyarország fejlettsége jóval hátrébb van, mint a nyugat-magyarországi fejlettség, éppen ezért, ha egy ilyen beruházás odakerül, akkor egyértelműen ennek a térségnek a gazdasági fejlődése fog megerősödni. És az, hogy most 300 hektárt leaszfaltoznak? Tisztelt Képviselő Úr! Ön is tudja, hogy ez nem valós szám. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Bősz Anett képviselő asszony, a DK képviselője, azonnali kérdést kíván feltenni a pénzügyminiszternek: „Hogyan pótolja az öttagú család azt az egy szelet húst?” címmel. Tisztelt Képviselő Asszony! Miniszter úr távolléte miatt válaszadásra Tállai András államtitkár urat jogosította föl. Bősz Anett képviselő asszonyé a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! A munkanélküliség és az infláció közti rövid távú gazdasági összefüggésekről én most nem kívánok önöknek kiselőadást tartani, ön is és én is tisztában vagyunk azzal, hogy ha külső gazdasági hatások miatt kínálati sokk éri a gazdaságot, akkor harmonizálni kell két célt: az árak féken tartását és a foglalkoztatottság megőrzését. A rövid távú gazdasági hatások jelentős kihívások elé állítanak valamennyi gazdaságstratégiai tervezőt. Ebben a helyzetben könnyű hibázni, ez pedig meglátásom szerint hazánkban meg is történt. A koronavírus okozta gazdasági, társadalmi válság kiszámíthatatlan. A krízis a kínálati és a keresleti oldalon is meglepetéseket okoz mindnyájunknak, de az nem megengedhető, hogy a gazdasági következmények örvényként húzzák le hazánkat. A gondunk kettős: a munkanélküliségi rátát, ha megnézzük, akkor hazánknál csak Görögországban esett vissza jobban a foglalkoztatottság az Európai Unióban, emellett két hónapja zsinórban Európa-bajnokok vagyunk az árszínvonal átlagos növekedésében. Az Unióban 0,4 százalékos az átlagos inflációs ráta, idehaza megközelíti ennek tízszeresét. A szezonális élelmiszerek ára több mint 20 százalékkal emelkedett, amivel szintúgy az Eurostat-listák élén végeztünk. A problémákat tovább erősíti, hogy az előző év azonos időszakában 12 százalékkal kevesebbet kellett fizetnünk egy euróért, mint most. A sertéskarajért például tavaly nyárhoz képest több mint 19 százalékkal fizetünk ma többet. Ugyanabból a pénzből tehát, amiből tavaly még öt szeletet lehetett venni, ma már csak négyet. Tisztelettel kérdezem önt, főként, hogy sok családfenntartó vesztette el munkáját idehaza: hogyan pótolja az öttagú család azt az egy szelet húst? Várom megtisztelő válaszát.
Köszönöm szépen, képviselő asszony. A választ, mint hallhattuk, Tállai András államtitkár úrtól, miniszterhelyettestől fogjuk hallani. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Asszony! Először is szeretném elmondani, hogy az inflációs folyamat azért nem csak Magyarországra jellemző, és nem a magyar gazdaságra jellemző egyedül, hiszen Csehországban is, Lengyelországban is hasonló mértékű árdrágulás jellemző. Ami a példát illeti, azért azt tudnia kell, hogy 2010-től 2020-ig, tehát tíz év alatt a magyar kormány ahogy a Nemzeti Bank alelnöke is elmondta jelentős lépéseket tett annak érdekében, hogy az országban az infláció alacsony legyen, 2 százalék körül legyen. Ön most az elmúlt hónapok, a világjárvány, a vírus okozta gazdasági nehézségeket mutatja be úgy, mintha az egy tendencia, mintha a magyar gazdaságra jellemző folyamat lenne.Mielőtt ezt megteszi, akkor azt is tudnia kell, hogy 2019 második felében Kínában jelentős sertéspestisjárvány alakult ki, amiben felborult a nemzetközi sertéspiac, és Európa-szerte az árak emelkedtek. A zöldségfélék árának emelkedését pedig a szárazság okozta, egyébként ez 2020 augusztusában rendeződött, és visszaállt. A gyümölcs áremelkedését a fagy és a szárazság okozza, hiszen fele- és negyedannyi termés várható, mint az elmúlt évben volt. A margarin és a burgonya esetében pedig kimondottan ármérséklődés tapasztalható, de igaz ez a száraztésztára is. Tehát arra hívom fel a képviselő asszony figyelmét, hogy az árak kiegyenlítik egymást, és amikor esetleg egy időszakban egy szelet sertésért többet fizetünk, akkor más élelmiszerért pedig kevesebbet fizetünk, ezek a piaci gazdasági folyamatok, amelyek Magyarországra is jellemzőek egyelőre.
Köszönöm szépen, államtitkár úr. Egyperces viszonválaszra Bősz Anett képviselő asszonyé a szó. Parancsoljon!
Köszönöm a szót, elnök úr. Államtitkár úr éppen ezért kezdtem azzal a felszólalásomat, hogy egy rövid távú externális sokkal állunk szemben, ami mindnyájunkat ellátott bőségesen meglepetéssel, de amennyiben figyelem az ön válaszát, és azt állítja, hogy az inflációs ráta letörését ma nehéz megcélozni, így a foglalkoztatottság megőrzését kellett volna megcélozni, ami ezek szerint amit az Eurostat-adatokból kiolvasunk nem sikerült, vagy legalábbis korlátosan. De tudjuk azt ezenfelül, hogy a magyarok kétharmadának nincs tartaléka egy váratlan kiadás fedezésére, ez egyúttal azt is jelenti, hogy a gyors munkahelyvesztést sem tudják érdemben kipótolni a családok, merthogy nincsen megtakarításuk.Tisztelt Államtitkár Úr! Önök eddig azt mondták, hogy az ellenzék nem vesz részt a válságkezelésben, én viszont úgy látom, hogy sokkal inkább azonos célunk van, menteni kell a társadalmat, menteni kell a nemzetgazdaság bizonyos szektorait, és önök nem nyitottak arra, hogy konstruktív javaslatokat megfogadjanak. Én azt gondolom, hogy amikor a munkanélküliségi rátát, illetve az inflációs rátát nézem, ha az egyiket nem sikerül szinten tartani, akkor legalább a másikkal kell próbálkozni. Ez az, amit én kifogásolok a Pénzügyminisztérium jelenlegi munkájában, egyik sem sikerült. Köszönöm, hogy meghallgatott.
Köszönöm szépen, képviselő asszony. Egyperces viszonválaszra Tállai András államtitkár úrnak, miniszterhelyettesnek adok szót.
Köszönöm szépen, elnök úr. Tisztelt Képviselő Asszony! Ami a foglalkoztatást illeti, mai statisztikai adatok alapján több mint 4,5 millió foglalkoztatott van; hihetetlen, de több, mint a járvány előtti időszakban volt, a januári szintet éri el. Tehát ezt a kritikáját nem tudom értelmezni. Ami az emberek tartalékát illeti, akkor azt vizsgálja meg, hogy az emberek miből vásároltak állampapírkötvényeket, Állampapír Plusz kötvényeket több ezer milliárd forintért. És az, hogy mi nem vagyunk nyitottak az ellenzék felvetéseire: én felhívom önnek a figyelmét, hogy az ellenzék viszont a kormány kezdeményezéseire nem nyitott [[Z. Kárpát Dániel közbeszól.]] hiszen amikor 2014-től folyamatosan az áfacsökkentést terjesztettük a parlament elé, az ön pártja, a DK sem szavazott meg egyetlenegy áfacsökkentést sem a parlamentben. Pedig azzal pontosan azt a célt értük volna el, amiért most ön felszólalt. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Bartos Mónika képviselő asszony, a Fidesz képviselője, azonnali kérdést kíván feltenni az igazságügyi miniszternek: „Brüsszel megtalálta a szolidaritás új szinonimáját?” címmel. Tisztelt Képviselő Asszony! Miniszter asszony távolléte miatt válaszadásra Völner Pál államtitkár urat jogosította föl. Parancsoljon, képviselő asszony, öné a szó.
Köszönöm szépen a szót, elnök úr. Tisztelt Elnök Úr! Államtitkár Úr! Képviselőtársaim! Az Európai Bizottság múlt hét szerdán mutatta be azt az új javaslatát, amely a migrációs és menedékjogi témát tárgyalja, és Ursula von der Leyen bizottsági elnök asszony szerint sikerült megtalálni azt az egyensúlyt, amely a felelősségvállalás és a szolidaritás között teremt kapcsolatot. Ez a javaslat az elnök asszony véleménye szerint figyelembe veszi a tagállamok sajátosságait, földrajzi elhelyezkedését, kapacitásait, orientációit és azt a tényt is, hogy változik a migrációs nyomás a határainkon időről időre. Úgy gondolják, és a Bizottság is úgy gondolja, hogy megtalálták azt a megfelelő megoldást, amely a problémát orvosolja. Ugyanakkor, ha a szétosztást nem is hangsúlyozzák, mégis azt igen, hogy át kell venniük illegális migránsokat a tagországoknak. Magyarország 2015 óta ugyanazt az álláspontot képviseli, három fő pillérre helyezzük a hangsúlyt: a határvédelemre, az embercsempészek elleni küzdelemre és a helybe küldött segítségre a szükséget szenvedő emberek számára. [[14.20]] Ugyanakkor a bizottsági elnök, Ursula von der Leyen azt mondja, hogy nem az a kérdés, hogy a tagállamoknak kelle kezelniük a migrációt, hanem hogy milyen módon kezelik azt. De ha innen nézzük, mégis kvótaszagú ez a javaslat, és elbizonytalanodik az ember, hogy vajon a szavakkal történő játékról vane szó, vagy valóban sikerült olyan megoldást találni, amely valós megoldást, valós előrelépést jelent a probléma kezelésében, és ezt szeretném megkérdezni államtitkár úrtól. [[Taps a kormánypárti padsorokban.]]
Köszönöm szépen, képviselő asszony. Völner Pál államtitkár úr következik. Parancsoljon, államtitkár úr!
Köszönöm a szót, elnök úr. Tisztelt Képviselőtársam! Tisztelt Ház! Valóban, a brüsszeli szómágia egy újabb produktumával állhatunk szemben, ha átnézzük a dokumentumot, hiszen onnan indultunk el 2015-ben, hogy nyers egyszerűséggel kvótának nevezték azt a fajta kötelezettséget, amit a tagállamokra akartak róni. Emlékszünk a Juncker-képlet kibogozhatatlan, teljes papírlapot betöltő, joganyagban megjelenő határozati formájára, amelyet Magyarország nem fogadott el, megtámadott az Unió Bírósága előtt, azt követően pedig eltelt ez a két év, amikor is kimondták, hogy nem a jogalkotás része volt, tehát csak ideiglenesen lett volna alkalmazható. Ez a dolog elmúlt fölülünk. Most előjöttek egy új dologgal, ahol a felelősségvállalás, szolidaritás köntösébe öltöztetve az megint csak szómágia, ami menekültügynek nevezte a migrációt, a gazdasági bevándorlást, most pedig szolidaritásnak nevezzük a kvótákat, vagy éppen hazajuttatási kötelezettségnek, ami azért érdekes jelenség, mert ha az adott tagállamok nem tudják az elutasított menedékkérőket visszajuttatni a származási helyükre, akkor egy másik tagállamból majd oldjuk meg mi a kiosztott kvóta alapján és akkor már megint a kvóta szót használom , és hogyha ez nem lehetséges, akkor pedig vegyük át őket. Most akkor elérkeztünk ugyanoda, ahonnan elindultunk. Tehát ez egy teljesen elfogadhatatlan bűvészkedés, azzal a jelenséggel, hogy hogyan lehet körbeírni, megmagyarázni ugyanazt, ami elfogadhatatlan a térségben élő államok számára. Ez ellen eddig is felléptünk, és ezután, ezt követően is fel fogunk lépni. Valóban, ahogy a képviselő asszony említette, azokat a megoldási javaslatokat favorizálnánk továbbra is, tehát a határvédelmet, a helyszínen való segítést helyezve a középpontba. Köszönöm. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Bartos Mónika képviselő asszonyé a szó, parancsoljon!
Köszönöm szépen államtitkár úr válaszát. Úgy látom, hogy Magyarország Kormánya nagyon komolyan gondolja az Európai Unióval szemben fennálló kötelességeit, hiszen 2000 óta nagyon sok emberi tudást, áldozatot és anyagi áldozatot is fordított a határvédelemre. Egymilliárd euróban is számolható már ez az összeg, amellyel nemcsak Magyarország, hanem az Európai Unió határait, az ott élő polgárok biztonságát is védi. Nagyon sok idő eltelt azóta öt év , de az látható, hogy most már nemcsak mi osztjuk ezt a véleményt, hanem legutóbb például csak egy példa az osztrák kancellár is felvállalta ezt a hármas pillért, a határvédelem, az embercsempészet és a helyben való segítség fontosságát az AFP-nek adott interjújában. Én arra biztatom a kormányt, hogy legyünk kitartóak a kötelezettségeink teljesítésében, és védjük továbbra is az Európai Unió határait. Köszönöm szépen. [[Taps a kormánypárti padsorokban.]]
Köszönöm szépen, képviselő asszony. Egyperces viszonválasz illeti meg Völner Pál állam-titkár urat is. Parancsoljon!
Meg tudom ígérni a képviselő asszonynak, hogy ezen az úton tovább fogunk menni. Örülünk annak, hogy másoknak is bátorítást adhattunk arról, hogy egyenesen és őszintén beszéljenek erről a kérdésről, és netán kiálljanak az igazuk mellett, nem pedig különböző anyagi és egyéb előnyök mentén vagy éppen elosztási vagy hozzájárulási kérdések mentén dőljenek el ezek a dolgok, amelyek nagyon fontosak Európa vagy akár a szuverén nemzetállamok jövőjének a szempontjából.Tehát továbbra is tartanunk kell magunkat ahhoz az állásponthoz, hogy aki akarja, valóban kezelje ezt a kérdést, aki pedig azt mondja, hogy védjük meg magunkat, azok pedig hadd védjék meg magukat, hogy ne is keletkezzen ilyen probléma. És valóban, a szolidaritásnak a határvédelemben, és mondom, a távoli országokban való segítés formájában való megjelenítése az, ami eredményre vezethet elsősorban ebben a kérdésben. Köszönöm. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! Ezzel az azonnali kérdések végére értünk. 14 óra 24 perc van.Tisztelt Képviselőtársaim! Tekintettel arra, hogy egyetlen frakció sem kért elhangzásra kérdést, illetve nem élt kérdés feltevésének lehetőségével, így ezen napirendi pont tárgyalására nem kerül sor. Mai napirendi pontjainknak a végére értünk. Most a napirend utáni felszólalások következnek. „Meddig még?” címmel napirend utáni felszólalásra jelentkezett a Jobbik képviselőcsoportjából Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Most, amikor elkezdjük a napirend utáni felszólalások óráját, a sajnálatosan megszokottaknak megfelelően kormánypárti képviselőtársaim rendre szedelőzködnek, elhagyják a helyiséget, ugyanakkor a levezető elnök urat és a jegyzőket nem számolva még mindig itt van a teremben egy szem fideszes képviselőtárs, Rétvári Bence államtitkár úr velem szemben, aki ha akar, akár válaszolhat is az elhangzottakra. [[Dr. Rétvári Bence közbeszól.]] Nyilvánvaló módon azokat a szavazókat megtisztelné a válasz, akik egyébként fizetnek bennünket a parlamentben folyó munkavégzésért, nemcsak a kérdések feltételéért, de a válaszok megadásáért is.Ma szóba került miniszterelnök úr egy sokkal korábbi idézete, jóval 2010 előttről származó mondata, mely szerint gyenge forintot csak gyenge emberek akarhatnak, és nem igazán sikerült a kormánypárti többségnek érdemi választ adni arra, hogy ha 260 forintos árfolyamnál lázadoztak teljes joggal egyébként a forint folyamatos, tudatos, szisztematikus gyengítése miatt, és a kormányfőváltásban látták volna akkor a helyzet megoldását; most, amikor ők maguk 2010 óta engedték 360 forint fölé kúszni a forint árfolyamát, akkor miért nem tesznek semmit. Sőt, a gyávaság csimborasszójaként ma az egyik fideszes államtitkár nem átallotta azt mondani, hogy ők nem is tudnak a forintárfolyammal semmit sem kezdeni, hiszen itt a Magyar Nemzeti Bank, hiszen majd a Magyar Nemzeti Bank beavatkozása segíthet a helyzeten. A helyzet az, hogy a Magyar Nemzeti Bank vezetője, vezetősége pontosan azért tudott például már 2016-ban beavatkozni, mert előtte ez a parlament hozott egy olyan törvénymódosítást, amely az eszköztárát ebben az ügyben szélesítette. Márpedig ebben a parlamentben tudtommal igen erős Fidesz-KDNP-s többség mutatkozik, tehát ha a Magyar Nemzeti Bank számára fegyvert, paripát, töltényt akarnának adni a forint árfolyamának megvédése érdekében, akkor itt van az a kormánytöbbség, amely ezt megszavazhatná. Hogy miért nem szavazta meg? Azért, mert ez a túlzás nélkül gyarmati kormány azoknak igyekszik kedvezni a leginkább a magyar emberek helyett, akiktől a hatalmát származtatja, és a hatalma fenntartását is igyekszik meghálálni nekik, mégpedig azon multi hálózatoknak, amelyek adózatlanul visznek ki ezermilliárdokat évente hazánkból, és elképesztő, egyoldalú, irreális kedvezményeket élveznek. Senki másnak nem jó a gyenge magyar forint, mint azon exportáló multiknak, akik idejönnek, az eurójukból gyenge forintárfolyam mellett kevesebbet kell odaadni a magyarok megalázóan olcsó bérére. Az eurójukból kevesebbet kell elkölteni gyenge magyar forint mellett a gyártósor létesítéséhez és a raktár vagy az üzemegység felépítéséhez. Viszont amikor kiviszik a megtermelt áruféleségeket Magyarországról, akkor azt tapaszaljuk, hogy a gyenge forint miatt sokkal könnyebben tudnak érvényesülni külföldön, és egyáltalán az adófizetés szándékának fel nem lelhető mivolta miatt ezek a cégek egy újkori Kánaánt élveznek Magyarországon. Ezzel szemben a magyar állampolgárok mindenféle importtermék árába beépítve kötelesek megfizetni a gyenge forint árát, és erre egy pökhendi, ámbár eléggé felkészületlen államtitkár azt mondta, hogy igen, akkor nem kell import élelmiszert vásárolni, minden magyar ember vegyen magyar banánt talán nem, de kenyeret és alapvető zöldségeket, gyümölcsöket igen. A helyzet az, hogy ez a tájékozatlan és a közgazdasági alapelvekből is megbukó államtitkár elfelejti azt, hogy a hazai előállítású termékek, termékféleségek ára is elképesztő módon drágul gyenge forintárfolyam mellett, hiszen talán államtitkár urak, a fideszes képviselőtársak sem tudnak olyan céget mutatni nekünk, amely nem kényszerül rá arra, hogy külföldről vásároljon, mondjuk, munkagépet, vagy mondjuk, permetezőeszközöket vagy magát a permetanyagot, ha nem talál Magyarországon; vagy éppen szoftvert az ő számítógépéhez vagy a könyveléshez. Minden magyar cég a mikrovállalkozástól a multiig ki van téve a horribilisen gyenge forintárfolyam negatív hatásainak, ily módon pedig egy ezermilliárdos többletköltség csapódik le évente a magyar háztartásoknál, mert a magyar vállalkozások bele kényszerülnek építeni a termékek árába a gyenge forint árát, továbbhárítják ezt a fogyasztókra, a magyar vásárlókra, akik minden importtermék, de részben a hazai termékek árába építve is ennek a díját megfizetik. [[14.30]] Ez az ezermilliárdos többlet a Fidesz különadója a magyar polgárok számára. Ez a Fidesz-KDNP üzenete arról, hogy mennyire tartja a magyar munkavállalókat, magyar dolgozókat, és ha ehhez hozzáadjuk azt, hogy a nettó átlagkereset vizsgálatakor csak három olyan országot találtunk az egész Európai Unióban, ahol alacsonyabb az átlagkereset vagy ugyanilyen alacsony, akkor látható, hogy a Fidesz vegytisztán neoliberális gazdaságpolitikai képe és világképe mire tartja a magyar embereket. Én ezzel szemben a frakciónkkal együtt mindig is a magyar emberek, a magyar munkavállalók pártján fogok állni. Csak ezt tudom javasolni a kormányzati többségnek is amellett, hogy megtisztelve várjuk az esetleges válaszukat. Köszönöm a lehetőséget. [[Taps a Jobbik soraiban.]]
Köszönöm szépen, képviselő úr. „Mennyit ér egy ember?” címmel napirend utáni felszólalásra jelentkezett Sneider Tamás képviselő úr, volt alelnöktársam. Parancsoljon, öné a szó.
Tisztelt Elnök Úr! Tisztelt Ház! A héten lesz a nyugdíjasok világnapja, amikor fokozottan előkerülnek a nyugdíjasok és nyugdíj felé közelítők problémái, gondjai, az életminősége és egyáltalán a megélhetése. Mint sok felszólalásomban elmondtam, számos megoldandó probléma van a nyugdíjpolitika területén, de a legakutabb gond egyértelműen a nyugdíjak folyamatos értékvesztése. Egyre súlyosabb helyzet alakul ki az idősek körében, hiszen az infláció és azon belül az időseket érintő élelmiszer-infláció sokkal gyorsabban emelkedik, mint a nyugdíjak emelkedése, mint a nyugdíjak állandó, folyamatos, évenkénti emelése, illetve korrekciója. Egyre súlyosabb a helyzet, és jól látható, hogy nagyjából kétszeresen gyorsabban emelkednek az élelmiszerárak, mint a különböző nyugdíjemelések és nyugdíjkorrekciók. Olyannyira nagy a probléma, hogy az újonnan bevezetendő tizenharmadik havi nyugdíj fokozatos visszaállítása sem tudja pótolni a nyugdíjak reálértékének csökkenését. Halvány jelek vannak arra, hogy végre a lassan ébredő Fidesz észreveszi ezt a problémát, de láthatóan még mindig nem veszik elég komolyan, és nem tesznek olyan, igazán érdemi lépéseket, mint például a magyar indexálás bevezetése, amely a nyugdíjas fogyasztói kosár inflációját és a mindenkori reálbér-emelkedést venné alapul a nyugdíjak emelése terén. De nézzünk egy másik problémát, amire teljességgel nemet mond a Fidesz. Nézzük, mennyit ér egy férfiember, ha nehéz fizikai munkában vagy egészségtelen környezetben dolgozott negyven évet, elhasználódtak az ízületei, porcszövetei, érzékszervei, és már 55-58 éves. Mennyit ér a mentős, tűzoltó, rendőr, sofőr, kőműves, ács, egészségügyi dolgozó, szociális munkás, és még sorolhatnám a rengeteg szakmát? Mennyit érnek azok a férfiak, akiknek az egyharmada meg sem éri a nyugdíjkorhatárt, és akik megérik, azok döntő többsége is alig pár hónapig, évig élheti a nyugdíjasok életét, mert Európában a legrosszabb helyen vagyunk a férfiak halálozási listáján. A válasz egyértelmű: ők semmit nem érnek a Fidesz számára, hiszen hallani sem akarnak a szakszervezetek által támogatott férfiak negyven év munkaviszony utáni nyugdíjba vonulásáról. Önök azt üzenik a mentősöknek, tűzoltóknak és a többi szakmának, hogy fiúk, dolgozzatok 50-55 éves korotokig, mentsétek az embereket, végezzétek a legáldozatosabb munkát alacsony bérért, mert ezért majd a jutalmatok az lesz, hogy amikor már képtelenek vagytok a létrán rohangálni a felszerelésben, száz kilós beteget levinni a negyedikről, de még nem mehettek rokkantságira, akkor mehettek árkot takarítani közmunkásként, és ennek köszönhetően olyan alacsony lesz a nyugdíjatok, hogy abból ugyan megélni nem fogtok. Egy fiatal azt írta nekem: „Apukám 45 év munkaviszonnyal nem mehet el, mert csak 62 éves. Fizikálisan kivan, beteg anyukám ugyanaz, 36 év munkaviszonya van. A plusz négy évet, amit a vegyiparban eltöltött időért kapott volna, elvették. Két nyaki gerincsérvvel dolgozik 60 évesen, és még négy éve van hátra a nyugdíjig.” Ilyen és ehhez hasonló levelek érkeznek hozzám. Nyugat-Európában nem így gondolkodnak a pártok a dolgozó emberekről. A modern európai államigazgatás igyekszik megbecsülni a dolgozóit. Több országban is megengedték a férfiaknak, hogy 40 év munkaviszony után nyugdíjba vonulhassanak, és az egyik legjobb friss példa maga Németország, amely nemtől függetlenül már 35 év munkaviszony után bevezeti a minimálnyugdíjat 450 ezer forint értékben. Tudjuk, hogy ez álomnyugdíj itthon, de itt most nem is a mérték a lényeg, hanem a szemléletmód. Ez egy szociálisan érzékeny, modern, konzervatív szemléletmód. Nem tudom, eljute ide valaha Magyarország, képese a Fidesz ilyen lépésekre, de ha nem, akkor ki fogja kényszeríteni az élet. Sok százezer honfitársammal együtt követeljük, hogy legyen lehetőség korkedvezményes nyugdíjakra Magyarországon, és mehessenek el a férfiak 40 év munkaviszony után nyugdíjba. Ez a mi követelésünk, ezt követeli a társadalom, sok százezer ember, végre tegyenek eleget ennek a népakaratnak! Köszönöm szépen, hogy meghallgattak. [[Taps a Jobbik soraiban.]]
Köszönöm szépen, képviselő úr. „Tovább erősödik a Dunakanyar” címmel napirend utáni felszólalásra jelentkezett Rétvári Bence képvi-selő úr. Parancsoljon! Öné a szó.
Köszönöm szépen a szót, elnök úr. Tisztelt Ház! Engedjék meg, hogy röviden beszámoljak arról, hogy valóban, a választókerületemben, a Dunakanyarban, a Börzsöny, Ipoly térségében mik történtek az elmúlt hónapokban.Egy válságos időszakban, amikor a koronavírus-válságot egy gazdasági válság követi mindenhol, nemcsak Európában, de világszerte is, különösen fontos, hogy egy kormányzatnak ne az legyen a hozzáállása, hogy megszorít, támogatásokat megvon, csökkent, hanem az, hogy további támogatásokat nyújt, további bővüléshez, erősödéshez ad támogatásokat. Ilyen volt a munkahelyvédelmi akcióterv is, melynek keretében a választókörzetemben 140 cég részesült munkahelymegtartó támogatásban, és a kormányzat támogatásai révén összességében 1745-nél is több munkahely volt az, amit sikerült megőrizni. Ez azt jelenti, hogy 1745 család számára sikerült még egy ilyen bizonytalan időben is biztonságot nyújtani. Ez több száz millió forintnyi kormányzati támogatásból történt meg. Szintén fontos volt a védekezés során is, hogy mind a koronavírus-alapból, mind pedig az „Egészséges Budapest” programból megvalósultak a kórházban is fejlesztések, eszközbeszerzések. Ezeknek az összértéke, ha az elmúlt időszakot, elmúlt bő két évet nézem, több mint 800 millió forint, ennyi értékben érkeztek új, modern, korszerű eszközök a váci kórházba, és a járvány első hulláma után a kétszintes vonatok is immár menetrend szerint forgalomba tudtak állni. Ez egy óriási előrelépés, az első magyar vonatjárat, vasúti járat Budapest és Vác között közlekedett, az első kétszintes vonat is Vác és Budapest között közlekedik Magyarországon. Vác egyik legnagyobb közcélú sportfejlesztése volt a Reménység atlétikai pálya átadása, amely 774 millió forint értékben teljes mértékben kormányzati támogatásból valósult meg. Ugyanígy a nehéz helyzetben levő, a munkaerőpiacon elhelyezkedni nem tudó gyermekeket segítő Kilátó Központ is, amely kétmilliárd forint állami támogatásból jött létre, és olyan embereknek segít, akiknek speciális szükségük van arra, hogy végzettséget tudjanak szerezni, és utána munkába tudjanak állni. Pályaorientáció, képzés, felmérés egyaránt fog zajlani ebben az intézményben. Engedjék meg, hogy még egy dolgot említsek, ami az egész régiót érintette. Az a nyári Mahart mentesítő járatok voltak, amelyek először a Zebegény és Nagymaros közötti hegyomlás miatt indultak el, pótolva a közutat és a vasutat, de oly népszerűek lettek, hogy egész nyáron elindultak, és már augusztus derekáig is több mint 50 ezren vették igénybe. Örülünk, hogy sokan megismerhették így még jobban a Dunakanyar szépségeit. [[14.40]] Ha az egyes településeket nézem, Vámosmikolán nagyon nagy örömmel tudtunk 35 millió forintból átadni egy felújított plébániaépületet, amely a táborozásokhoz 60 diáknak nyújt majd szállást is. Ipolydamásdon sportöltözőt, Sződön bölcsődét sikerült létrehozni, Vácrátót a „Kincses kultúróvoda” pályázaton nyert, Vác és Verőce között pedig már szinte a végéhez közeledik a bicikliút felújítása, de a tűzoltóknak is egy új kis konditermet tudtunk az adakozásból létrehozni. Új iskola építési vagy bővítési tervei, tervezése indult el Őrbottyánban, Sződön, Kismaroson és Vácdukán. Nagymaros egy „A” típusú tornaterem előkészítésére kapott állami támogatást, Csörög pedig egy Szitakötő kamerarendszer kiépítésére 40 millió forintból a közbiztonság javítására. Zebegény 900 millió forintos állami támogatást kap turisztikai fejlesztésre, amely az ott lakóknak is a kényelmét fogja szolgálni. Több irányból is megújultak a kisvasút-felújítások, a Börzsönyben három kisvasút van, ebből kettő esetében most éppen felújítás van folyamatban. Ipolydamásd és Letkés között 1,7 millió eurós támogatásból épül bicikliút, Kisnémediben minibölcsőde épül 60 millió forintból, óvodaudvar-, játszótérpályázaton öt település 23 millió forintot nyert: Acsa, Letkés, Penc, Püspökhatvan és Vámosmikola. Önkormányzati tulajdonú közösségi tér kialakítására három település 71 millió forintot nyert: Csörög, Galgagyörk, Vácduka, egyházi közösségi térre és egyházi közösségi programokra több mint 40 millió forintot nyert Sződliget, Verőce, Penc és Vácduka. Járdafelújításhoz 10 millió forintos állami támogatásban részesült Kisnémedi és Püspökszilágy, önkormányzati útépítéshez több mint 100 millió forintban részesült Kóspallag, Letkés, Rád és Sződ, közterület-karbantartó gépre három település pályázott sikeresen összesen 43 millió forint értékben: Ipolydamásd, Püspökszilágy és Vácrátót. Orvosi rendelők felújítása eddig is nagy ütemben zajlott, most Nagybörzsöny és Verőce következett 30-30 millió forinttal, összesen 60 millió forinttal. Orvosieszköz-beszerzés hat településen összesen 16 millió forintból valósul meg: Kismaros, Kóspallag, Sződ, Váchartyán, Vácrátót és Vámosmikola. Önkormányzati intézmények felújítására Acsán és Szokolyán 25, illetve 30 millió forintból kerülhet sor, belterületi utak, járdák felújítására Kemence 18, Őrbottyán 20 millió forintot nyert, szociális tűzifa-támogatásból pedig 19 település 20 millió forintból tud támogatást nyújtani a szociálisan leginkább rászorulóknak szintén kormányzati támogatásból. Külön öröm, hogy a helyi értékek jobb bemutatása érdekében Penc és Őrbottyán is hungarikumpályázaton 1,1, illetve 2,6 millió forintot nyert, így tudunk ebből a büszkeségünkről, a Dunakanyar büszkeségéről minél többeknek beszámolni. Köszönöm szépen a figyelmüket.
Köszönöm szépen, képviselő úr. Tisztelt Országgyűlés! Az LMP képviselőcsoportjából Keresztes László Lóránt frakcióvezető úr jelentkezett napirend utáni felszólalásra: „Tóth Balázs emlékére” címmel. Parancsoljon, frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Nem lesz egyszerű elmondani ezt a napirend utáni felszólalást, ugyanis egy háromgyermekes, szerető családapáról, szerető férjről, egy végtelenül becsületes, tisztességes emberről szeretnék röviden megemlékezni. Egy olyan emberről, aki a szó legnemesebb értelmében valóban egy jó ember volt. És értelemszerűen egy felfoghatatlan tragédiáról, egy óriási veszteségről kell beszélnem, amit az ő múlt heti, teljesen felfoghatatlan, hirtelen és tragikus távozása jelentett. Múlt héten csütörtök reggel kaptuk a szörnyű hírt, hogy 43 éves korában tragikus hirtelenséggel elhunyt Tóth Balázs, az LMP kőbányai önkormányzati képviselője. Tóth Balázs a politikai közösségünk alapításától kezdve itt volt velünk, társunk volt mindvégig, tíz éve volt Kőbánya önkormányzati képviselője. Azt el tudjuk mondani, és szerintem mindenki, aki ismeri őt emberileg, és végigkövette a közéleti pályafutását, láthattuk, hogy Balázs nem egyéni karrier alakítása érdekében kezdett közéleti pályába. Balázs tenni akart hazájáért, tenni akart szűkebb hazájáért, Kőbányáért is, és mindvégig így járt el a tízéves közéleti pályafutása alatt, ami rövid idő adatott neki ezen tevékenysége kapcsán. Akik ismertük, pontosan tudjuk azt, hogy Balázs egy végtelenül szerény, csendes ember volt, egy olyan ember, aki mindenkivel megtalálta a szót, egy olyan ember, aki mindenkit partnernek tekintett, ha ügyekről volt szó, egy olyan ember, aki mindenkivel hajlandó volt együttműködni, és ezért őt végtelen szeretet és végtelen tisztelet övezte, és nagyon sikeresen is tudta emiatt építeni ezt a közösséget, ami ahhoz kellett, hogy ezekben a helyi ügyekben érdemi eredményeket lehetett elérni. Rengeteg fontos ügyben képviselte szűkebb hazáját, beszélhetünk akár a reptér okozta zajterhelés csökkentéséért történő fellépésről, de beszélhetünk arról, hogy rengeteget tett a nehéz sorsú, nehéz helyzetbe került devizahitelesek megmentéséért és az ő segítésükért. De Balázs kifejezte a nemzeti elkötelezettségét, a nemzeti hagyományok iránti elkötelezettségét. Hiszen nem oly rég az LMP első frakcióvezetőjével, Schiffer Andrással kerestük őt meg, és kértük, hogy segítsen nekünk abban a munkában, amely rendkívül fontos, és ebben az évben is, mondhatjuk, szimbolikus munka, hogy a középkori országgyűlések helyszíne, a Rákos-patak menti Királydomb nemzeti emlékhellyé minősítésére egy indítványt tudjunk megfogalmazni, ami a civilek, a patrióták részéről érkező javaslat volt. Ebben is azonnal felajánlotta a segítségét Balázs, és értő módon állt hozzá ehhez a kérdéshez, és mindent megtett annak érdekében, hogy ez a kezdeményezés is sikeres lehessen. Én azt gondolom, hogy az ő személyiségéről és az ő közéleti pályafutásáról is a legpontosabb visszajelzés talán az a rengeteg visszajelzés és őszinte megdöbbenés, amit az ő halála kiváltott, függetlenül attól, hogy ki a közélet melyik oldalán, melyik politikai oldalon foglal helyet, mindenki a legnagyobb tisztelet és a legnagyobb őszinte megdöbbenés hangján szólt arról, hogy micsoda veszteség érte a társadalmat, Kőbányát azzal, hogy Tóth Balázs ilyen tragikus hirtelenséggel, ilyen fiatalon, 43 évesen távozott. Fontosnak tartottam, hogy erről a nagyszerű emberről is ezt szeretném kiemelni: az emberről megemlékezzek itt a magyar Országgyűlésben egy rövid napirend utáni felszólalásban, és innen, a magyar Országház falai közül is kifejezzem a legmélyebb együttérzésünket Tóth Balázs gyermekei és Tóth Balázs felesége, családja irányába. És azt tudom ígérni az LMP közösségének egyik tagjaként, hogy méltóképpen őrizni fogjuk Tóth Balázs emlékét. Isten nyugosztaljon, Balázs!
Köszönöm szépen, képviselő úr. Úgy gondolom, hogy méltó négy-öt másodpercig csöndben emlékezni Tóth Balázsra. [[A teremben lévők néhány másodperces csenddel adóznak az elhunyt emlékének.]] Köszönöm szépen. Folytassuk a munkánkat!Napirend utáni felszólalásra következne Tordai Bence képviselő úr, de sajnos nincs jelen, így az azonnali kérdése visszavontnak tekinthető…, illetve a napirend utáni felszólalása visszavontnak tekintendő. Ez a haláleset engem is egy picit megzavart. Köszönöm. „Egy díj margójára” címmel napirend utáni felszólalásra jelentkezett Varga-Damm Andrea képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Nem könnyű megszólalni Keresztes László Lóránt képviselő úr napirend utáni felszólalása után, hiszen ő a mai korunk hétköznapi hőséről beszélt, akit elvesztettünk, én pedig a történelmünk komoly, nagy szereplőjéről és a róla elnevezett díjról és annak folyományáról szeretnék pár gondolatot elmondani.Nő képviselőként hihetetlen volt arra ráeszmélni, hogy az Országgyűlésben a száz évvel ezelőtti Nemzetgyűlésbe lépett be először 1920-ban Slachta Margit volt képviselőtársunk, szociális nővér, az elesettek támogatója, elképesztő mennyiségű szervezet létrehozója, egy olyan különleges teremtés, aki tudott egyszerre az elesettek gyámolítója lenni, és tudott egyszerre az Országgyűlésben, az akkori Nemzetgyűlésben a legerősebb szószóló lenni. Azt mondták róla az akkori parlamenti képviselők, hogy ő volt a férfi a parlamentben. Amikor rájöttem arra, hogy az én képviselői ciklusom alatt lesz pont száz éve a mi egyik elődünk évfordulója, természetes volt, hogy azt szerettem volna, ha az Országgyűlés ünnepséget rendez, azt szerettem volna, ha lesz egy szobra, lesz egy emléktáblája valahol a Parlamentben vagy azon kívül, de mindenképpen a Parlament közelében. És elkezdtem levelezni, keresni mindazokat a méltóságokat, akiket, úgy gondoltam, megszólíthatok ezzel, és ennek a csodálatos teremtésnek méltó emléket állítunk. Olyan emberről beszélek, akit a szocialista rendszer alatt fasisztának próbáltak nevezni, akit elhallgattak, akinek az életútjáról tényleg csak azok értesülhettek, akik könyvmolyok voltak, és járták akár a könyvtárak mélyét, kutatni e személy után, mert mindent elkövettek ahhoz a kommunista rendszerben, hogy őt elhallgassák, aki emigrációba kényszerült 1948-ban. És telt-múlt az idő, közeledett az április 14-ei százéves évforduló, és nem történt semmi. Egy felelősségteljes politikus, aki úgy érzi, hogy egy elődünkre méltóképpen kell emlékeznünk, ilyenkor nem tehet mást, mint a saját apró eszközeivel megpróbál emléket állítani egy ilyen csodálatos embernek. Ezáltal ezt tettem, és április 14-én megalapítottam a „Slachta Margit emlékére” díjat. Azért az a neve, hogy „Slachta Margit emlékére”, hiszen mindannyiunknak joga van bárkire, bármely elődünkre emlékezni, különösen egy olyan elődünkre, akinek példamutató országgyűlési, nemzetgyűlési munkája a ma számára is iránymutató lehet. Így hát ezt a díjat megalapítottam. És mi volt a célja a díjnak, kit díjaztunk ezzel a díjjal? [[14.50]] Olyan embert, aki a szociális szférában hosszú évtizedeken át kiemelkedő, figyelemre méltó tevékenységet végez. Miért is ez volt a cél? Mert Slachta Margit egész életében a szegényeket és az elesetteket támogatta. Az egész életútja csak erről szólt, családot nem alapított, gyermeke nem lett. Ő a teremtő Isten felesége, anyja és asszonytársa volt, és minden egyes órájában, percében csak az volt a célja, hogy mindazokat segítse, akiknek más erőforrása nincs. Így hát ez a díj is a szociális szférában magas szintű tevékenységet mutató embernek jutott. Hosszú hónapokon át kutattam, mert nem szerettem volna celebet kitüntetni e díjjal; hosszú időn át kutattam, hol találok olyan teremtést, aki méltó Slachta Margit emlékéhez. Szerencsémre Csongrád városában a fogyatékkal élők nappali intézményében megtaláltam egy asszonyt, aki húsz éve kitalálta, hogy ő márpedig ilyen intézményt hoz létre, pedig sem az állam, sem az önkormányzat ehhez segítséget nem nyújtott. Az egyházak, civil szervezetek támogatásával az apró kis pénzéből és gyűjtéseiből létrehozta ’98-99-ben az első ilyen intézményt és az a szerencse, hogy 2010-ben állami feladat lett a fogyatékkal élők nappali intézményrendszerének kialakítása, ezáltal önkormányzati alapokon létrejött az intézmény, és azóta ő az egyik motorja ennek a csodálatos közegnek. Végignézhettem azt, hogy fogyatékkal élő emberek hogy tudnak boldogan élni, hogy tudnak problémák nélkül élni, hogy tudnak teljesítményt nyújtani, és hogy tudják csak az örömöt az életükben megkapni. Ez az asszony erre egy méltó személyiség. Azt kérem mindenkitől, hogy tisztelje a múltunk hőseit, tiszteljük a jelenünk hőseit, és ne azt keressük, hogy kiben milyen hibát tudunk találni vagy hogy tudunk belekötni, hanem azt, hogy kinek az útjához hogy tudjuk a magunk erejét is hozzátenni. Köszönöm szépen.
Köszönöm szépen, képviselő asszony. „A Fidesz és az újpesti brókerbotrány” címmel napirend utáni felszólalásra jelentkezett Varju László képviselő úr. Parancsoljon, képviselő úr, öné a szó.
Köszönöm szépen a szót, elnök úr. Újfent szeretném megragadni az alkalmat arra, hogy Újpest és Angyalföld országgyűlési választókerület képviselőjeként a körzetemet érintő jelentős témákról beszámoljak önöknek, hogy annak tanulságairól előbb-utóbb valamilyen módon tudomást vegyünk és hasznosítsuk azokat.De kezdjük azzal, hogy az újpesti önkormányzat képviselő-testülete az előző héten ülést tartott. Egyébként ez a szokásos, járványhelyzetnek megfelelő keretek között megoldható volt, és sok fontos döntés született éppen azért, hogy az ott élők, az újpestiek számára ez előnyt is jelentsen. Fontos döntések születtek: Káposztásmegyer területén például közparkká alakítás, nyilvánítás, megvédve ezzel egyébként zöldterületeket és fákat. Kerületünk csatlakozott a Bursa Hungarica felsőoktatási önkormányzati ösztöndíjrendszer 2021. évi fordulójához. Ugyan most már elég régóta zajlik, és ezért is hívom fel a figyelmet arra, hogy ennek fontos tapasztalatai vannak. Elfogadásra került a kerület klímastratégiája. De költségvetés-módosításra is sor került, és itt jön a fekete leves, hiszen az önkormányzatokat érő kormányzati megszorítások óhatatlanul olyan következménnyel jártak, hogy minden ilyen költségvetési módosítást az önkormányzat testületének kell megtenni, nem úgy, mint itt a parlamentben, ahol egyébként innét elvonva azt a kormány teszi meg és bújtatja el különböző helyekre. A legfontosabb döntés azonban kétséget kizáróan egy vizsgálóbizottság létrehozatala volt. Hogy miért volt erre szükség? Sajtóban is megjelent hírek szerint Wintermantel Zsolt, korábbi polgármester 2018 januárjában kötött tanácsadási szerződést az XLS Consulting Kft.-vel a kerület szabad pénzeszközeinek állampapírba történő befektetésére, erre vonatkozóan. Történt ez úgy, hogy a cég egyébként kezdetben igen, de a későbbiek folyamán ilyen szükséges engedéllyel nem rendelkezett, mivel a Magyar Nemzeti Bank 2018 szeptemberében ezt visszavonta, a szerződés azonban 2019 októberéig érvényben volt. Továbbá tény az is, hogy a közjegyző által felkért igazságügyi szakértő arra a megállapításra jutott, hogy az önkormányzat olyan állampapírok hozama után is fizetett jutalékot, amelyek már a szerződéskötés előtt az önkormányzat tulajdonában voltak, így értelemszerűen azokhoz a tranzakciókhoz ennek a megbízottnak semmi köze nem volt. Az önkormányzat számításai szerint az XLS Consulting Kft. részére összesen 133 millió forintot, tehát egy év alatt 133 millió forintot fizethettek ki jogalap nélkül. Természetesen előre nem kívánunk pálcát törni senkinek a feje felett, de amennyiben a vizsgálóbizottság és a bevont szakértők ilyen értelemben az elkészült dokumentumok alapján arra a következtetésre jutnak, hogy márpedig itt jogalap nélküli gazdagodásra, kifizetésre került sor, akkor az önkormányzat értelemszerűen megteszi a szükséges lépéseket. Annak ellenére tehát, hogy a kormány mindent elkövet azért, hogy a kerületek és a főváros is, mondjuk úgy, magára maradjon és nehéz helyzetbe kerüljön, ennek ellenére a kerületeknek szembe kell nézni olyan csontvázakkal is… egyébként korábbi fideszes vezetésű önkormányzatok által hozott döntésekkel. Éppen ezért óriási erőfeszítésre van szükség, ezt jelzem, az újpesti önkormányzat részéről is. Bízom abban, hogy az együttműködés, a tapasztalatok cseréje alapján a lehető leghamarabb napfényre derül, hogy pontosan mi történt. Remélem, hogy az önkormányzatnak minél kevesebb kárt okoztak, de ha ez mégis megtörtént, akkor egyértelműen azokat a lépéseket meg kell tenni, amelyek ennek a kárnak a csökkentésére lehetőséget adnak. Ez történt most az újpesti önkormányzat részéről. Köszönöm szépen a megtisztelő figyelmüket.
Köszönöm szépen, képviselő úr. Tisztelt Országgyűlés! „Járványügyi intézkedések egy egészségügyi dolgozó szemével” címmel napirend utáni felszólalásra jelentkezett Rig Lajos képviselő úr. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Az elmúlt pár hónap tapasztalatait szeretném összegezni ebben a megmaradt öt percben, amit a járványügyi intézkedések kapcsán, illetve a járványügyi eljárások kapcsán tapasztaltam. Elmondom a pozitív oldalát is, hiszen az is volt, de elmondom azokat az észrevételeket és esetleges kritikákat, amelyeken még nem késő, azt gondolom, javítani. 2020 egy különleges év sajnos a magyar embereknek, az egészségügynek és a gazdaságnak is. Most elsősorban az egészségügyet nézzük. Volt egy átszervezés az egészségügyben, járványügyi kórházakat alakított ki a kormány, és covidos ellátási protokollokat vezettek be az egészségügyi intézményekben. Az Országos Mentőszolgálatra, illetve a kórházakra óriási teher hárult, hiszen ők végezték a teszteket, a betegek ellátását és megfigyelését. Azt leszögezhetjük, hogy az első hullám, amelyen a kormány szerint túl vagyunk, akkora áldozatokkal nem járt, mint Európa összes többi államában. Ha azt nézzük és a kommunikációt figyeljük, szeptember 1-jére aposztrofálták a második hullámot, amely véleményem és más szakemberek véleménye szerint sem a második hullám, hanem az első hullámnak még a folytatása. A tesztelések száma ugyanis nyáron csökkent, ezáltal nem is láttunk pozitív covidos eredményeket, viszont ahogy bejött szeptember 1-je, hirtelen megugrott egy ezres szám. Tehát a vírus szabadjára lett engedve nyáron, azt gondolom, és ez az ezer körüli betegszám napi szinten megvan; ugyanúgy, ahogy emelkedik sajnos, ezt el kell mondanunk, a lélegeztetett betegek száma és az elhalálozások száma is. Tehát az a tézis sajnos, amelyet a kormányfő mondott, az a kijelentés, hogy senki nem marad ellátatlanul, valamint az, hogy a kórházi kapacitások szinte korlátlanul rendelkezésre állnak, ez a tézis sajnos megdőlt. [[15.00]] Miért dőlt meg? Az elmúlt hetekben, az elmúlt napokban több kórházigazgató segítséget kért a kormánytól, hiszen humánerőforrás-gondjuk van. Ha visszaemlékeznek, én pár hónappal ezelőtt elmondtam, hogy vásárolhatunk lélegeztetőgépet, beszerezhetünk vírusfiltert, ha nincs olyan szakember, aki ezeket a gépeket működtesse. A miniszterelnök úr bement egy kórházba és egy szakemberrel beszélt. Megkérdezte, hogy vane elég lélegeztetőgép. A szakember azt mondta, hogy lélegeztetőgép még van, csak technikus, azaz intenzív-szakasszisztens nincs, aki azt működtesse. Ha megnézzük, hazánkban közel 2 ezer szakasszisztens van, aki ilyen módon tud segíteni a lélegeztetett betegeken, és ezt nem lehet gyorstalpalóval helyettesíteni. Amikor kitört a járvány, orvosokat próbáltak online átképezni a lélegeztetéshez. Kérem szépen, Pénzes professzor a lélegeztetés mechanikáját, a lélegeztetést két éven át tanítja orvosoknak. Egy intenzív terápiás szakasszisztens képzése minimum egy év, és utána jönnek az ötéves fenntartó vizsgái. Ahhoz, hogy ezt a rendszert működtetni tudjuk, valóban az kell, hogy dolgozókat csoportosítsunk át olyan helyekre, ahol szükség van rájuk. De nézzük meg, hogy melyik ujjunkat harapjuk meg! Ha felteszem, a Veszprém megyei kórházból elvesznek három intenzív terápiás szakasszisztenst, aztán elvesznek a pápai kórházból két intenzív terápiás szakasszisztenst, akkor az ott tervezett műtétek száma drasztikusan le fog csökkenni, és ez sajnos, ki kell mondjuk adott esetben halálozáshoz is vezethet. Mi lehet a megoldása ennek? Abba azért nem gondolt bele senki, hogy ezt az egészségügyi rendszert sajnos csak úgy tudjuk fenntartani, ha azok az orvosok, azok a szakdolgozók más-más munkahelyen besegítenek másodállásban, részmunkaidőben. Ez egy nagyon hosszú folyamat. Azokat a fiatalokat, akik itt hagyták ezt az egészségügyi rendszert és elmentek külföldre dolgozni, vissza kell csábítani és meg kell becsülni. Egy egészségügyi kifejezés adja meg a választ arra, hogy hogyan lehet megmenteni ezt az egészségügyet. Egy orvos azt mondta nekem: Lajos, ameddig a diagnózist nem mondjuk ki egy betegségről, addig nem fogjuk tudni kezelni. Ki kell mondani, hogy ez az egészségügyi rendszer sajnos nem bírja azt a kapacitást, amit a miniszterelnök aposztrofált. Nincs benne elég humán erőforrás, nincs benne elég pénz, az lehet, hogy fegyver van, de nincs, aki a fegyvert működtesse a vírus ellen. Nekem az a kérésem most elsősorban mint ellenzéki képviselőnek… nem gyáva az, aki az igazságot kimondja, és azt mondja, hogy probléma van és segítsetek. A felelős döntés az, amikor egy ilyen vírus elleni háborúban kimondjuk az igazságot, és a segítséget kérjük akár az önkéntesektől, akár az egészségügyi dolgozóktól. Köszönöm, hogy meghallgattak, és köszönöm a türelmet, elnök úr. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Képviselőtársaim! A napirend utáni felszólalások végére értünk. Tájékoztatom önöket, hogy az őszi ülésszak következő ülésére várhatóan 2020. október 5-én, hétfőn kerül sor. Mindenkinek megköszönöm a mai munkáját, és mindenkinek szép estét kívánok. Az ülést bezárom.